
LUFTENS  TERROR 


Fra  de  ensomme,  vidtstrakte  Saltvandssumpe  og  fra 
den  brede  Flodmundings  sivkransede  og  havomskyl- 
lede  Bredder  var  Andeflokkene  nu  draget  mod  Syd. 
Graaænder,  Rustænder,  Gravænder  og  Dykænder  havde 
i  flere  Dage  nydt  Livet  sammen  i  al  Venskabelighed  og 
havde  dykket  og  snadret  imellem  hverandre  uden  Hen- 
syn til  Artsforskel,  men  omsider  havde  de  da  skilt  sig 
ud  i  Flokke  efter  deres  Art  og  Flyveevne  og  havde  i 
store  Kileformationer  begivet  sig  afsted  mod  blidere 
Himmelstrøg. 

Men  skønt  de  sumpede  Engvidder  nu  laa  stivnede 
under  Frosten,  skønt  der  blev  hængende  en  tynd  og  skør 
Isfrynse  efter  hvert  vigende  Højvande,  og  skønt  Sne- 
bygerne drog  piskende  henover  Stranden  og  det  flade, 
forblæste  Marskland,  var  der  dog  enkelte  Ukuelige,  der 
stædigt  opholdt  Livet  i  dette  ensomme  Øde.  En  enkelt 
Omstrejfer  fra  Andeflokkene  eller  Efternøler  fra  det  høje 
Nord  søgte  hist  og  her  sin  Føde  og  syntes  at  være  sig 
selv  nok,  og  ogsaa  de  haardføre  Blishøns,  der  lod  til  at 
behage  sig  i  Ensomheden  og  Aarstidens  knugende  Barsk- 
hed, svømmede  og  dykkede  stadig  i  de  blygraa  Vande. 

Femogtyve  Kilometer  derfra  over  det  flade,  nøgne 
Marskland  skar  en  anden  Flodmunding  sig  ud  i  Havet. 
Milevidt  var  dens  Bredder  saa  flade,  at  det  var  umuligt 
ved  Højvande  at  afgøre,  hvor  Vandet  holdt  op,  og  det 
faste  Land  begyndte,  og  her  ved  den  ene  af  disse  Bred- 

der  laa  en  ensom  Sortand  og  snadrede  mellem  de  graa, 
stivfrosne  Græsstraa.  Dens  Fjerdragt  var  matsort  over 
det  hele  paa  nær  to  hvide  Pletter,  den  ene  ovenpaa 
Hovedet  og  den  anden  nedenfor  Halsen,  og  dannede  en 
skarpt  iøjnefaldende  Plet  mod  Marskens  afblegede  Farve- 
tone. Tiltrods  for  sin  Ensomhed  befandt  den  sig  aaben- 
bart  særdeles  vel,  ivrig  og  optaget  som  den  var,  og  syntes 
ikke  at  have  en  Tanke  tilovers  for  de  bortdragne  Flokke. 

Men  pludselig  ophørte  den  at  æde  og  laa  ganske  stille 
med  knejsende  Hoved  og  agtpaagivne  Øjne  og  vuggede 
sagtelig  paa  de  blide  Dønninger,  der  naaede  ind  gennem 
Sivene.  Enten  maatte  Synet  eller  Lyden  af  noget  usæd- 
vanligt have  opskræmmet  den,  eller  ogsaa  havde  maaske 
en  forbidragende  Erindring  gjort  den  rastløs.  I  flere  Mi- 
nutter laa  den  stille  og  flød  uden  at  agte  mere  paa  de 
velsmagende  Orme  og  Smaakrebs,  som  dens  følsomme 
Næb  havde  haft  travlt  med  at  finde  frem  i  Mudderet 
mellem  Stargræssets  Rødder.  Saa  lettede  den  med  en 
pludselig  Skræppen,  baskede  larmende  henover  Vand- 
fladen og  steg,  eftersom  den  fløj,  til  langt  over  et  Bøsse- 
skuds Højde,  idet  den  satte  Kursen  lige  ind  ad  Land  til. 

Den  ensomme  Andriks  Flugt  førte  den  mod  den  næste 
Flodmundings  Bredder  tyve  Kilometer  sydligere,  hvor 
den  med  en  vis  Sandsynlighed  kunde  vente  at  finde 
Selskab  med  andre  af  sin  Art  og  maaske  ogsaa  rigeligere 
Føde.  Skønt  dens  Krop  var  meget  tung  og  massiv  og 
dens  Vinger  latterligt  korte  i  Forhold  til  den  Vægt,  de 
havde  at  bære,  fløj  den  dog  med  en  forbløffende  Fart  og 
en  Kurs  saa  snorlige  som  en  Bøssekugles.  Dens  Vinger 
var  vel  smaa,  men  de  havde  en  mægtig  Muskulatur  og 
var  spænstige  som  Staalfjedre,  og  deres  Slag  var  saa 
hvirvlende  rappe,  at  det  solide  Legeme  med  Hals  og 
Hoved  og  Fødder  strakt  ud  i  en  stiv,  ret  Linje  kløvede 

/  dette  Øjeblik  aabnede  Flygtningen 
sit  Næb  til  et  fortvivlet  Vræl  i  Erken- 
delse af  at  den  havde  tabt  i  Kampen 
for  Livet.  (pag.  12.) 


LUFTENS  TERROR 


Luften  med  en  Hastighed  af  saadan  noget  som  et  Par 
Hundrede  Kilometer  i  Timen.  Medens  den  fløj,  samlede 
de  flagrende  Snefnug  sig  til  en  drivende  Snebyge,  der 
næsten  udslettede  det  vidstrakte  Marskland,  den  for  hen- 
over, og  lukkede  den  ude  for  sig  selv  deroppe  i  Luften. 

Alene  mente  den  ialtfald  at  være,  medens  den  iskolde 
Luft  og  de  hvirvlende  Snefnug  strømmede  den  imøde 
under  Farten.  Men  skarpe,  som  dens  Øjne  var,  var  der 
dog,  den  uafvidende,  et  Par  endnu  skarpere  Øjne,  der 
havde  lagt  Mærke  til  den  fra  en  anderledes  svimlende 
Højde  ovenover  Stormbæltet,  hvor  Luften  var  klar.  En 
stor  Polarhøg  svævede  paa  brede  Vinger  afsted  oppe  i 
de  tilvante,  kolde  Højder.  Et  eller  andet  tilfældigt  Lune 
havde  tilskyndet  den  til  at  følge  med  Vinterens  Frem- 
rykning mod  Syd.  Da  den  dybt  nede  under  sig  saa  den 
sorte  Andrik  fare  som  et  Projektil  gennem  Snebygen, 
funklede  dens  vilde  Øjne  og  kneb  sig  lidt  til,  og  efter  et 
eneste  mægtigt  Slag  med  Vingerne  foldede  den  dem  halvt 
sammen  og  skød  ned  i  Stormbæltets  sneslørede  Virvar. 

Andrikken  havde  et  Hundrede  Meters  Forspring  for 
Høgen,  og  alene  for  at  faa  sit  Ønske  om  at  naa  den 
anden  Flodmunding  opfyldt,  fløj  den  nu  vel  med  en  Fart 
af  hundredeogfirs  Kilometer  i  Timen.  Da  den  fik  Øje 
paa  den  hvide  Terror,  som  forfulgte  den,  fordoblede  de 
smaa,  stærke  Vinger  deres  Anstrængelser,  saa  den  skød 
frem  med  maaske  tohundredeogtredive  Kilometers  Fart. 
Selv  ved  denne  kolossale  Hastighed  frembød  dens  kile- 
dannede  Legeme  og  faste,  trannede  Fjerlag  kun  ringe 
Modstand.  Dens  eneste  Mulighed  for  at  undslippe  var, 
som  den  vel  vidste,  at  naa  Vandet  og  dukke  under.  Vende 
om  kunde  den  ikke,  thi  den  frygtelige  Trudsel  var  jo 
bagved  den,  saa  fremad  maatte  den,  om  der  skulde  være 
noget  Haab.  Derude,  blot  to  tre  Minutter  borte,  laa  det 

sikre  Tilflugtssted.  Den  kunde  se  den  blygraa  Flade,  hvori 
det  netop  nu  glimtede  af  en  enlig  Solstraale,  der  bleg 
og  kold  skar  sig  gennem  Bygens  Mørke.  Kunde  den 
naa  derhen?  Hvis  den  kunde,  vilde  den  kaste  sig  i 
Dønningen,  dykke  helt  tilbunds  og  klamre  sig  til  Rød- 
derne af  de  svajende  Vandplanter,  indtil  den  hvide  Ræd- 
sel var  forsvundet. 

De  hundrede  Meter  bagved  kom  Høgen  glidende 
gennem  den  glimtende,  hvirvlende  Sne  som  et  Hævnens 
Spøgelse.  Dens  Fjerdragt  var  hvid,  men  tegnet  med  lette 
Skygger  i  blegbrune  Farver.  De  sammenknebne,  grumme 
Øjne,  der  var  stift  rettede  mod  Flygtningen,  lyste  klart 
og  haardt  som  Glas.  Det  krumme  Næb,  det  flade  Hoved, 
den  stærke,  tykke  Hals  var  strakt  fremefter  i  en  ret 
Linje  ligesom  Andrikkens.  Den  store  Høgs  lange  Spø- 
gelsevinger skar  gennem  Luften,  men  uden  den  Hast  og 
Voldsomhed,  som  det  jagede  Vildt  lagde  for  Dagen.  Hur- 
tige som  dens  Vingeslag  var,  var  der  en  uimodstaaelig 
Fremdrift  i  dem  og  noget  vist  bølgende  over  Bevægelsen, 
som  fik  dem  til  at  tage  sig  langsomme  ud  og  gav  dens 
Flugt  Udseende  af  at  foregaa  i  al  Magelighed.  Men  med 
al  sin  Ro  fløj  den  dog  hurtigere  end  Flygtningen.  Lang- 
somt, Meter  for  Meter,  drog  den  sig  nærmere,  Afstanden 
til  det  ulykkelige  Offer  blev  kortere  og  kortere.  Andrik- 
kens Vinger  hvinede  i  Vinden  med  en  mærkelig,  sking- 
rende Piben  som  i  den  højeste  Rædsel  og  Fortvivlelse, 
men  den  grumme  Forfølgers  Vinger  arbejdede  med  en 
Dødsens  Stilhed.  Den  syntes  næsten  ikke  saameget  at 
være  en  Fugl  som  en  Hævnens  Aand,  en  Legemliggø- 
relse af  selve  den  ubarmhjertige  Polarkulde. 

Den  forrygende  Fart,  hvormed  de  for  afsted  under 
Himlen  i  denne  Væddekamp  om  Liv  og  Død,  bragte 
hurtigt  Fjordens  blanke  Vandspejl  fra  Horisonten  og  ind 

paa  nært  Hold.  De  frygtelige  Sekunder  gled,  nu  var 
Vandet  blot  en  Kilometer  borte.  Andrikkens  Flugtlinie 
begyndte  alt  at  sænke  sig  mod  Jorden.  Nogle  Øjeblikke 
endnu,  og  et  pludseligt  Plask  i  Bølgerne  vilde  forkynde, 
at  Flygtningen  var  i  Behold,  hvor  Forfølgeren  ikke  kunde 
komme  efter.  Men  nu  var  de  lydløse  Vinger  ogsaa  gan- 
ske nær  —  lige  bagved  og  lidt  ovenover. 

I  dette  Øjeblik  aabnede  Flygtningen  sit  Næb  til  et 
eneste,  fortvivlet  Vræl  i  Erkendelse  af,  at  den  havde  tabt 
i  Kampen  for  Livet.  I  dette  Øjeblik  syntes  Høgens  hvide 
Krop  selv  paa  Baggrund  af  den  voldsomme  Fart,  den 
allerede  skød,  at  fare  frem  med  et  Sæt.  Den  sprang  frem, 
skiftede  Form,  blev  større  og  dvælede  skrækindjagende 
i  en  Brøkdel  af  et  Sekund.  Saa  rakte  den  Hovedet  med 
det  let  aabnede  Næb  nedefter;  dens  store,  sorte  Klopar 
med  deres  knivskarpe  Vaaben  strakte  sig  aabne  og  gri- 
bende nedad  og  fremad. 

Bevægelsen  syntes  ingenlunde  særlig  hurtig,  og  dog 
var  den  hurtig  nok  til  at  gribe  Andrikken  midt  i  dens 
ilsomme  Flugt.  Et  Øjeblik  var  der  en  Forvirring  af  flag- 
rende og  baskende  Vinger  og  et  svimlende  Fald  gennem 
Luften.  Saa  genvandt  den  store  Høg  Balancen,  fik  atter 
Ro  over  sin  Flugt  og  satte  i  lange,  jævne  Vingeslag  Kur- 
sen indover  Land  mod  et  Klippefremspring,  den  havde 
mærket  sig,  hvor  den  i  Ro  kunde  fortære  sit  Bytte.  I 
sine  Kløer  bar  den  Liget  af  den  sorte  Andrik  med  søn- 
derrevet Strube  og  med  den  lange  Hals  og  Svømme- 
fødderne slapt  dinglende  i  Luften. 


HEJREN  I  SIVENE 


Høhøsten  var  næsten  forbi  rundt  omkring  paa  de 
højere  Jorder,  men  ude  paa  den  brede,  flade,  træ- 
bare 0  stod  endnu  det  grove,  svære  Enggræs,  der  tog 
lang  Tid  om  at  blive  tjenligt.  Den  svage,  varme  Vind, 
der  i  næppe  mærkbare  Pust  bølgede  henover  det,  var 
tung  af  Sommerens  rige  Duftbuket,  af  Middagstimernes 
Blomsteraande  fra  Vikker,  Kløver  og  Tusindfryd,  der 
stod  tæt  mellem  Græsset,  og  fra  den  vilde  Pastinak,  hvis 
frodige  Skærme  ragede  op  overalt.  Over  denne  straalende 
og  duftsvangre  Overflod  summede  det  i  den  let  dirrende 
Luft  af  travle  Bier  og  Fluer,  der  frydede  sig  i  Varmen. 

Som  en  prægtig,  grøn  Emaljetegning  paa  blaat  Porcel- 
læn  laa  Øen  i  den  roligt  rindende  Flod.  Dens  Højde 
over  Vandfladen  var  paa  denne  Aarstid  flere  Fod,  og 
dens  lunefuldt  brudte  Kystlinie  med  utallige,  smaa  Bugter 
og  Fremspring  kantedes  overalt  af  en  bred  Sivbræmme. 
Naar  Vinden  strøg  blidt  hen  over  de  søgrønne  Siv,  du- 
vede de  stateligt  i  lange  Rækker  og  antog  rækkevis  en 
sølvgraa  Farvetone.  Hist  og  her  flagrede  en  Bekkasin 
over  Sivtoppene  for  at  signalisere  til  sit  skjulte  Ungekuld 
og  strøg  saa  med  et  klart,  totonigt  Fløjt  henover  Vandet 
til  den  nærmeste  Pynt. 

Paa  en  af  de  smaa  fremspringende  Pynter  laa  der  en 
Træstub  halvt  begravet  mellem  de  bølgende  Vandplanter, 
og  ved  Siden  af  den  stod  en  stor,  blaa  Hejre  ubevæge- 
lig og  holdt  Balancen  paa  et  af  de  høje,  stylteagtige  Ben. 

Som  den  stod  der  med  Hovedet  trukket  fladt  ned  mel- 
lem de  optrukne  Skuldre,  ragede  den  fulde  ti  Tommer 
op  over  Toppen  af  det  høje  Stargræs.  Dens  lange,  spidse 
Kastespyd  af  et  Næb  hvilede  paa  det  fremskudte  Bryst, 
parat  til  at  fare  frem,  i  hvilken  Retning  det  maatte  paa- 
kræves. Dens  runde  Ædelstensøjne,  der  glimtede  haardt 
som  Glas,  overvaagede  paa  samme  Tid  det  tomme,  blaa- 
grønne  Landskab  og  bemærkede  enhver  Bevægelse  i 
Kanten  af  Stargræsset  og  i  de  overgroede  Vandpytter 
langs  Bredden. 

I  nogle  Minutter  stod  den  store  Fugl  saa  stille,  som 
var  den  hugget  ud  i  Sten.  Pludseligt,  uden  nogen  synlig 
Foranledning,  rettede  den  bøjede  Hals  sig  saa  lynsnart 
som  en  Flitsbue,  og  Kastespydet  for  nedefter,  hurtigere 
end  Øjet  kunde  følge  det.  Det  trængte  dybt  ned  under 
Vandet  mellem  Vandplanterne,  og  da  det  kom  op  igen, 
var  en  lille,  sølvglinsende  Skalle  fastspiddet  paa  det.  Et 
rask  sidelængs  Smæk  imod  Træstubben,  og  den  spræl- 
lende Fisk  havde  endt  sin  Dødskamp.  Saa  slængte  den 
drevne  Fisker  sit  Bytte  op  i  Vejret,  greb  det  i  Luften 
og  slugte  det  med  Hovedet  forrest,  hvorpaa  den  atter 
hensank  i  ubevægelig  Agtpaagivenhed. 

Denne  Gang  maatte  den  ikke  vente  fuldt  saa  længe. 
Halsens  spændte  Fjeder  rettede  sig  paany,  og  det  lynsnare 
Spyd  for  atter  under  Vandet  for  at  komme  op  med  et 
sprællende  Bytte.  Nu  var  det  en  stor,  brun  og  grønplet- 
tet Frø,  og  den  kostede  det  Fiskeren  mere  Ulejlighed 
at  faa  Livet  af.  I  næsten  et  halvt  Minut  slog  den  Frøen 
haardt  mod  Siden  af  Træstubben,  før  den  kunde  slaa 
sig  til  Ro  med,  at  den  slatne,  ukendelige  Klump  ikke 
mere  kunde  flygte.  Derpaa  tog  den  den  med  Spidsen  af 
Næbbet,  steg  iland  fra  sin  Træstub  og  skridtede  med  af- 
maalt  Værdighed  et  Stykke  henad  Bredden,  hvor  den 

gemte  sit  Bytte  sikkert  og  godt  midt  inde  i  en  Tot  Star- 
græs. Thi  den  store,  blaa  Hejre  fiskede  ikke  alene  til 
sig  selv,  men  desuden,  og  først  og  fremmest,  til  en  Rede- 
fuld ubegribeligt  sultne  Unger  i  et  Cedertræ  i  Sumpen 
paa  den  anden  Side  Bakken. 

Efter  at  have  gemt  sin  Frø  løftede  Hejren  Hovedet 
og  underkastede  Bredden  et  langvarigt  Eftersyn.  Saa 
spredte  den  de  lange  Vinger  og  lettede  sig  syv  otte  Fod 
for  at  faa  et  klart  Overblik  over  Engen.  Da  den  saaledes 
havde  overbevist  sig  om,  at  der  var  Fred  og  ingen  Fare, 
baskede  den  langsomt  afsted  langs  Bredden  med  Benene 
slæbende  komisk  i  Vandet  efter  sig  og  landede  paa  den 
næste  Pynt.  I  samme  Øjeblik,  den  tog  Jorden  og  var 
kommet  i  Ligevægt,  stod  den  paany  ubevægelig  som  en 
Statue  og  tog  sig  ud,  som  skulde  den  netop  være  traadt 
frem  af  Billedet  paa  en  japanesisk  Skærm. 

Imidlertid  syntes  Lykken  fra  nu  af  ikke  længere  at 
begunstige  dens  Fiskeri.  I  samfulde  fem  Minutter  ven- 
tede den,  uden  at  hverken  Fisk  eller  Frø  kom  indenfor 
Rækkevidde;  saa  rørte  den  pludselig  paa  sig  og  vandrede 
gravitetisk  afsted  gennem  det  bløde  Mudder  mellem  Siv- 
kanten og  Vandet.  Mens  den  gik,  vred  den  lange  Hals 
sig  skiftevis  til  den  ene  og  den  anden  Side,  og  de  skarpe 
Øjne  afsøgte  hvert  et  Smuthul  mellem  Siv  og  Vandplan- 
ter. Af  og  til  snappede  den  en  Hundestejle  eller  en  af 
de  store,  sorte  Vandbiller,  som  den  omgaaende  slugte, 
men  den  fandt  stadig  intet  Bytte,  det  var  Umagen  værdt 
at  bære  med  sig  hjem  til  Reden  bagved  Bakken.  Den 
skridtede  derfor  lidt  raskere  ud  for  snarest  at  naa  hen 
til  et  godt  Frørevier  lidt  længere  fremme.  Den  kom  til 
Mundingen  af  en  lille,  langsomt  rindende  Bæk  og  be- 
gyndte at  vade  over  den  uden  at  passe  særligt  paa,  hvor 
den  satte  Fødderne.  Nede  fra  det  sammenfiltrede  Væv 

af  Vandplanter  lød  der  et  dæmpet  „Klik",  og  Hejren  gav 
et  forskrækket  Vræl  fra  sig,  da  der  var  noget,  som  greb 
fat  om  Tæerne  paa  den  og  holdt  den  fast.  En  Fælde, 
der  var  sat  ud  for  Moskusrotter,  klemte  med  sine  Jern- 
kæber om  dens  ene  Fod. 

Dette  første  Skrig  var  den  eneste  Lyd,  der  undslap 
den,  men  de  kraftige  Vinger  piskede  i  Luften  under  dens 
Anstrængelser  for  at  slippe  løs.  Der  var  selvfølgelig  ikke 
Tale  om  noget  saadant  som  at  vriste  Fældens  stærke 
Jernkæber  fra  hinanden  eller  slide  den  fangne  Fod  ud 
af  deres  Greb,  men  det  lykkedes  den  virkeligt  at  trække 
Fælden  op  af  dens  Leje  mellem  Vandplanterne  og  slæbe 
den  op  paa  tørt  Land,  saa  langt  dens  lette  Fortøjnings- 
kæde  rakte.  Da  Hejren  var  naaet  saa  vidt,  forholdt  den 
sig  rolig  nogle  Minutter,  mens  de  skarpe  Øjne  med  Frygt 
og  Undren  iagttog  dette  ufattelige  Væsen,  der  havde  ha- 
get sig  fast  i  den.  Efter  tre  fire  rasende  Forsøg  paa  at 
gennembore  det  med  sit  stærke  Næb  blev  den  hurtigt 
klar  over,  at  dette  var  en  usaarlig  Fjende,  og  den  syntes 
tillige  at  forstaa,  at  det  var  en  livløs  Fjende,  thi  efter 
nogen  Overvejelse  gav  den  sig  til  at  trække  i  den  og 
overbeføle  den  med  Spidsen  af  Næbbet  for  at  finde  paa 
en  eller  anden  Udvej  til  at  blive  den  kvit.  Da  Hejren 
saa,  at  alle  disse  forsigtige  Bestræbelser  ingenting  førte 
til,  blev  den  pludselig  ude  af  sig  selv  af  Raseri.  Den 
hoppede  og  sled  og  baskede  og  sprang  højt  i  Luften  og 
vred  næsten  de  stakkels,  fangne  Tæer  af  Foden,  men  alt, 
hvad  den  opnaaede,  var,  at  det  kom  til  at  gøre  utaalelig 
ondt  i  Benet  helt  op  til  Laaret.  Tilsidst  opgav  den  det 
skælvende  og  saa  udmattet,  at  den  knap  kunde  holde  sig 
paa  Benene. 

Det  traf  sig  imidlertid  saadan,  at  to  Drenge  kom  ro- 
ende opad  Floden  i  en  Birkebarkskano,  og  at  Hejrens 

besynderlige  Krumspring  tiltrak  sig  deres  Opmærksom- 
hed. De  havde  aldrig  hørt,  at  denne  den  stateligste  af  alle 
Fugle  var  tilbøjelig  til  den  Slags  Anfald,  og  de  undrede  sig 
højligt.  De  roede  mod  Land,  saa  rask  de  kunde,  og  ven- 
tede hvert  Øjeblik,  naar  de  kom  lidt  nærmere,  at  se  den 
store  Fugl  komme  til  sig  selv  og  baske  tungt  afsted,  som 
Hejren  plejer  at  gøre,  hvis  nogen  forsøger  at  iagttage  den 
paa  for  nært  Hold.  Men  da  de  kom  nær  nok  til  at  se, 
hvad  der  var  ivejen,  frydede  de  sig  særdeles,  da  de 
længe  havde  ønsket  sig  at  fange  en  Blaahejre  for  at 
iagttage  dens  Vaner  i  Fangenskab. 

Da  Drengene  løb  deres  Kano  paa  Land,  var  Fuglen 
netop  faldet  til  Ro  af  Udmattelse,  men  dens  uforfærdede 
Mod  var  lige  ukueligt  i  Ulykken.  Ved  Synet  af  Freds- 
forstyrrerne lyste  der  en  haard  Glans  i  dens  Øjne,  og 
dens  Hoved  trak  sig  varsomt  bedre  tilbage  mellem  Skuld- 
rene. „Pas  paa!  Gaa  ikke  for  nær  til  dens  Næb!"  raabte 
den  ældste  af  Drengene,  da  den  yngste  sprang  frem  for 
at  lægge  Haand  paa  det  dyrebare  Bytte.  Advarslen  kom 
i  sidste  Øjeblik.  Den  lange  Hals  for  lynsnart  frem  i  sin 
fulde  Længde,  og  Stødet  var  kun  en  Ubetydelighed  for 
kort  til  at  naa  Fjendens  strømpeklædte  Ben. 

„Uha  da!"  udbrød  Drengen  med  en  lille,  nervøs  Lat- 
ter. „Hvis  det  havde  ramt,  var  det  nok  gaaet  lukt  igen- 
nem! Hvordan  skal  vi  faa  ham  afvæbnet?" 

„Nu  skal  Du  se!"  sagde  den  ældste  af  dem  og  snap- 
pede sin  Jakke,  som  laa  i  Kanoen.  Med  dette  virknings- 
fulde Vaaben  nærmede  han  sig  paany,  kastede  Jakken 
over  Hovedet  paa  Fuglen,  og  paa  faa  Minutter  var  Fan- 
gen saa  sikkert  snøret  ind,  at  der  ikke  var  andet,  den 
kunde  foretage  sig,  end  at  betragte  sine  Fangevogtere 
med  et  bundløst  og  uovervindeligt  Had.  Den  grusomme 
Fælde  blev  taget  af  dens  Fod,  og  Tæernes  Skrammer 

blev  omhyggeligt  vasket.  Derpaa  blev  den  højst  ærbødigt 
anbragt  i  Bunden  af  Kanoen,  og  i  et  frydefuldt  Humør 
padlede  Drengene  afsted. 

Men  inden  de  var  kommet  ret  langt,  slog  en  Tanke 
samtidigt  ned  i  dem  begge,  og  de  holdt  begge  to  op  at 
ro  og  saa  tvivlraadigt  paa  hinanden. 

„Naa,  hvad  er  der  ivejen?"  spurgte  den  yngste  und- 
vigende. 

„Jeg  er  bange  for/'  svarede  den  ældste,  „at  det  er  en 
sjofel  Streg,  vi  har  for  med  Fuglen,  netop  paa  denne 
Tid  af  Aaret.  Tror  Du  ikke?" 

,Jo,  det  kan  godt  være,"  indrømmede  den  anden  og 
kastede  et  længselsfuldt  Blik  paa  deres  Bytte.  „Jeg  havde 
ikke  skænket  Ungerne  saa  meget  som  en  Tanke". 

Uden  et  Ord  mere  begyndte  de  at  løse  deres  Fanges 
Baand.  I  samme  Nu,  Fuglen  var  fri,  huggede  den  rasende 
efter  dem,  men  de  havde  belavet  sig  paa  en  saadan  Utak- 
nemmelighed og  trak  sig  afvejen  i  rette  Tid.  Saa  satte 
den  ret  op  i  Luften  og  baskede  krænket  bort,  mens 
Drengene  stirrede  længselsfuldt  efter  den  og  halvvejs 
fortrød  deres  Ædelmodighed. 

I 

Gennem  Snelaget  og  det  rene,  blaa  Isdække  sænkede 
sig  sparsomt  den  skarpe  Vintersols  Lys,  saa  at  der 
paa  Dammens  brune  Bund  næsten  var  saa  lyst  som  ved 
Sommertid.  Under  Isen  var  Vandet  nu  omtrent  ligesaa 
varmt  som  om  Sommeren,  idet  Dammen  nemlig  havde 
sit  Tilløb  fra  Kilder  saa  dybtliggende,  at  deres  Tempe- 
ratur kun  i  uvæsentlig  Grad  vekslede  med  Aarstiderne. 
Hist  og  her  skød  en  Vandplante  sig  op  fra  Bunden, 
saa  grøn  som  i  Juni  Maaned.  Men  oppe  i  den  omgivende 
Verden  piskede  Vinden  henover  Is  og  Sne  med  en  saa 
bidende  Kulde,  at  Nordens  haardføre  Træer  knækkede 
midt  over  for  den,  og  kun  faa  af  den  højnordiske  Vild- 
marks haardføre  Beboere  havde  Modstandskraft  nok  til 
at  vove  sig  frem,  om  saa  Sulten  nagede  dem  til  det  yder- 
ste. De  krøb  gysende  sammen  i  deres  Leje  under  en 
væltet  Træstamme  eller  inde  i  det  tætteste  Fyrrekrat  og 
ventede  i  Angst  og  Spænding  paa,  at  den  bitre  Kulde  og 
den  vilde  Vind  skulde  give  Køb.  Kun  nede  i  Dammen, 
i  det  ravgule  Vand  under  Isloftet  gik  Livet  i  den  vante 
sikre  og  travle  Gænge.  Vinden  kunde  rase,  som  den  vilde, 
Kulden  kunde  lade  sin  Dødningehaand  hvile  tungt  paa 
Skov  og  Mark,  uden  at  Bæverne  i  deres  gode  Skjul 
vidste  noget  om  det.  Alt,  hvad  der  kunde  ske,  var,  at 
Isen  ovenover  dem  kunde  bygge  endnu  et  Par  Tommer 
paa  sin  Tykkelse  og  gøre  deres  fredfyldte  Sikkerhed 
endnu  tryggere.  Det  var  en  stor  Dam,  adskillige  Tønder 

Land  i  Flademaal  og  mere  end  fem  Fod  dyb  paa  de 
dybeste  Steder  ude  paa  Midten,  hvor  der  saaledes  var 
rigelig  Plads  for  Bæverne  til  at  lege  og  tumle  sig.  Langs 
de  flade  Bredder  laa  Isen,  der  mindst  var  sine  femten 
Tommer  tyk,  fast  bundfrosset  under  Snetæppet. 

Bæverne  i  denne  Dam  havde  deres  Bo  ude  ved  Ran- 
den af  det  dybe  Vand,  lidt  ovenfor  Dæmningen.  Boet 
var  lavet  af  Mudder,  Græstørv  og  kunstfærdigt  sammen- 
flettede Grene,  havde  god  Bredde  ved  Grundfladen  og 
hvælvede  sin  lave,  runde  Kuppel  omtrent  fire  Fod  over 
Isfladen.  Kuplen  var,  selv  nu  under  et  tykt  Lag  Sne, 
meget  iøjnefaldende  for  enhver  af  Skovens  Strejfere,  og 
undertiden  kom  ogsaa  en  af  dem  hen  for  begærligt  at 
indsnuse  den  friske  Lugt  af  Bæver,  der  dampede  op  gen- 
nem smaabitte  Lufthuller  i  Toppen  af  Boet.  Men  hvor 
graadige,  hvor  forpinte  af  Sult  de  strejfende  Jægere  end 
kunde  være,  saa  var  det  noget,  de  smaa  Bygmestre  der- 
inde hverken  kendte  til  eller  brød  sig  om.  Kuplen  var 
mindst  sine  to  Fod  tyk,  solidt  bygget  og  dertil  frosset, 
saa  den  var  haard  som  Sten.  Der  fandtes  intet  forsultent 
Væsen  i  Skoven  med  saa  stærke  Kløer,  at  de  kunde 
bane  sig  Vej  gennem  saadanne  Forsvarsværker.  Inde  midt 
i  Boet  i  et  tørt,  græsforet  Kammer  lige  over  Højvands- 
mærket  boede  Bæverne  lunt  og  sikkert. 

Mod  deres  Fjenders  Glubskhed  og  mod  den  nordiske 
Vinterkuldes  Svøbe  var  Bæverne  altsaa  godt  beskyttet 
ved  Isloftet  og  deres  haardtfrosne,  kuplede  Bo,  men  og- 
saa mod  Hungersnød  ved  Vintertid  havde  de  vel  vidst 
at  sikre  sig.  Inden  Frostens  Komme  havde  de  fældet 
store  Mængder  Poppel,  Birk  og  Pil,  gnavet  dem  i  pas- 
selige  Stykker,  der  let  lod  sig  haandtere,  og  slæbt  dem 
sammen  paa  et  Sted  lidt  ovenfor  Dæmningen,  hvor  Van- 
det var  dybest.  Her  dannede  deres  Oplag  af  Stammer, 

Grene  og  Kvas  et  sammenfiltret  Hele  fra  Bunden  og  op 
til  Isen.  Naar  der  skulde  holdes  Maaltid  i  det  skjulte 
Kammer  i  Boet,  svømmede  en  Bæver  afsted  til  Kvas- 
bunken, trak  en  passende  Gren  frem  og  slæbte  den  med 
sig  hjem  i  Stuen.  Her  i  det  tørre,  ramtlugtende  Tusmørke 
tog  saa  Familien  i  Ro  og  Mag  for  sig  af  Retterne  og  aad 
Barken  og  det  unge  Træs  yderste  skøre,  saftige  Lag. 
Naar  Grenen  var  gnavet  ren,  trak  en  anden  af  Bæverne 
den  udenfor  og  tog  den  paa  Slæb  ned  til  Dæmningen, 
hvor  den  blev  liggende  for  siden  at  finde  sin  endelige 
Anvendelse  som  Materiale  ved  Udbedringsarbejder.  Hvert 
eneste  af  Koloniens  Medlemmer  var  velsignet  med  en 
god  Appetit,  saa  man  kunde  næsten  altid  se  mindst  en 
af  Bæverne  svømme  afsted  gennem  det  ravgule  Halv- 
mørke, enten  med  en  grøn  Gren  fra  Kvasbunken  eller 
med  en  afbarket,  hvid  Gren,  der  skulde  gemmes  bort 
ved  Foden  af  Dæmningen. 

For  disse  højst  flittige  Medlemmer  af  de  Firbenedes 
Samfund  var  det  en  Ferietid.  Saalænge  Isdækket  laa, 
frembød  der  sig  ingen  Opgaver  med  at  fælde  Træer, 
bygge  Dæmning  eller  reparere  paa  Boligen.  Der  var  intet 
andet  at  tage  sig  for  end  at  æde,  sove  og  lege.  Der  var 
ganske  vist  ikke  megen  Afveksling  paa  deres  Leg,  men 
dennes  Ensformighed  lod  ikke  til  at  genere  dem.  Af  og 
til  morede  de  sig  to  og  to  med  en  Slags  vild  Tagfat.  Saa 
satte  de  svømmende  afsted  tæt  op  under  Isen  med  de 
smaa  Forpoter  artigt  lagt  op  under  Hagen,  mens  de  kraf- 
tige Bagben  drev  dem  frem  med  en  utrolig  Fart,  og  den 
brede,  flade,  nøgne  Hale  stod  stift  bagud  for  at  fungere 
som  Ror.  Ud  og  ind,  hvor  de  svømmede,  drog  de  et 
Spor  af  sølvskinnende  Smaabobler  efter  sig  fra  Luften, 
som  hang  i  deres  tætte  Haarlag.  Tilsidst  var  der  en  af 
Legekammeraterne,  som  ikke  kunde  holde  Vejret  længere 

og  gesvindt  smuttede  ind  gennem  Porten  til  den  mørke 
Tunnel,  der  førte  op  i  Boet;  saa  kastede  den  sig  gispende 
inde  i  Kammeret,  hvor  i  næste  Øjeblik  den  ligesaa  aande- 
løse  Forfølger  indtraf.  Efter  Tur  tog  alle  Medlemmer  af 
Kolonien  sig  en  Omgang,  og  bagefter  skubbede  de  sig 
mætte  og  veltilfredse  tæt  sammen  i  det  lavloftede  Rum 
for  at  holde  paa  Lunheden  fra  de  varme  Pelse.  Lidet 
angik  det  dem,  om  det  var  Nat  eller  Dag  i  den  vide, 
kolde  og  farefulde  Verden  hinsides  Istaget,  om  Solen 
lyste  fra  den  bitterlig  kolde,  blaa  Himmel,  om  Ulve  strej- 
fede henover  Sneen  i  det  hvide  Maaneskin,  eller  om 
Snestormen  i  vildt  Raseri  knugede  Skoven  mod  Jorden. 

Saa  længe  Kulden  varede,  og  Sneen  laa  højt  i  Øde- 
marken, levede  Bæverne  deres  sorgfri  og  begivenheds- 
løse Liv  under  Istaget.  Men  den  ubønhørlige  Kulde  i 
hele  December  og  Januar,  som  havde  dræbt  mange  af 
Skovens  Beboere  og  gjort  de  overlevende  vilde  og  gale 
af  Sult,  slog  i  denne  usædvanlige  Vinter  brat  om  til  et 
Tøvejr  uden  Sidestykke.  Selv  den  ældste  Bjørn  i  Hu- 
lerne paa  Bald  Mountain  kunde  ikke  have  oplevet  Mage 
til  Tøvejr.  Først  faldt  der  Dag  efter  Dag,  Nat  efter  Nat 
en  mild  og  inderlig  Regn,  saa  lun  som  nogen  Aprilregn. 
Sneen  forsvandt  hurtigt  fra  Naaletræernes  nedlæssede 
Grene,  og  de  tavse  Skove  rankede  sig  sorte  og  truende 
mod  den  grædende  Himmel.  Henover  Jorden  og  paa 
Isen  i  Dammen  og  Vandløbene  svandt  Sneen  ind,  sank 
sammen  og  antog  en  sygelig,  graa  Kulør.  Snart  samlede 
Vandet  sig  paa  Isen  i  store,  voksende,  blyfarvede  Pytter, 
og  paa  skovbare  Steder  begyndte  Mos  og  Smaabuske  at 
titte  frem.  I  ethvert  lille,  trangt  Vandløb  kom  der  snart 
til  at  gaa  to  Strømme  —  den  sindige  isbundne  Strøm, 
der  higede  mod  Sommer  under  Isen,  og  den  svulmende, 
hvirvlende  Flom  ovenpaa  Isen.  Saa  ophørte  Regnen,  men 

Solen  kom  frem  med  en  Varme  og  en  Magt,  som  skulde 
det  være  sidst  i  Maj,  og  Sne  og  Is  skrumpede  hurtigt 
ind  under  dens  unaturlige  Kærtegn. 

Bæverne  fik  i  deres  afsondrede  Sikkerhed  ad  to  Veje 
Kundskab  om  den  mærkelige  Hjemsøgelse,  der  gik  hen- 
over Verden.  Ikke  alt  Smeltevandet  fra  Sneen  løb  hen 
ovenpaa  deres  Is,  men  fra  Bækkene  øverst  paa  Skraa- 
ningen  kom  der  ogsaa  Snevand  ind  under  Isen.  Denne 
ekstra  Tilstrømning  forandrede  baade  Farven  og  Tempe- 
raturen paa  det  klare,  gule  Vand  i  Dammen.  Det  pres- 
sede voldsomt  paa  under  Isen,  stemmedes  helt  op  gen- 
nem Tunnelen  til  selve  Gulvet  i  det  tørre  Kammer  i 
Boet  og  trængte  paa  med  Vælde  ved  Udløbene  i  Dæm- 
ningen. I  Forstaaelse  af  Faren  rykkede  de  smaa,  kloge 
Bygmestre  ud  i  al  Hast  og  tog  med  travle  Kløer  og 
Tænder  fat  paa  at  gøre  Udløbene  bredere.  De  var  altfor 
kløgtige  til  at  overbelaste  et  enkelt  Udløb,  hvor  Strøm- 
men saa  kunde  blive  for  rivende,  til  at  de  kunde  styre 
den,  men  ved  at  dele  det  store  Vandoverskud  i  mange 
smaa  Udløb  kunde  de  lettere  og  uden  Fare  gøre  sig  til 
Herrer  over  Situationen.  Da  dette  var  tilfredsstillende 
bragt  i  Orden,  hvilede  de  ud  uden  at  bekymre  sig  videre 
om  Sagen,  da  den  skarpe  Frost  vel  nok  snart  vilde 
gøre  Ende  paa  Tøvejret  igen. 

Men  saa  indtraf  den  anden  og  mere  betydningsfulde 
Tilkendegivelse  af,  at  der  var  Fare  paafærde.  Nu  var 
Sneen  ovenpaa  Isloftet  forsvundet,  og  naar  de  kiggede 
op  gennem  Isen,  saa  de  en  rivende  Strøm  bruse  frem 
over  den  nøgne  Flade.  Kun  de  klogeste  og  ældste  af 
dem  forstod,  hvilken  Betydning  det  kunde  faa,  og  hele 
Kolonien  gik  i  Arbejde  med  at  forstærke  Dæmningen 
paa  det  Sted,  hvor  Strømmen  med  fuld  Kraft  kastede  sig 
imod  den,  og  med  at  udvide  Afløbene  ved  begge  Ender 
af  den. 

Imidlertid  blev  Tøvejret  saa  vedholdende  og  paa  sam- 
me Tid  mægtigt,  at  det  trodsede  alle  deres  kloge  Bereg 
ninger.  En  Aften,  da  Bæverne  hver  for  sig  havde  slidt 
bravt  og  trætte,  men  trygge  for  Fremtiden  havde  begivet 
sig  til  det  varme  Kammer  i  Boet,  hændte  der  noget,  som 
de  aldrig  havde  regnet  med.  De  var  ved  at  falde  i  Søvn 
i  deres  lune  Skjul,  hvorfra  de  svagt  kunde  høre  Tøflom- 
mens  Brusen  over  Kanten  af  Dæmningen  og  i  Afløbene 
paa  Siden,  da  de  pludselig  opskræmtes  ved,  at  Vandet 
skyllede  ind  over  det  tørre  Gulv  i  deres  Kammer.  Det 
var  mere  end  ubehageligt,  det  var  i  højeste  Grad  alar- 
merende! Hvis  Vandet  steg  ret  meget  mere,  maatte  de 
hjælpeløst  drukne,  thi  Isen  laa  tæt  over  hele  Dammen. 
De  yngre  Medlemmer  af  Kolonien  vimsede  hid  og  did 
under  klagende  Piben,  og  flere  af  dem  kastede  sig  i  deres 
Rædsel  i  Vandet  uden  at  huske  paa,  at  der  ikke  var 
Mulighed  for  Flugt  i  den  Retning.  Et  Øjeblik  efter  trængte 
der  en  sagte,  bragende  Lyd  ind  i  det  mørke  Kammer,  og 
det  indtrængende  Vand  trak  sig  straks  tilbage  ned  i  Tun- 
nelen. Istaget,  der  var  tyndslidt  og  skørnet,  havde  bulet 
sig  opefter  ved  Trykket  nedefra  og  var  omsider  gaaet  itu. 

De  ældre  og  klogere  af  Bæverne  havde  nok  været 
forskrækkede  uden  dog  at  blive  grebne  af  Panik  og 
havde  forholdt  sig  afventende  inde  i  Kammeret,  og  da 
nu  Vandstanden  sank  til  sin  normale  Højde,  omtrent  to 
Tommer  under  Stuegulvet,  var  de  atter  tilfredse.  Men 
snart  efter  naaede  den  stadige  Brusen  deres  Øren  med 
en  højere  og  kraftigere  Tone,  og  deres  Ængstelse  vendte 
tilbage  med  fornyet  Styrke.  De  stak  deres  skæggede  Snu- 
der undersøgende  ned  i  Tunnelen  og  fandt,  at  Vandstan- 
den nu  sank  stærkt  og  var  ved  at  blive  meget  lavere, 
end  den  maatte.  Hvad  det  betød,  vidste  de  kun  altfor 
vel.  Der  var  gaaet  Brud  paa  Dæmningen.  Vandet,  deres 

eneste  Beskyttelse  mod  Skovens  Rædsler,  var  ved  at  lade 
dem  i  Stikken. 

Dette  var  en  kritisk  Situation  af  den  Art,  som  en  Bæ- 
ver altid  er  beredt  til  at  tage  Kampen  op  imod.  Sky  som 
Bævere  ellers  er  —  naar  Dæmningen  er  i  Fare,  svigter 
deres  Mod  aldrig.  Paa  et  Øjeblik  var  Koloniens  Med- 
lemmer alle  som  en  paafærde  mellem  de  hvirvlende  Is- 
flager i  det  klare,  hvide  Maaneskin,  som  de  i  saa  lange 
Tider  ikke  havde  set. 

Det  var  lige  paa  Midten,  hvor  Kanalen  var  dybest,  og 
hvor  Strømmen  pressede  haardest  paa,  at  Dæmningen 
havde  bukket  under.  Bruddet  var  omtrent  ti  Fod  bredt 
og  foreløbig  kun  af  ringe  Dybde.  Det  forholdsvis  smalle 
og  lette  øverste  Lag  af  Dæmningen  var  skyllet  bort  efter 
at  være  skørnet  under  Tøbruddet  og  slidt  itu  af  Isfla- 
gernes takkede  Kanter. 

Den  voldsomme  Strøm  var  godt  paa  Veje  til  at  skære 
sig  ned  i  de  solidere  Lag  af  Dæmningen,  da  Bæverne 
tappert  kastede  sig  i  Breschen.  I  Betragtning  af  den  fælles 
Fare  glemte  de  al  Forsigtighed  og  brød  sig  ikke  om,  at 
der  maaske  var  forsultne  Blikke,  som  stirrede  ud  efter 
dem  inde  fra  Skoven  paa  begge  Sider.  Uden  at  der  til- 
syneladende var  nogen  bestemt  Anfører  i  Arbejdet,  lod  det 
til,  at  de  alle  var  hverandre  behjælpelige  paa  den  Maade, 
der  i  Øjeblikket  var  den  mest  virkningsfulde.  Nogle  trak 
de  længste  og  sværeste  Stænger  frem  fra  den  afbarkede 
Bunke  og  bugserede  dem  forsigtigt  ind  i  Aabningen  i 
Dæmningen,  saa  de  kom  til  at  ligge  parallelt  med  Strømmen 
og  med  den  tykke  Ende  op  imod  denne.  Der  fastholdt 
dette  Hold  med  Tænder  og  Forpoter  haardnakket  Stæn- 
gerne, indtil  et  andet  Hold  kunde  faa  ført  flere  Stænger 
frem  til  at  tynge  de  første  ned  med.  Imidlertid  var  der 
fra  den  bløde  Bund  langs  Dæmningens  Fod  blevet  til— 

vejebragt  store  Klumper  Ler  blandet  med  Græsrødder 
og  Smaasten  for  at  gøre  det  hele  tungere,  og  de  blev 
stablet  tæt  ovenpaa  Lagene  af  Grene  som  Ballast.  Selv 
om  dette  løse  Stof  blev  anbragt  ved  den  øverste  Ende 
af  Stængerne,  hvor  Strømmens  Voldsomhed  var  mindst, 
og  ilfærdigt  pakket  ned  i  alle  Sprækker,  blev  det  dog  for 
Størstedelen  skyllet  bort  under  Arbejdet.  En  Tid  saa  det 
ud  til  at  være  en  jævnbyrdig  Kamp,  og  Bæverne  syntes 
ikke  at  kunne  opnaa  andet  end  netop  at  hindre,  at  Bre- 
schen  i  Dæmningen  blev  dybere  og  bredere.  Men  de  var 
lige  uforfærdede,  og  en  saadan  Ting  som  Træthed  syn- 
tes de  ikke  at  kende  til.  Lidt  efter  lidt  vandt  de  Frem- 
gang, fik  en  Græstørv  til  at  blive  hængende,  fik  kilet  et 
Par  Sten  fast  hist  og  her  og  anvendte  overalt  de  lange, 
lige  Stænger,  som  Vandet  ikke  saa  let  kunde  faa  Hold 
paa.  Gradvis  blev  Strømmen,  der  randt  over  Dæmningen, 
tyndere  og  følgelig  ikke  saa  ødelæggende.  Flere  Grene 
blev  hidbragt,  mere  Ler  og  Græstørv  og  Sten  og  tilsidst 
et  Lag  af  svære,  glatte  Stammer,  hvorover  Vandet  silede 
tyndt  og  jævnt  uden  at  frembyde  nogen  Fare  for  Byg- 
værket underneden. 

Dæmningen  var  nu  stærkest  paa  dette  Sted,  idet  dens 
Krone  her  var  bredere  og  bestod  af  sværere  Materiale 
end  ellers.  Men  aldrig  saa  snart  var  Sejren  sikret,  saa 
de  kække,  smaa  Arbejdere  kunde  standse  og  puste  lidt  ud, 
før  der  lød  en  skæbnesvanger  Knagen  langt  ovre  til  venstre 
ved  den  yderste  Ende  af  Dæmningen,  hvor  en  af  Hjælpe- 
kanalerne havde  ydet  den  tilbageviste  Strøm  et  nyt,  fordel- 
agtigt Angrebspunkt.  Endnu  et  Stykke  af  Dæmningens 
Krone  var  skyllet  med,  og  en  høj,  brusende  Larm  blan- 
dede sig  med  den  knagende  Lyd,  idet  en  hvid  Skum- 
straale  rejste  sig  i  Maanelyset  mod  Træernes  mørke 
Baggrund.  — 

II 

Medens  de  tapre  smaa  Dæmningsbyggere  udkæmpede 
deres  Kamp  med  Strømmen,  var  der  et  Par  sultne  Øjne, 
som  fulgte  dem  fra  Grantykningens  Skjul  lidt  nedenfor 
den  venstre  Ende  af  Dæmningen.  Det  havde  været  en 
temmelig  haabløs  Vagt,  for  Ejermanden  til  de  smaa,  glub- 
ske Øjne  var  ganske  paa  det  Rene  med,  at  det  ikke 
nyttede  noget  aabenlyst  at  ville  overrumple  en  af  Bæ- 
verne, naar  den  havde  hele  den  aabne  Dam  for  sig  at 
dukke  ned  i.  Men  nu,  da  det  ny  Dæmningsbrud  fik  hele 
Kolonien  til  i  vild  Fart  at  svømme  over  mod  venstre 
Bred  og  tæt  op  til  Skovens  Mørke,  da  glødede  disse  agt- 
paagivne  Øjne  i  vild  Forventning  og  begyndte  ganske 
lydløst,  langsomt  men  sikkert  at  glide  nærmere. 

Det  vældige  Tøbrud,  som  frigjorde  alle  Kilder  og  Vand- 
løb højt  opad  Bald  Mountains  Sider,  havde  skyllet  Sneen 
ud  af  en  lille  lav  Klippehule  og  vækket  en  ung  Bjørn 
brat  af  dens  Vintersøvn.  Saasnart  Bjørnen  havde  rystet 
Døsigheden  af  sig,  havde  den  følt  sig  meget  sulten,  men 
hidtil  var  det  ikke  gaaet  ret  godt  med  Jagten.  Den  vin- 
terlige Skov  var  ikke  før  forekommet  i  Bjørnens  Op- 
dragelse, saa  den  vidste  knap,  hvad  den  skulde  søge,  og 
desuden  hindrede  det  bløde  Snesjap  dens  Bevægelser. 
En  rædselsslagen,  hvid  Kanin  og  lidt  Myrer  i  en  raadden 
Træstub  var  alt,  hvad  den  havde  faaet  at  æde  i  tre  Dage. 
Dens  røde  Flab  med  de  hvide  Hjørnetænder  savlede 
af  Begær,  mens  den  iagttog  de  trinde  Bævere,  som  ar- 
bejdede der  langt  ude  i  Dammens  klare  Maaneskin.  Da 
de  nu  tilsidst  kom  anstigende  lige  hen  imod  den  og  gik 
i  Arbejde  tredive  fyrretyve  Skridt  fra  dens  Skjul,  var 
det  med  Nød  og  Næppe,  den  kunde  lægge  Baand  paa 
sig.  Men  den  lagde  Baand  paa  sig,  for  den  havde  jaget 

Bæver  før  idag,  og  de  tidligere  Resultater  var  ikke  egnet 
til  at  gøre  den  for  sejerssikker.  Lige  ved  Enden  af  Dæm- 
ningen, hvor  Bæverne  arbejdede,  stod  Skovtykningen, 
tæt  og  mørk,  helt  ned  til  en  halv  Snes  Fod  fra  Vandet. 
Mod  dette  Maal  rettede  den  taalmodigt  sin  Fremrykning 
under  en  saa  gennemført  Kontrol  af  hver  Muskel,  at  ikke 
en  Kvist  knækkede,  ikke  en  Gren  raslede;  en  Skygge 
kunde  ikke  have  gledet  mere  lydløst  frem  end  Bjørnens 
tilsyneladende  saa  kluntede  Skikkelse.  Oppe  paa  Kanten 
af  Dæmningen  saa  den  en  af  de  gamle  Bævere  sidde 
stift  oprejst,  snusende  ud  i  den  stille  Natteluft  og  spej- 
dende ind  i  den  farlige  Skov  som  en  paapasselig  Skild- 
vagt. Det  gjaldt  altsaa  om  at  foretage  det  endelige  Frem- 
stød saa  hurtigt,  at  Skildvagten  ikke  fik  Tid  til  at  slaa 
Alarm. 

Men  Bjørnens  smaa,  mørke,  rødtglimtende,  glubske 
Øjne  var  ikke  de  eneste,  der  fulgte  Bæverne  under  deres 
ufortrødne  Slid.  I  Enebærbuskadset  lidt  ovenfor  Dammens 
Bred  laa  to  store,  graa  Losser  sammenkrøbne  og  gloede 
ned  paa  Skuepladsen  med  runde,  grønblege  og  usigeligt 
ildevarslende  Øjne.  Losserne  var  radmagre  af  Sult.  Op- 
tændt af  et  vildt  Haab  om,  at  en  af  Bæverne  ved  et  Til- 
fælde skulde  komme  indenfor  deres  vældige  Springs 
Rækkevidde,  havde  de  paa  store,  pelsklædte  Listepoter 
sneget  sig  ned  i  Enebærbuskadset.  Her  havde  de  gjort 
Holdt  og  biet  paa  det  rette  Øjeblik  med  den  sejge,  pin- 
agtige Taalmodighed,  der  er  Løsesummen  for  et  Maaltid 
—  ja,  for  Livet  med  —  naar  Vinteren  svinger  sin  Svøbe 
over  Vildmarken.  Nu,  da  Bæverne  var  saa  betænk- 
somme at  komme  helt  over  til  Skovkanten  og  syntes  at 
være  fuldt  optagne  af  en  ufattelig  Slæben  og  Plasken  med 
Grene  og  Mudder,  følte  de  to  Losser,  at  Lejligheden 
var  inde.  De  trykkede  Bugen  tæt  ned  mod  Sneen,  og 

de  brede,  bløde  Fodpuder  traadte  saa  let  som  faldende 
Fjer,  deres  lysegraa  Pels  kunde  knap  skelnes  mod  de 
forvirrende  Maaneskygger,  og  med  de  runde,  klare  Øjne 
fast  stirrende  mod  det  forventede  Bytte  syntes  de  næsten 
at  svæve  gennem  Krattet. 

Hverken  Bjørnen,  der  sneg  sig  frem  nedenfor  Dæm- 
ningen, eller  Losserne,  der  listede  sig  ned  ovenfor  denne, 
havde  Øje  eller  Tanke  for  noget  andet  i  hele  Verden 
end  de  ivrigt  arbejdende  Bævere.  Deres  slunkne  Maver 
skreg  af  Sult,  Jagtfeberen  brændte  i  deres  Blod,  og  Sejren 
var  næsten  vundet.  Blot  nogle  Øjeblikke  endnu,  saa  skulde 
det  gaa  løs  —  det  lynsnare  Udfald  fra  Fyrrekrattet  og  det 
lange,  frygtelige  Kattespring  oppe  fra  Enebærbuskadset. 

Arbejdet  med  at  istandsætte  Dæmningen  skred  godt 
fremad.  Den  rivende  Strøm  var  allerede  ved  at  under- 
kaste sig,  og  dens  højrøstede  Larm  var  svundet  ind  til 
en  mere  stilfærdig  Brummen.  Saa  hændte  der  et  eller 
andet.  Kanhænde,  at  den  aarvaagne  Skildvagt  paa  Toppen 
af  Dæmningen  opdagede  en  mørkere  Skygge,  der  rørte 
sig  mellem  Fyrretræerne,  eller  skimtede  noget  lidt  lysere 
graat  noget,  der  bevægede  sig  mistænkeligt  mellem  Bu- 
skene paa  Brinken.  Maaske  fik  dens  fine  Næse  Færten 
af,  at  der  var  Fare  paafærde,  og  maaske  modtog  den 
pludseligt  en  gaadefuld  Advarsel  gennem  denne  for  det 
meste  aarvaagne,  men  undertiden  ogsaa  dybt  slumrende, 
indre  Fornemmelse  overfor  noget  truende,  som  Skoven 
synes  at  udvikle  hos  sine  jagede  Beboere.  Hvordan  det 
nu  end  gik  til,  saa  kom  Advarslen.  Bævernes  Skildvagt 
faldt  forover  som  ramt  af  et  Skud  og  slog  sin  flade  Hale 
i  Vandskorpen  med  et  Klask,  der  genlød  hele  Dammen 
rundt  og  brat  afbrød  Nattens  Stilhed.  I  en  Brøkdel  af 
et  Sekund  var  Bæverne  alle  som  en  forsvundet  under 
den  skinnende  Overflade. 

Næsten  i  samme  Nu  hændte  der  en  forunderlig  Ting 
—  et  af  disse  overraskende,  voldsomme  Udbrud,  hvori 
den  uhyre  Selvtugt  i  Skoven  undertiden  kan  aabenbare 
sig.  Rasende  over  at  se  sit  Bytte  undslippe  styrtede 
Bjørnen  sig  endelig  frem  og  kastede  sig  med  sin  svære, 
sorte  Krop  helt  ned  til  Vandkanten.  Og  Losserne,  som 
i  deres  Sult  var  ude  af  sig  selv  af  Skuffelse,  satte 
samtidig  af  i  et  Spring  fra  deres  Skjul  højere  oppe  paa 
Brinken.  Spruttende  og  hvæsende  af  Raseri  landede  de 
et  Par  Fod  fra  Bjørnen  og  krøb  fladt  sammen,  med  de 
duskede  Øren  lagt  tæt  tilbage  mod  Hovedet,  med  stirrende 
Øjne  og  med  Stumphalerne  i  ustandselig  Bevægelse. 

Hurtig  som  et  Lyn  snurrede  Bjørnen  omkring  og  gjorde 
Front  mod  de  to  store  Katte.  Med  Forlabben  løftet  og 
med  vidaabent  Gab,  klar  til  Forsvar  eller  Angreb,  sad 
den  halvt  oprejst  paa  sin  Bagdel,  og  de  smaa  Øjne 
glødede  rødt  af  Raseri.  Som  den  saa  paa  Sagen,  var  det 
aabenbart  Losserne,  der  havde  skræmt  Bæverne  bort  og 
ødelagt  dens  Jagt,  og  en  Indblanding  af  denne  Art  er  det, 
de  vilde  Dyr  daarligst  af  alt  kan  finde  sig  i.  For  Los- 
serne var  der  paa  den  anden  Side  ingen  Tvivl  om,  at 
det  var  Bjørnen,  der  havde  spoleret  det  hele  og  havde 
gaaet  dem  ivejen  som  den  kluntede  Fusker,  den  var.  De 
var  paa  Nippet  til  at  give  sig  det  blinde  Raseri  ivold, 
der  hvilket  somhelst  Øjeblik  kunde  bringe  dem  til  med 
Tænder  og  Kløer  at  gaa  løs  paa  den  skrækindjagende 
Fjende.  Men  de  havde  alligevel  ikke  sat  al  Forsigtighed 
overstyr.  Bjørnen  var  Skovens  Herre,  og  de  vidste,  at  selv 
med  forenede  Kræfter  kunde  de  næppe  maale  sig  med  den. 

Bjørnen  var  paa  sin  Side  ikke  helt  sikker  paa,  om  dens 
Hævn  var  Risikoen  værd.  Kogende  af  Ophidselse  brum- 
mede den  tungt  og  truende  og  vuggede  sig  fremover, 
som  skulde  den  lige  til  at  angribe.  Men  den  vidste,  at 

Losserne  havde  frygtelige,  knivskarpe  Kløer  at  rive  med,  og 
vidste  baade,  at  de  var  stærke  og  hurtige  og  smidige,  og  at 
deres  Tænder  var  næsten  ligesaa  farlige  som  dens  egne. 
Den  følte  sig  som  Situationens  Herre,  men  var  ikke  desto 
mindre  klar  over,  at  det  kunde  blive  en  dyr  Historie  at 
gøre  sit  Herredømme  gældende.  Den  betænkte  sig.  Havde 
den  rykket  blot  den  mindste  Smule  frem,  vilde  Losserne 
have  skudt  al  Forsigtighed  tilside  og  kastet  sig  over  den. 
Og  hvis  paa  den  anden  Side  Losserne  havde  saameget 
som  spændt  en  Muskel  for  at  springe,  vilde  Bjørnen 
med  et  Brøl  have  taget  Kampen  op.  Men  som  Sagerne 
stod,  gjorde  begge  Parter  med  en  uhyre  Kraftanstræn- 
gelse  Vold  paa  sig  og  vaagede  anspændt  og  kampberedt 
paa  hinanden.  Eftersom  Sekunderne  gled,  dukkede  der 
smaa  Hoveder  op  ude  paa  Dammens  blanke  Overflade, 
og  smaa,  klare  Øjne  spejdede  nysgerrigt  ind  mod  Land. 

I  tre  fire  lange  Minutter  fulde  af  Spænding  stod  Par- 
terne overfor  hinanden  uden  at  røre  et  Lem.  Saa  be- 
gyndte Lossernes  runde  Øjne  at  blive  lidt  flakkende, 
hvorimod  Bjørnen  ikke  saa  meget  som  blinkede.  Bjørnen 
havde  den  fasteste  Vilje  og  var  mest  haardnakket  og 
bestemt  af  Karakter.  Næsten  umærkeligt  glidende  veg 
Losserne  tilbage  Tomme  for  Tomme.  Med  et  rapt  Side- 
blik overtydede  de  sig  om,  at  Vejen  var  fri,  og  pludse- 
lig sprang  de  som  drevne  af  en  fælles,  heftig  Indskydelse 
op  i  Luften,  hvorved  den  ene  af  dem  kastede  sig  ud  til 
Siden,  og  den  anden  næsten  slog  en  Koldbøtte  bagover. 
Hurtigere  end  det  kan  siges,  var  de  paa  Flugt  som  ilende, 
graa  Skygger,  den  ene  op  over  Brinken  gennem  Enebær- 
krattet, og  den  anden  langs  Dammens  snelagte  Bred,  som 
om  Nederlaget  havde  gjort  dem  lede  ved  hinandens  Sel- 
skab. Bjørnen  satte  sig  tilbage  paa  sin  Hale  og  stirrede 
efter  dem  og  saa  højst  forbavset  ud,  saa  vendte  den  sig 

bort  med  et  sultent  Blik  ud  efter  Bæverne,  der  nu  svøm- 
mede frit  omkring  i  Maaneskinnet,  og  traskede  afsted  for 
at  søge  sig  en  fordelagtigere  Jagt. 

I  nogle  Minutter  var  alt  stille,  naar  undtages,  at  Van- 
det brusende  randt  over  Dæmningen.  Nattens  Ensomhed 
herskede  atter  hvid  og  rolig,  som  om  intet,  der  kunde 
bryde  dens  Fred,  nogensinde  var  hændet.  Saa  kom  den 
aarvaagne  Skildvagt  atter  frem  og  sad  oprejst  paa  sin 
Post  ovenpaa  Dæmningen,  medens  de  flittige  Arbejds- 
kammerater fik  travlt  med  at  fuldende  Udbedringen. 


DA  FLODBØLGEN 
GIK  HENOVER  MARSKEN 


n  vid,  underskøn  Himmelhvælving  i  det  skæreste  lyse- 


JLj  blaa  —  fugtig,  men  straalende  klar  Luft.  I  Horison- 
ten mod  Nord  og  Sydøst  en  Linie  af  lave,  bakkede  Mar- 
ker, svøbt  i  Purpurtaager,  og  længst  nede  mod  Sydvest 
Havet  som  en  blinkende,  gnistrende  Stribe.  Overalt  ellers 
de  vidtstrakte,  forblæste  Marskflader  i  bleggrønne  og  ok- 
kergule Farvetoner,  gennemskaaret  af  Afvandingskanaler 
og  med  en  glinsende,  kobberrød  Mudderpøl  hist  og  her. 
Og,  bugtende  sig  ud  og  ind  i  lunefulde  Kurver,  Digerne, 
hvis  ubrudte,  græsklædte  Rygge  afgrænsede  Kanalerne 
og  de  røde  Muddersøer  og  adskilte  de  inddæmmede, 
grønne  Engstrækninger  fra  den  okkergule  Saltmarsk,  som 
endnu  kun  halvvejs  var  indvundet  fra  Havet. 

Tidligere  paa  Efteraaret  var  alt  Enghøet  slaaet  af,  og 
Størsteparten  af  det  var  forlængst  bragt  i  Hus  i  sikre 
Lader  langt  derfra.  Men  paa  de  yderste  og  sideste  Marsk- 
enge blev  noget  af  Høet  stakket  og  stod  nu  i  store,  graa- 
gule,  spidse  Hæs  og  afventede  den  lettere  Transport  paa 
Vinterføret.  De  enlige,  fastbyggede  Stakke,  der  ragede  op 
over  Toppen  af  Digerne  og  modstod  den  evige,  susende 
Blæst  i  Marsken,  afgav  et  yndet  Tilholdssted  for  Mark- 
musene. Disse  nøjsomme,  smaa  Dyr  kunde  med  Sindsro 
bære  den  uundgaaelige,  aarligt  tilbagevendende  Ødelæg- 
gelse af  deres  Hjem  i  det  høje  Græs.  Høstfolkene  var 
jo  nemlig  saa  betænksomme  at  indrette  Stakkene  for  dem, 
hvor  de  kunde  bo  anderledes  tørt  og  være  i  Sikkerhed, 

baade  for  Rævens  skarpe  Næse  og  for  Uglens  spejdende 
Blikke. 

Helt  nede  ved  det  ydre  Dige,  hvor  man  kunde  høre 
Bølgeslagets  Brusen,  stod  der  en  enlig  Stak,  og  langs 
Foden  af  den  løb  en  gammel  Afvandingsgrøft,  som  paa 
denne  Aarstid  var  næsten  tør.  Paa  dens  Bund  stod  smaa 
Pytter,  hvorimellem  Vandet  silende  randt  som  en  tynd 
Traad,  og  der  rørte  sig  her  et  myldrende  Liv  af  Vand- 
insekter, Smaafrøer  og  indespærrede  Hundestejler.  En 
omstrejfende  Ilder,  hvem  Tørken  i  det  højere  liggende 
Land  havde  drevet  paa  Vandring,  fandt  dette  Sted  højst 
bedaarende  og  besluttede  sig  med  det  samme  til  at  op- 
høje det  til  sit  eget  personlige  Jagtgebet.  I  Hovedgrøften 
og  dens  System  af  udstraalende  Sidegrene  kunde  der 
foretages  milelange  Strejftog,  og  hele  dette  rige  Domæne 
tog  den  nyankomne  i  Besiddelse,  afpatrouillerede  det  sy- 
stematisk, viede  det  hele  sin  Opmærksomhed  og  var  og- 
saa  parat  til  at  forsvare  det,  om  andre  Lysthavende 
skulde  melde  sig. 

Ilderen  var  en  Han  paa  omtrent  tyve  Tommers  Længde, 
og  hans  tætte,  mørke  Pels  var  uden  Plet  og  Lyde.  Det 
spidse  Hoved  med  det  glubske,  sammenbidt  grusomme 
Fjæs  sad  paa  en  lang,  muskelstærk  Hals.  Selve  hans 
Krop  var  fuldkomment  slangeagtig  i  sin  langstrakte  Smi- 
dighed og  hvilede  paa  saa  latterligt  korte  Ben,  at  naar 
han  ikke  bevægede  sig  i  Spring,  kunde  det  se  ud,  som 
han  virkelig  bugtede  sig  og  skød  frem  paa  sin  Bug  som 
en  Slange.  Men  naar  han  havde  Grund  til  at  skynde  sig, 
var  hans  Bevægelser  tiltrods  for  de  korte  Ben  af  en  næ- 
sten utrolig  Hurtighed,  som  skulde  han  være  bygget  af 
et  fint  afstemt  System  af  utrættelige  Staalfjedre.  Naar 
han  ikke  brød  sig  om  at  glide  og  bugte  sig  som  Slangen, 
kunde  han  ogsaa  skyde  den  lange  Ryg  ivejret  som  en 

Maalerlarve,  og  saa  gik  det  henover  Jorden  i  Spring  paa 
helt  op  til  fem  seks  Fod.  Denne  Bevægelsesmaade  an- 
vendte han  vel  nok  væsentlig  for  Morskabs  Skyld,  for 
hans  Jagtmethode  var  ellers  i  Almindelighed  den  snigende 
Fremrykning  og  saa  et  lynsnart  Angreb  tilsidst.  En  gan- 
ske sjælden  Gang  kunde  det  virkelig  lykkes  ham  ved  et 
af  disse  vilde  Spring  at  fange  en  Bekkasin,  der  fløj  for 
lavt  henover  Grøften  eller  dvælede  lidt  paa  Vingerne, 
idet  den  dalede  ned  for  at  søge  sin  Føde  i  Mudderets 
vrimlende  Liv.  En  saadan  Bedrift  skaffede  da  en  behage- 
lig Afveksling  paa  den  sædvanlige  Kost,  der  bestod  af 
Fisk,  Frøer,  Biller  og  en  Gang  imellem  en  Moskusrotte. 

Ilderen  havde  opholdt  sig  næsten  tre  Uger  i  sit  nye 
Revier  og  havde  paa  sin  egen  forslugne  Vis  gjort  sig 
Livet  højst  behageligt,  før  han  en  skønne  Dag  opdagede 
den  store,  gule  Høstak  ved  Siden  af  Grøften.  Det  var 
en  Dag  med  piskende  Regnbyger  og  Kulde  forud  for 
Aarstiden,  at  han  første  Gang  fik  Øjet  op  for  Høstakkens 
Muligheder.  Idet  han  listende  gled  langs  Foden  af  den, 
opdagede  de  klare,  rovgridske  Øjne  en  Smule  Hul, 
der  maatte  være  den  mangelfuldt  dækkede  Dør  til  en 
Musegang,  og  han  stak  Hovedet  derind  for  at  undersøge 
Sagen.  Der  var  lige  lidt  nok  Plads,  men  hvor  Hoved 
og  Hals  kunde  knibe  sig  igennem,  kunde  hans  smækre 
Krop  ogsaa  følge  efter,  og  at  udforske  saadan  et  snævert 
Hul  var  netop  efter  hans  Smag. 

Et  lille  Stykke  inde  delte  Gangen  sig  i  to,  men  for 
Ilderen  var  der  ikke  noget  at  tage  fejl  af.  Den  Gren, 
han  valgte  at  følge,  endte  i  en  Muserede,  hvor  Musene 
var  hjemme.  Derinde  i  det  tørre,  varme,  duftende  Mørke 
udspilledes  en  kort  Tragedie  ledsaget  af  skingrende  Hvin 
og  raslende  Smutten  i  Høet.  To  af  Musene  undslap  fra 
Myrderiet,  men  der  var  tre  til,  som  blev  paa  Pletten. 

Morderen  drak  Blodet  af  dem  alle  tre,  mens  de  endnu 
var  varme,  aad  en  af  dem  og  rullede  sig  saa  sammen 
for  at  tage  en  Lur  i  den  nye,  behagelige  Lejlighed.  Denne 
Høstak  var  det  eneste,  der  endnu  fattedes  det  nye  Do- 
mæne i  at  være  det  mest  udsøgte,  en  Ilder  kunde  have 
at  regere  over. 

Fra  nu  af  boede  Ilderen  i  Høstakken,  holdt  sig  der, 
naar  det  var  daarligt  Vejr  og  gik  som  sædvanligt  paa 
Jagt  i  Grøfterne  naar  Vejret  var  indbydende.  Stakken  var 
gennemkrydset  af  Musegange,  og  naar  han  vilde  have 
Forandring,  jagede  han  Mus.  Men  den  udendørs,  vidt- 
strejfende  Tilværelse  fandt  han  dog  mest  Behag  i,  saa 
det  var  langtfra  alle  Musene,  der  blev  jaget  bort.  Til- 
trods for  den  frygtelige,  nye  Nabo  blev  de  Overlevende, 
der  var  et  ligeglad  Folkefærd,  ved  at  bo  i  deres  Reder 
og  stolede  paa,  at  Ødelæggelsen  nok  skulde  gaa  deres 
Dør  forbi. 

Men  hverken  Ildere  eller  Mus  eller  Mennesker  kan 
være  belavede  paa  alle  Naturens  Luner,  og  det  Efteraar 
satte  Naturen  sig  pludselig  for  at  prøve  de  Diger,  som 
Menneskene  nu  i  en  hel  Generation  havde  været  saa 
vigtige  af.  Den  rykkede  frem  ude  fra  Havet  med  et  væl- 
digt og  vedvarende  Højvande,  støttet  af  en  mægtig,  lang- 
varig Sydvestenstorm  og  overfyldte  Tidevandskanalerne 
til  Kanten.  En  Tid  lang  afviste  Digerne  tappert  alle  An- 
greb, men  atter  og  atter,  voldsommere  og  voldsommere 
rykkede  Stormflodsbølgerne  frem,  og  tilslut  fik  de  slaaet 
Hul.  Ind  bruste  en  rød,  skummende  Elv,  der  brølende 
opaad  Lermurene  paa  begge  Sider  og  druknede  de  saa 
længe  beskærmede  Marskenge  i  et  fraadende  Kaos  af 
mudrede  Bølger  og  Vraggods. 

Det  første  Brud  paa  Diget  skete  ved  Daggry,  og  Hø- 
stakken stod  lige  ivejen.  I  storladent  Raseri  kastede  Flod- 

bølgen  sig  frem  i  det  første  Gry  af  den  straalende  Sol- 
opgang, der  farvede  den  næsten  blodrød.  Denne  unatur- 
lige og  uhyggelige  Belysning  gik  hurtigt  over  i  gulrøde 
og  lilla  Farvetoner,  sarte  og  spottende  skønne  midt  i  al 
Ødelæggelsen,  medens  Stakken,  der  blev  revet  løs  fra  sin 
Plads,  svingende  sejlede  afsted  over  Vandene. 

Ilderens  Rede  var  lavt  nede  i  Stakken  og  blev  straks 
oversvømmet,  saa  den  vrede  Beboer  maatte  rykke  ud. 
Han  løb  op  i  Stakkens  tørre  Top  og  saa  med  nogen 
Overraskelse  ud  over  de  oprørte  Omgivelser.  Vand  i  al 
Almindelighed  satte  ham  ikke  Skræk  i  Livet,  men  denne 
hvirvlende  Flod  syntes  det  dog  bedst  ikke  at  indlade  sig 
paa  nærmere  Berøring  med,  saa  foreløbig  idetmindste 
vilde  han  foretrække  at  blive,  hvor  han  var.  Og  indtil 
videre  var  der  jo  ogsaa  Mus  nok! 

Oversvømmelsen  havde  jaget  Musene  ud  af  deres  Re- 
der, og  opfyldt  af  panisk  Rædsel  var  de  flygtet  op  i  Top- 
pen af  Stakken,  hvor  der  nu  var  vrimlende  fuldt  af 
dem.  Ilderen  slukkede  først  sin  Tørst  i  Blod,  saa-  stillede 
han  sin  Sult  med  Hjernerne  af  sine  Ofre,  men  da  deres 
Antal  slet  ikke  syntes  at  aftage,  blev  han  helt  vild  af 
Ophidselse  og  Blodtørst.  Han  for  hid  og  did,  helt  ude 
af  sig  selv,  dræbte  og  dræbte  og  vedblev  at  dræbe,  bare 
for  den  Fryd  det  var  ham,  medens  Stakken  med  sin 
Last  af  Rædsel  og  Død  majestætisk  drejende  gled  videre 
med  Floden,  som  nu  gik  bredere  og  roligere. 

Hvorlænge  Myrderiet  paa  de  hjælpeløse  Mus  kunde 
være  blevet  ved,  inden  Morderen  blev  træt  af  Legen  og 
fandt  sig  en  Rede  at  sove  i,  kan  man  aldrig  vide.  For- 
medelst et  andet  af  Naturens  Luner,  der  jo  blander  sig 
i  baade  Smaat  og  Stort,  blev  det  ikke  den  jagtglade  Il- 
der, der  kom  til  at  bestemme  den  Ting.  Hans  iøjnefal- 
dende, mørke  Krop,  der  for  frem  og  tilbage  i  den  lyse 

Høstak  havde  tiltrukket  sig  en  stor  Høgs  Opmærksom- 
hed, mens  den  kredsede  højt  oppe  over  Marsken.  Fuglen 
dalede  og  dalede,  men  betænkte  sig  lidt,  for  Ilderen  var 
egentlig  større  Vildt,  end  den  plejede  at  jage.  Endnu  var 
den  altfor  højt  til  Vejrs  i  den  blaa  Luft,  til  at  den  ge- 
skæftige Morder  lagde  Mærke  til  den,  og  endelig  tog  den 
da  sin  Bestemmelse,  trak  Vingerne  sammen,  sluttede 
Fjerdragten  tæt  og  slog  ned.  Ved  den  mærkelige  Lyd  i 
Luften  saa  Ilderen  op  —  men  ikke  tidsnok  til  at  afværge 
det  frygtelige  Angreb.  Knivskarpe  Kløer  sluttede  sig  i  et 
jernhaardt  Greb  om  hans  Strube  og  kværkede  ham  paa 
Stedet,  medens  et  andet  Greb  knuste  hans  Ribben  og 
skar  sig  ind  i  hans  Indvolde.  Høgen  kendte  godt  nok  til 
sin  Fjendes  Kampdygtighed  og  havde  klogeligt  sørget  for, 
at  der  ikke  blev  Tale  om  nogen  Kamp.  Den  baskede 
tungt  afsted  med  det  slappe,  langstrakte  Lig  til  sin  Rede 
højt  oppe  paa  Skraaningen,  og  Stakken  drev  videre  med 
de  rædselsslagne  Overlevende  af  Musefolket,  indtil  den 
ved  vigende  Vande  strandede  i  en  Eng  ved  Foden  af 
Bakkerne. 

ver  en  lille  Lysning  i  den  mørke  Granskov  straa- 


aabenbarede  en  hel  Del  frosne  Stumper  af  en  stor  Sø- 
ørred,  der  laa  spredt  ud  over  Sneen.  De  stod  skarpt 
frem,  saa  at  enhver  af  Nattens  Jægere,  der  luskede  om- 
kring inde  i  Kanten  af  Skyggen  paa  Udkig  efter  Bytte 
eller  Fjender,  nødvendigvis  maatte  faa  dem  at  se. 

Stilheden  var  saa  intensiv,  saa  aandeløs,  som  om  den 
bitterlige  Kulde  havde  sat  sit  Segl  paa  Skoven  og  for- 
dømt den  til  evig  Tavshed.  Langt  om  længe  var  der  ovre 
i  en  Krog  af  Lysningen  en  Grangren,  der  hængte  ned 
i  Sneen,  som  syntes  at  røre  sig  en  Kende,  og  i  Ly  af 
den  spejdede  en  lille,  graabrun  Snude  og  et  Par  smaa 
Øjne,  sorte  og  blanke  som  Stenkulsperler,  spændt  ud  i 
det  farlige  Lysfelt.  Der  gik  maaske  et  halvt  Minut,  uden 
at  der  skete  mere.  Saa  tog  Spidsmusen  Mod  til  sig,  skønt 
den  godt  vidste,  at  Døden  lurede  paa  den  under  hvert 
et  Træ,  og  kom  farende  ud  i  Lyset.  Drevet  af  sin  na- 
gende Vintersult  greb  den  fat  i  det  nærmeste  Stykke 
Fisk,  som  ikke  var  større,  end  den  kunde  tumle  det,  og 
smuttede  tilbage  med  det  til  sit  sikre  Hul  under  Fyrre- 
træets Rod.  Det  var  en  tapper  Bedrift,  der  fortjente  at 
krones  med  Held. 

Atter  gik  der  ti  Minutter,  uden  at  noget  forstyrrede 
Stilheden.  Saa  kiggede  den  lille  Spidsmus  igen  ud  fra  sit 
Skjul  under  den  nedhængende  Gren.  Men  denne  Gang 


blaahvide  Maaneskin  og 

trak  den  sig  øjeblikkelig  tilbage.  Den  havde  faaet  Øje 
paa  et  spidst  sort  Hoved  paa  en  slangeagtig  Hals,  der 
spejdede  stjaalent  ud  i  Lysningen  fra  den  modsatte  Side. 
Det  var  en  sulten  Mink,  som  ogsaa  belavede  sig  paa  at 
faa  Tag  i  en  Part  af  Fisken;  men  da  den  vidste,  at  en 
Skovlysning  langt  fra  Vandet  er  et  noget  usædvanligt 
Opholdssted  for  Fisk,  saavel  levende  som  frosne,  nærede 
den  en  vis  Mistanke  om  en  Fælde  eller  et  Baghold.  Iste- 
detfor  at  se  paa  de  lækre  Bidder,  som  laa  der  saa  tyde- 
deligt og  lokkende  at  skue,  afsøgte  den  med  et  gennem- 
trængende Blik  Skyggerne  og  de  hængende  Grene,  der 
omgav  Lysningen.  Pludselig  syntes  den  at  opdage  noget, 
der  vakte  dens  Mishag;  det  lyste  rødt  i  dens  Øjne  af 
Vrede,  og  uden  en  Lyd  gled  den  tilbage  i  det  skjulende 
Mørke. 

Et  Øjeblik  efter  kom  en  stor  Los  paa  bløde  Poter 
frygtløst  helt  frem  i  det  skarpe  Lys,  som  om  den  vidste, 
at  der  paa  denne  Aarstid,  hvor  Bjørnen  sov,  og  Elgty- 
rene havde  aflagt  baade  deres  Gevir  og  deres  Kamp- 
humør, ikke  var  nogen  blandt  Skovens  Beboere,  som 
kunde  gøre  den  Førsterangen  stridig.  Den  var  selvfølge- 
lig listende  i  enhver  af  sine  Bevægelser,  og  dens  runde, 
vilde  Øjne  gloede  blegt  ind  i  hvert  et  Skjul,  men  det 
var  kun,  fordi  den  var  bange  for  at  jage  et  eventuelt 
Bytte  paa  Flugt,  og  ikke  fordi  den  frygtede  nogen  lu- 
rende Fjende.  Imidlertid  viste  den  frosne  Fisk  nu  ingen 
Tilbøjelighed  til  at  flygte  ved  dens  Tilsynekomst,  saa  den 
gik  forslugent  løs  paa  det  nærmeste  Stykke. 

Efter  at  den  store  Los  med  Graadighed  havde  gjort 
Kaal  paa  flere  forsvarlige  Bidder,  blev  den  mere  kritisk 
og  gik  kræsent  snusende  fra  den  ene  Bid  til  den  anden, 
som  om  den  gottede  sig  over  en  saadan  uventet  Over- 
flod. Pludseligt  lød  der  et  skarpt,  ildevarslende  Smæk, 

og  med  en  Snærren  og  et  Hyl  satte  Lossen  af  for  at 
springe  højt  i  Vejret.  Men  istedetfor  at  fare  fem  seks 
Fod  op  i  Luften  i  Kraft  af  de  vældige,  spændte  Musk- 
ler, krummede  dens  Ryg  sig  blot  op  i  en  Bue  under  den 
uhyre  Kraftanstrængelse.  Som  Resultat  af  denne  dukke- 
de der  en  lille  mørk  Staaltingest  frem  af  Sneen  tæt  efter- 
fulgt af  en  tung  Tømmerstok.  Lossen  sad  i  Saksen  med 
den  højre  Forpote. 

I  et  Par  Minutter  forsøgte  det  rædselsslagne  Dyr  under 
Skrig  og  Hvæsen  at  komme  løs  ved  allehaande  mer  el- 
ler mindre  formaalsløse  Vridninger;  den  bed  i  Saksen, 
den  klorede  som  afsindig  i  Tømmerstokken.  Men  da  den 
omsider  blev  klar  over,  at  dens  Krumspring  bare  fik  den 
Tingest,  der  havde  den  iklemme,  til  at  tage  haardere  fat 
og  gøre  endnu  mere  nederdrægtig  ondt,  holdt  den  inde 
for  at  finde  paa  Raad  i  sin  Vaande.  Forsigtighed  syntes 
heller  ikke  at  lindre  den  ulidelige  Smerte  i  Poten,  og  saa 
begyndte  den  besværligt  at  slæbe  sig  baglæns  i  Haab  om, 
naar  den  ikke  kunde  slippe  løs,  da  idetmindste  at  slæbe 
sin  Plageaand  ind  i  Skoven  og  maaske  blive  den  kvit 
mellem  Træerne.  Men  Tømmerstokken  var  meget  tung, 
og  selv  med  den  største  Anstrængelse  kunde  Lossen  ikke 
flytte  den  mere  end  et  Par  Tommer  ad  Gangen.  Da  den 
fuldstændig  udmattet  lagde  sig  ned  efter  en  Times  uaf- 
brudt Slid,  var  den  endnu  fuldt  belyst  af  det  klare  Maane- 
skin,  og  der  var  endnu  adskillige  Fod  hen  til  Grenenes 
skærmende  Skjul.  Aldrig  saa  snart  havde  den  lagt  sig, 
før  knirkende  Fodtrin  henover  den  frosne  Sne  atter  bragte 
den  paa  Benene.  Dens  Øjne  flammede  af  Frygt  og  Ra- 
seri, hvert  Haar  paa  dens  Ryg  rejste  sig,  da  den  fik  Øje 
paa  en  Mand,  der  med  et  veltilfreds  Smil  stod  og  iagt- 
tog den  ovre  fra  den  anden  Side  af  Lysningen. 

For  omtrent  tre  Timer  siden  havde  Pete  Logan  paa 

Vejen  ind  til  Cross  Roads  sat  denne  Fælde  med  ganske 
særlig  Omhu  og  med  det  bestemte  Formaal  for  Øje  at 
fange  netop  den  bestemte  Los.  Trods  al  sin  Snuhed  kunde 
den  store,  duskørede  Kat  kun  lidet  ane,  at  Manden  i 
Ugevis  havde  iagttaget  den,  fulgt  dens  Spor,  mærket  sig 
dens  Opholdssteder  og  dens  Særegenheder  og  lagt  Pla- 
ner for  dens  Tilfangetagelse.  Selvsamme  Aften  havde  Lo- 
gan  pralende  sagt  i  Cross  Roads,  at  han  uden  Hjælp  skulde 
bringe  den  store  Los  med  sig  tilbage,  levende  og  uskadt. 
Han  vilde  have  fat  i  det  prægtige  Dyr  for  at  sælge  det 
til  en  Amerikaner,  som  købte  ind  til  Menagerier,  og  for 
at  undgaa  at  gøre  Dyrets  smukke,  graa  Pels  Fortræd, 
havde  han  beviklet  Fældens  skarpe  Tænder  lidt,  saa  de 
kunde  holde  fast  uden  at  slides  itu. 

Da  Logan  ikke  kendte  til  Frygt  for  noget  af  Vildmar- 
kens levende  Væsner,  havde  han  ladet  sit  Gevær  blive 
hjemme  og  bar  ikke  andre  Vaaben  paa  sig  end  Kniven 
i  Bæltet  og  sin  lette  Økse  med  det  lige,  slanke  Skaft. 
Men  i  den  Bylt,  han  havde  paa  Ryggen,  var  der  noget, 
som  han  gjorde  Regning  paa  skulde  vise  sig  mere  an- 
vendeligt end  Vaaben,  nemlig  et  tykt  Uldtæppe  og  en 
svær  Sejldugssæk.  Medens  han  nu  stod  og  betragtede 
sin  forskræmte  og  rasende  Fange,  løste  han  for  Oppak- 
ningen og  rullede  det  store  Tæppe  ud,  hvis  rige  Folder 
Lossen  gloede  paa  med  voksende  Rædsel.  Den  havde 
nok  set  Mennesker  før  i  Tiden,  men  den  havde  aldrig 
set  nogen  ryste  et  Tæppe  ud,  saa  dette  stod  for  den  som 
en  ny  Slags  kæmpemæssige  og  forfærdelige  Vinger. 

Logan  havde  forlængst  med  indgaaende  Omtanke  lagt 
sine  Planer  og  skred  nu,  overbevist  om  disse  Planers 
Fortræffelighed,  i  al  Sindighed  til  at  udføre  dem.  Med 
Øksen  parat  i  Næven  for  det  Tilfælde,  at  Fjenden  skulde 
foretage  en  uforudset  Manøvre,  rykkede  han  frem  og  holdt 

det  udfoldede  Tæppe  op  for  sig  som  et  Skjold.  Længere 
og  længere  drog  Lossen  sig  tilbage,  saa  langt  den  bare 
kunde  komme,  og  krøb  sammen  med  Trods  og  uslukke- 
ligt Had  lysende  udaf  de  stirrende  Øjne.  Ganske  lang- 
somt kom  Manden  nærmere  og  standsede  ikke,  før  han 
netop  var  saa  nær,  at  Dyret  kunde  naa  ham  i  et  Spring. 
Der  blev  han  staaende,  og  i  maaske  et  halvt  Minut  be- 
vægede hverken  han  eller  Dyret  en  Muskel,  indtil  det 
Tidspunkt  kom,  da  Fangens  Nerver  var  paa  Nippet  til 
at  bukke  under.  Som  om  Logan  ved  Overføring  gennem 
sine  egne  Nerver  kunde  gætte  det  psykologiske  Øjeblik, 
for  han  pludselig  frem  i  et  Spring  og  med  en  fejende 
Bevægelse  af  Uldtæppet.  Med  et  Hyl  af  Raseri  kastede 
Lossen  sig  ind  i  Kampen  —  for  et  halvt  Sekund  efter 
at  ligge  væltet  overende,  hjælpeløst  indviklet  og  svøbt  i 
de  kvælende  Uldfolder.  Det  var  forgæves,  at  den  bed  og 
kradsede  og  knurrede  og  spruttede.  De  skarpe,  hvide 
Hjørnetænder  stødte  intetsteds  paa  andet  end  det  kvæ- 
lende Uldstof,  de  sønderslidende  Kløer  kunde  slet  ikke 
komme  til,  og  den  knusende  Vægt  af  Mandens  kraftige 
Legeme  tyngede  den  ned  i  Sneen.  Udmattet  af  sine  af- 
mægtige Anstrængelser  og  berøvet  sit  Mod  ved  det  tætte 
Mørke  for  Øjnene  laa  den  lidt  efter  ganske  stille,  omend 
rystende  af  Raseri.  Saa  begyndte  Logan  med  den  yder- 
ste Forsigtighed,  og  idet  han  arbejdede  gennem  en  Fold 
af  Tæppet,  at  løsne  paa  Saksens  Kæber  og  lod  dem  var- 
somt glide  af  den  fangne  Pote.  At  vove  sig  indenfor  Fare- 
zonen for  at  fjerne  Saksen  kunde  der  selvfølgelig  ikke 
være  Tale  om,  men  han  var  bange  for  at  beskadige  Po- 
tens Led  ved  at  holde  den  i  denne  ubønhørlige  Klemme 
et  Øjeblik  længere,  end  det  var  nødvendigt.  Da  dette  var 
gjort,  slog  han  behændigt  nogle  Stik  med  en  Fiskesnøre 
om  Bylten,  saadan  at  Benene  var  snøret  fast  sammen, 

hvorimod  der  op  om  Halsen  og  Hovedet  var  en  Smule 
Spillerum.  Saa  smøgede  han  hele  Bylten  ned  i  Sejldugs- 
sækken,  slængte  denne  over  Nakken  og  tog  fat  paa  den 
ti  Kilometers  Hjemmarch  til  sin  Hytte. 

Logan  færdedes  uden  Snesko,  da  der  for  Tiden  ikke 
laa  ret  meget  Sne  over  Stierne,  ja,  selv  ikke  dybt  inde 
i  Skoven.  Den  Sne,  der  var,  var  desuden  frosset  næsten 
saa  haard  som  Sten  under  et  let,  løst  Lag  paa  et  Par 
Tommer,  der  var  faldet  fra  Tid  til  anden  i  Løbet  af  de 
sidste  Dage.  En  ualmindelig  kraftig  og  langvarig  Tø  i  Ja- 
nuar, pludselig  efterfulgt  af  bidende  Frostvejr,  havde  for- 
aarsaget  denne  usædvanlige  Tingenes  Tilstand  og  næsten 
skabt  en  Slags  Hungersnød  blandt  Skovens  Kødædere, 
idet  deres  rapfodede  Bytte,  som  nærede  sig  af  Bark  og 
Kviste  og  Knopper,  havde  let  ved  at  unddrage  sig  ved 
Flugt  henover  de  frosne  Flader. 

-  ^Pelsjægeren  vandrede  velfornøjet  afsted,  imedens  han 
anstillede  behagelige  Betragtninger  over  sin  Bedrift  og 
den  pæne  Pris,  hans  Fange  skulde  indbringe  ham,  og 
han  havde  vel  tilbagelagt  en  Femtedel  af  Vejen  hjem 
da  en  ukendt  Lyd  langt  bagved  ham  svagt  og  stødvis 
naaede  hans  Øre  gennem  den  stille  Natteluft.  Selv  om 
han  gik  videre  uden  tilsyneladende  at  lægge  det  mindste 
Mærke  til  denne  Lyd,  var  hans  Opmærksomhed  dog 
i  samme  Nu  helt  optaget  af  den,  og  han  forstod,  at 
den  urolige  Bylt  paa  hans  Ryg  ogsaa  var  interesseret, 
thi  den  holdt  helt  op  med  sin  opbragte  Sprællen  for 
at  lytte.  Til  denne  Stund  havde  Logan  ment,  at  der 
ikke  fandtes  den  Stemme  i  Ødemarken,  som  var  ukendt 
for  hans  Øren,  og  at  ingen  af  Skovens  vilde  Beboere 
talte  et  Sprog,  som  han  ikke  saa  noget  nær  kunde  tyde. 
Men  dette  Hyl  forstod  han  ikke.  Nu  kom  det  igen,  lidt 
nærmere  og  lidt  mere  forbløffende  ukendt.  Han  rynkede 

de  buskede  Bryn.  Der  var  en  lille  Pavse,  saa  bølgede 
Lyden  igen  gennem  den  maanelyse  Nat,  høj,  bævende 
og  egentlig  ganske  velklingende,  omend  der  laa  en  umis- 
kendelig Trudsel  i  dens  gaadefulde  Klang.  Logan  vidste 
med  Bestemthed,  at  det  var  en  Lyd,  han  aldrig  før  havde 
hørt.  Han  vidste  ogsaa,  hvad  det  var  for  en  Lyd,  men 
at  indrømme  det  faldt  ham  vanskeligt,  fordi  han  derved 
maatte  underkende  en  hel  Række  af  sine  mest  afgørende 
Paastande. 

„Det  kan  ikke  være  Ulve!"  mumlede  han  stædigt  for 
sig  selv.  „Der  har  saagu  aldrig  været  en  Ulv  i  New 
Brunswick!" 

Men  endnu  medens  han  talte,  løftede  det  dystre  Hyl 
sig  paany.  Nærmere  og  nærmere  kom  det,  og  han  maatte 
ialtfald  indrømme  for  sig  selv,  at  hvad  det  nu  end  var, 
saa  fulgte  det  hans  Spor,  saa  efter  al  Rimelighed  fik  han 
vel  nok  lidt  mere  at  vide  om  det  i  Løbet  af  nogle  Mi- 
nutter. Det  var  ikke,  fordi  han  ængstede  sig,  men  han 
var  ærgerlig  baade  over  at  se  sine  Teorier  kuldkastede 
og  over  at  være  uden  Gevær.  Saa  havde  altsaa  de  Løgn- 
halse fra  Charlotte  County  utvivlsomt  haft  Ret  alligevel. 
Der  var  Ulve  i  New  Brunswick,  og  han  skulde  nu  være 
villig  til  at  gøre  en  Undskyldning,  fordi  han  saa  sarka- 
stisk havde  draget  det  i  Tvivl. 

Tiltrods  for  at  hans  Jægerværdighed  forbød  ham  at 
nære  Frygt,  kunde  han  dog  ikke  være  døv  for,  at  Hyle- 
koret var  sammensat  af  temmelig  mange  Stemmer,  og 
maatte  erkende,  at  en  Flok  Ulve  paa  temmelig  mange 
nok  kunde  gøre  ham  det  særdeles  ubehageligt.  Han  kom 
med  stigende  Uro  i  Tanker  om,  at  nu  i  dette  Vejr,  hvor 
Sneen  var  saa  haard,  at  Hjortene  let  og  hurtigt  kunde 
flygte  henover  den,  maatte  Ulvene  være  yderlig  sultne. 
Jo  mere  han  tænkte  over  den  Ting,  desto  mere  stod  det 

ham  klart,  at  Ulvene  maatte  være  rent  forbistret  sultne, 
siden  de  turde  vove  at  gøre  Jagt  paa  et  Menneske.  Hid- 
til havde  han  holdt  sig  til  at  skridte  ud,  saa  rask  han 
kunde,  men  nu  satte  han  i  et  langstrakt,  vuggende  Lunte- 
trav, og  de  mokkasinklædte  Fødder  traadte  let  og  blødt 
i  Sneen.  Et  Øjeblik  tænkte  han  paa  at  skille  sig  af  med 
sin  Byrde,  men  denne  Tanke  afviste  han  straks  med 
Harme  og  Foragt.  Ikke  skulde  han  lade  sig  plyndre  for 
sit  Bytte,  selv  om  der  kom  en  hel  Bande  af  saadan 
noget  nedrigt,  omstrejfende  Skab  som  Ulve. 

Imidlertid  rykkede  det  højtstemte,  bævende  Kor  hur- 
tigt nærmere,  og  Logan  satte  Fart  paa  for  at  naa  ud  paa 
et  aabent  Stykke  afbrændt  Skov,  inden  han  blev  indhen- 
tet af  sine  Forfølgere.  Hvis  han  endelig  skulde  tvinges 
til  at  slaa  fra  sig,  vilde  han  gerne  have  god  Plads  og  et 
klart  Overblik  over  alle  sine  Modstandere.  Han  kom  ud 
i  det  fri,  hvor  kun  de  spredte,  sorte  Træstubbe  og  en- 
kelte lange,  spøgelseagtige  „Træruiner"  brød  Sneens  sølv- 
glitrende  Flade,  og  var  vel  kommet  firs  eller  hundrede 
Skridt  fra  Skovbrynet,  før  Ulvene  viste  sig.  Da  han  kig- 
gede over  Skulderen,  saa  han  de  graa  Skikkelser  i  Flok- 
ken gøre  Holdt,  rykke  sig  tæt  sammen  og  sprede  sig  igen, 
betænkelige  ved  at  vove  sig  ud  i  aaben  Mark.  Men  de- 
res Betænkeligheder  varede  kun  et  Øjeblik,  saa  gik  de 
frem  igen  i  saa  tætsluttet  en  Slagorden,  at  et  almindeligt 
Sengetæppe  kunde  have  dækket  hele  Flokken.  Hans  øve- 
de Øje  fik  talt  seks  Ulve  i  Flokken,  og  han  var  lettet 
over  at  finde,  at  der  ikke  var  flere.  Efter  Hylene  at  døm- 
me havde  han  ment,  at  der  var  tredive  eller  fyrre. 

Logan  var  altfor  klog  til  at  løbe  nu,  da  hans  Fjende 
kunde  se  ham.  Han  skred  med  stolt  og  ligegyldig  Hold- 
ning videre,  indtil  Flokken  var  femogtyve  eller  tredive 
Meter  fra  ham.  Saa  gjorde  han  omkring  og  talte  skarpt 

og  med  rolig  Myndighed  til  Dyrene,  og  selv  nu,  da  de 
var  gale  af  Sult  og  besatte  af  Forfølgelsens  Vildskab, 
undlod  den  menneskelige  Stemmes  Herredømme  ikke  at 
gøre  sig  gældende.  De  gjorde  raadvilde  Holdt,  saa  skilte 
de  sig  ud  fra  hinanden  og  satte  sig  paa  deres  Haler  for 
at  se,  hvad  han  vilde  foretage  sig. 

Efter  hovmodigt  at  have  set  ned  paa  dem  i  nogle  Se- 
kunder, vendte  Pelsjægeren  sig  paany  bort,  men  holdt 
stadig  skarpt  Udkig  over  Skulderen  og  havde  Øksen 
klar  til  øjeblikkelig  Brug.  Saasnart  han  gik  videre,  fulgte 
Ulvene  efter,  men  ikke  som  før  i  tæt  Slagorden.  Endnu 
var  de  ikke  frække  nok  til  at  komme  nærmere  end  ti 
tolv  Fod  til  dette  uforskammet  selvsikre  Væsen,  hvis 
Stemme  alene  kunde  standse  dem  midt  i  Angrebets  Hede. 
De  slog  ud  i  en  Halvkreds  paa  begge  Sider  af  Sporet 
og  holdt  sig  i  et  luskende  Trav  paa  Siden  af  ham.  Fla- 
ben stod  halvt  aaben  paa  dem  og  viste  de  lange,  hvide 
Hjørnetænder  i  et  snærrende  Grin,  og  i  deres  Øjne,  der 
var  ufravendt  rettede  imod  ham,  glimtede  det  grønt  af 
Sult  og  Vildskab. 

Lidt  efter  lidt  sluttede  Halvcirklen  sig  tættere,  hvilket 
Logan  foragteligt  lod  som  han  oversaa.  Pludselig  havde 
han  paa  Fornemmelsen,  næsten  mere  end  han  saa  det, 
at  et  af  de  største  Dyr  i  Flokken  kom  sættende  for  at 
falde  ham  i  Ryggen.  Ud  lynede  det  blanke  Økseblad  i 
et  blaat  Glimt,  i  samme  Nu  som  han  . snurrede  sig  om- 
kring, og  Ulven  tumlede  med  et  brat  afbrudt  Hyl  om- 
kuld med  en  Flænge  i  Halsen. 

Tre  Gange  svang  han  hvirvlende  sit  dødbringende 
Vaaben,  og  Ulvene  luskede .  ud  paa  ærbødig  Afstand 
uden  endnu  at  turde  udsætte  sig  for  Kameratens 
Skæbne. 

Efter  fem  Minutters  Forløb  begyndte  de  forsigtige  Dyr 


61 


NATTENS  GERNINGER 


imidlertid  atter  at  rykke  Logan  ind  paa  Livet,  og  An- 
spændelsen ved  at  passe  paa  til  alle  Sider  paa  en  Gang 
var  uudholdelig.  Han  kom  i  Tanker  om,  at  faa  hundrede 
Skridt  længere  fremme  førte  Sporet  langs  Foden  af  en 
høj,  næsten  lodret  Fjældvæg,  og  han  satte  sig  for,  at  der- 
hen maatte  han  naa  saa  snart  som  muligt.  Havde  han 
først  Ryggen  mod  den  stejle  Klippeside,  kunde  han  med 
større  Virkning  møde  Flokkens  Angreb.  Uden  at  skynde 
sig  satte  han  Farten  op  til  et  langstrakt  Trav,  idet  han 
svingede  Øksen  i  korte,  truende  Kast  fra  den  ene  Side 
til  den  anden  og  stadig  overdængede  Ulvene  med  en 
Strøm  af  rasende  Skældsord,  der  syntes  at  aftvinge  dem 
fuldt  saa  megen  Respekt  som  det  blinkende  Vaaben.  Men 
før  han  naaede  Foden  af  Klippen,  var  Dyrenes  Dristig- 
hed og  Utaalmodighed  taget  betænkeligt  til.  I  smaa,  plud- 
selige Sæt  sprang  de  ustandseligt  ind  paa  ham  snart  fra 
den  ene  Side  og  snart  fra  den  anden,  saa  at  hans  Arm 
ikke  fandt  et  Øjebliks  Hvile,  og  han  var  paa  det  rene 
med,  at  den  endelige  Afgørelse  paa  Mellemværendet  ikke 
kunde  udskydes  ret  meget  længere. 

Da  han  kom  hen  til  Klippevæggen  og  gjorde  Front 
mod  Ulvene,  trak  de  sig  atter  tilbage  i  en  Halvkreds, 
der  umærkeligt  snævredes  ind,  medens  de  holdt  sig  i  en 
stadig,  snigende  Bevægelse  udenom  hverandre.  Pludselig 
vovede  den  Ulv,  der  lod  til  at  være  Anfører,  sig  til  et 
Spring.  Men  Manden  syntes  at  gætte  Planen,  endnu  før 
den  var  bragt  til  Udførelse,  og  imødegik  den  saa  lynsnart 
ved  et  Skridt  frem  og  et  hvinende  Øksehug,  at  Ulven 
kun  ved  i  sidste  Øjeblik  at  kaste  sig  tilbage  frelste  sin 
Hjerneskal  for  denne  Gang. 

Og  nu,  da  Nøden  var  størst,  var  det,  at  Logan  fik  en 
lys  Ide.  Han  havde  hidtil  haardnakket  holdt  paa,  at  hvor- 
dan det  end  gik,  vilde  han  ikke  slippe  det  gode  Bytte, 

han  havde  paa  Nakken,  men  han  indsaa  omsider,  at  nu 
var  det  hans  eget  Liv,  der  stod  paa  Spil.  Og  da  han  selv 
var  i  Knibe,  omfattede  han  pludselig  med  den  primitive 
Mands  hele  Forstaaelse  og  Sympati  den  kække,  men 
hjælpeløse  Fange  i  Posen  paa  sin  Ryg.  Det  vilde  da  være 
altfor  skændigt,  om  den  pragtfulde  Los,  vel  udrustet  til 
at  slaas  som  den  var,  skulde  blive  revet  ihjel  uden  at 
have  haft  saa  meget  som  en  Chance  til  at  bruge  Tæn- 
der og  Kløer  i  sin  Kamp  for  Livet.  Desuden  var  der 
jo  her  en  Mulighed  for  at  tilvejebringe  en  Forandring  i 
Situationen  til  Gunst  for  ham  selv. 

Med  et  højt  Brøl  og  ved  at  svinge  vildt  med  Øksen 
drev  han  atter  Ulvenes  Halvkreds  et  Stykke  tilbage.  I 
næste  Øjeblik  havde  han  slængt  Sækken  ned  fra  sin 
Ryg,  aabnet  for  den  og  rystet  den  sprællende,  uldne  Bylt 
ud  paa  Sneen  for  sine  Fødder  —  medens  Ulvene,  der 
mistænksomt  stirrede  paa  denne  nye  Fremgangsmaade, 
holdt  sig  lidt  tilbage,  inden  de  igen  rykkede  frem.  Da 
Logan  slap  Bylten  ned  paa  Sneen,  greb  han  fat  i  et 
Hjørne  af  Uldtæppet  og  rullede  det  behændigt  ud  med 
et  rask  Kast,  saa  at  Fangen  landede  næsten  lige  for  Næ- 
sen af  Ulvene. 

Fortumlet  som  den  var,  fik  Lossen  ikke  Tid  til  at 
springe  tilbage  og  smutte  i  Sikkerhed  opad  den  bratte 
Fjeldvæg.  Aldrig  saa  snart  havde  den  faaet  Fodfæste,  før 
hele  Ulveflokken  var  over  den.  Et  Hyl  af  Raseri  til- 
kendegav dens  Forstaaelse  af  Situationens  Alvor,  og  i 
samme  Nu  havde  den  Kløer  og  Tænder  rede.  Selvfølge- 
lig kunde  dens  Hjørnetænder  langtfra  maale  sig  med 
nogen  af  Modstandernes,  men  til  Gengæld  havde  den  i 
sine  Kløer  et  Vaaben,  som  en  enkelt  Ulv  ikke  kunde 
staa  sig  imod.  Desuden  var  der  det,  at  Ulvene  i  deres 
blinde  Iver  kom  ivejen  for  hinanden,  og  idet  de  stimlede 

sammen  om  Lossen  og  kastede  den  til  Jorden,  fik  flere 
af  dem  gabende  Rifter  og  trak  sig  hylende  ud  af  Kampen. 

I  nogle  Sekunder  stod  Logan  og  saa  paa  Slagsmaalet, 
aandeløs  af  Spænding  og  af  Beundring  for  sin  tidligere 
Fanges  Heltemod,  indtil  han  kom  i  Tanker  om,  at  det 
vist  nu  var  paatide  at  være  lidt  med  i  Legen,  hvis  han 
ikke  vilde  komme  i  den  samme  Knibe  en  Gang  til.  Uden 
en  Lyd  gik  han  løs  paa  den  hylende,  knurrende  Klump 
med  sin  Økse.  Udlært  som  han  var  i  alle  en  Tømmer- 
huggers  Færdigheder  med  Øksen,  varede  det  ikke  læn- 
gere, end  det  tager  at  fortælle  det,  før  tre  af  Ulvene 
trimlede  om  og  mat  spjættende  lagde  sig  stilfærdigt  til  at 
krepere  i  Sneen.  Med  en  dyb,  blodig  Flænge  i  Halsen 
og  fraadende  af  Kampens  røde  Galskab  vendte  Anføreren 
for  Flokken  sig  mod  Logan  i  et  vildt  Spring  efter  hans 
Strube.  Men  Logan  traf  den  med  et  kort,  frygteligt  Hug 
franeden  af  og  opefter,  der  næsten  knuste  dens  Ribben 
og  hvirvlede  den  hovedkuls  bagover.  Paa  samme  Tid 
blev  de  sidste  af  Ulvene,  der  langtfra  var  sluppet  hel- 
skindet fra  Slagsmaalet,  enige  med  sig  selv  om,  at  Slaget 
var  tabt.  Med  et  Spring  satte  de  udenfor  de  livsfarlige 
Kløers  Rækkevidde,  gjorde  omkring  og  stak  af  som 
Hunde,  der  har  faaet  Prygl. 

Blødende  af  et  helt  Dusin  Skrammer,  forpjusket  og 
fortumlet,  men  endnu  med  hver  en  af  de  udspilede  Kløer 
kampberedt  og  med  Ørene  lagt  fladt  tilbage  krøb  Lossen 
sammen  og  gloede  paa  Manden  med  blegt  flammende 
Øjne.  I  nogle  Sekunder  stod  de  to  overfor  hinanden,  og 
paa  Mandens  Ansigt  bredte  der  sig  et  anerkendende  Grin. 
Men  saa  slog  det  ham,  at  Dyret  i  sin  Forbitrelse  og  uden 
at  øjne  Udvej  til  Flugt  kunde  kaste  sig  over  ham  og  tvinge 
ham  til  at  slaa  fra  sig,  hvad  han  i  sin  nuværende  venskabe- 
lige og  taknemmelige  Stemning  yderst  nødig  vilde.  Var- 

somt  og  med  Blikket  fast  rettet  mod  de  truende  Øje- 
kugler overfor  sig  trak  han  sig  et  Skridt  tilbage.  Endnu 
krøb  Lossen  sammen,  færdig  til  Spring,  men  saa  tog 
Logan  Ordet  i  en  rolig,  overtalende  Tone. 

„Saa,  nu  behøver  Du  ikke  at  komme  og  slaas  med 
mig-r  Je8  nar  j°  aldrig  gjort  Dig  Fortræd,"  løj  han 
frækt.  „Det  var  deher  forbandede  Ulve,  der  vilde  have 
fat  i  os  begge  to,  og  det  var  da  min  Skyld,  at  Du  slap 
fra  dem.  Lad  nu  være  at  lave  Spetakkel,  for  jeg  vil  helst 
ikke  gøre  Dig  noget!" 

Ved  Lyden  af  denne  rolige  Stemme,  der  var  baade 
bydende  og  beroligende,  syntes  Lossens  Raseri  i  nogen 
Grad  at  kølnes.  Det  stift  stirrende  Blik  blev  flakkende. 
Saa  saa  den  til  Siden,  og  med  en  Vending,  saa  hurtig  at 
Mandens  Øjne  knap  kunde  følge  den,  forsvandt  den  i 
næste  Nu  som  en  graa  Skygge  mellem  Træstubbe  og 
Stammer  —  ikke  i  Spring,  men  i  fuldt  Løb  med  Bugen 
langs  Jorden  som  en  Kat.  Logan  saa  langt  efter  den, 
gjorde  med  stor  Sindsro  Ende  paa  to  af  de  saarede  Ul- 
ves Lidelser,  hvæssede  Kniven  paa  sin  Mokkasinsaal  og 
gik  i  Arbejde  med  at  flaa  Bælgen  af  de  Faldne. 

I 

I den  urgamle,  uberørte  Ødemark  var  der  tre  vidtstrakte 
Omraader,  hvor  Tavsheden  uanfægtet  og  enevældigt 
herskede  —  under  Søens  Vande,  i  den  sumpede  Ceder- 
skovs dunkle  Dyb  og  i  Luftlagene  højt  over  Bjergets 
kløftede,  forrevne  Top. 

Til  denne  bundløse  Stilhed  højt  oppe  i  Luften  kunde 
kun  en  af  alle  Jordens  Lyde  finde  Vej,  og  denne  Lyd 
var  af  en  saadan  Art,  at  den  snarere  syntes  at  uddybe 
Stilheden  end  at  forstyrre  den.  Den  var  saa  aldeles  alene, 
saa  helt  foruden  det  summende  Virvar,  der  ved  Jordens 
Overflade  baade  danner  Baggrund  for  og  afsvækker  den 
enkelte  Lyd.  Det  var  Luftens  fine,  skælvende  Piben  gen- 
nem den  kredsende  Ørns  spændte  Fjer. 

Gennem  den  mægtige,  skyfrie  Ensomhed  svævede 
Ørnen  majestætisk  i  en  stor  Cirkel.  Et  af  de  vældige, 
velberegnede  Sving  førte  den  over  den  nøgne,  dybt  kløf- 
tede Top,  som  Fjeldet  stak  op  gennem  sin  Kappe  af 
Fyrreskov  —  lige  netop  hen  over  Toppen  og  i  en  Højde 
af  kun  nogle  Hundrede  Fod  over  denne.  Den  øvrige  Del 
af  Kredsen  førte  Ørnen  langt  ud  over  det  vide  Land- 
skab, der  bredte  sig  under  den  som  en  uhyre  Skaal, 
indfattet  af  selve  den  turkisblaa  Horisont.  Den  hele  Skaal 
var  et  Hav  af  Grønt  i  mange  Farvetoner,  hvor  Birk  og 
Poppel  dannede  de  lyseste  grønne  Pletter  i  den  dystre, 
sortgrønne  Bundfarve,  som  Fyrre-  og  Cederskovene  af- 

gav.  Hist  og  her  blinkede  skarpe  Glimt  gennem  den 
massive  Farvehelhed  fra  de  tre  Vandløb  med  deres  Bug- 
ter og  Snoninger,  og  midt  i  Skaalen  straalede  i  den  nor- 
diske Dags  klare,  gennemsigtige  Lys  Søen  med  sit  blanke 
Spejl.  Naar  Ørnen  befandt  sig  i  det  Punkt  af  sin  luftige 
Bane,  hvor  den  var  længst  borte  fra  Fjældtoppen,  svæ- 
vede den  ret  over  Midten  af  Søen  og  spejdede  ned  i 
dens  Dyb. 

Skønt  der  nede  ved  Søens  Overflade  ikke  rørte  sig 
det  letteste  Vindpust,  skønt  ikke  en  Trætop  i  Skoven 
svajede,  herskede  Vinden  dog  lydløs  og  usynlig  i  de 
Højder,  hvor  Ørnen  kredsede.  Derfor  var  det,  at  de 
brede,  tilsyneladende  ubevægelige  Vinger  nu  og  da  un- 
der Svingningerne  hældede  en  Smule;  de  krængede  ube- 
tydeligt, og  deres  faste,  tætte  Fjer  indstillede  da  ved  en 
haarfin  Forandring  deres  Vinkel  mod  Vinden.  Naar  dette 
fandt  Sted,  lød  ogsaa  den  besynderlige  Hvisken  med  en 
ny  Tone.  Den  skælvende  Piben  skiftede  til  en  svag, 
spøgelseagtig  Susen,  som  paany  ændrede  sig,  naar  de 
spændte  Fjer  havde  indstillet  sig  paa  en  ny  Kurs  i  den 
kæmpemæssige  Kurve. 

Over  de  kredsende,  sorte  Vinger  blaanede  det  glø- 
dende Zenith,  men  Ørnens  Blik  havde  intet  Ærinde  op- 
efter, siden  der  ikke  var  andet  ovenover  den  end  Luft 
og  Himmel  og  den  uendelige  Tavshed.  Under  Farten  var 
dens  snehvide  Hoved  og  Hals  strakt  nedad  mod  Jorden. 
De  barske,  gule,  krystalklare  Øjne  lyste  uden  at  blinke 
dybt  under  de  lige,  skarptskaarne  Bryn  og  afsøgte  det 
vide  Panorama  med  et  utroligt  gennemtrængende  Blik. 
I  en  Afstand  som  denne,  hvor  selv  det  skarpeste  men- 
neskelige Øje  —  en  Sømands,  en  Prærierytters,  en  skov- 
vant Jægers,  en  Stjerneforskers  —  ikke  kunde  skelne 
Ørnen  tydeligt  i  dens  svimlende  Højde,  kunde  den  iagt- 

tage,  hvis  et  Blad  faldt  til  Jorden,  eller  om  der  smut- 
tede en  Mus  mellem  Stargræsset. 

Omend  Ørnens  vidunderlige  Syn  beherskede  et  saa 
uhyre  Felt,  kunde  den  dog  intet  se  under  Søens  Over- 
flade, uden  naar  den  svævede  lige  over  den.  Paa  dette 
ene  Punkt  i  dens  Bane  svandt  alle  Vandfladens  skuf- 
fende Spejlinger,  og  dens  gennemtrængende  Blik  skuede 
da  ned  til  Søens  Bund.  Men  fra  ethvert  andet  Sted  i 
Ørnens  Bane  viste  Søen  sig  som  en  ubrudt,  blaa  Spejl- 
flade eller  kastede  Lyset  blændende  tilbage  som  et  staal- 
blankt Skjold. 

I  mere  end  en  Time  svævede  den  store  Fugl  paa  bre- 
de, utrættelige  Vinger,  kredsede  og  spejdede.  Uden  at 
ane  dens  faretruende  Nærværelse  i  det  Høje  aabenba- 
rede  Vildmarkens  skjulte  Liv  sig  for  den,  men  den  saa 
stadig  intet,  der  formaaede  at  drage  den  ned  fra  dens 
tavse  Kongerige. 

Bortset  fra  Vindens  Hvin  i  dens  egne  Vinger  var  det 
for  Ørnen,  som  enhver  Handling  og  Bevægelse  paa  Jor- 
den var  slagen  med  Stumhed. 

En  Gang  saa  den  en  sort  Elgko  brage  frem  fra  Krat- 
tet, vild  og  forpint  af  Fluer,  og  kaste  sig  i  Søen.  Vandet 
skummede  og  sprøjtede  højt,  da  den  væltede  og  rullede 
sin  store  Krop,  men  ikke  den  mindste  Lyd  naaede  Ør- 
nen. En  anden  Gang  saa  den  en  svømmende  Lom  og 
dens  Mage,  som  skiftevis  strakte  Hals,  saa  højt  over 
Vandet  de  kunde,  og  lukkede  de  lige  spidse  Næb  højt 
op.  Den  kendte  godt  det  vilde,  skingrende  Skrig,  hvor- 
med de  svarede  hinanden  og  fik  en  sindssvag  Forvirring 
af  Ekkoer  til  at  jage  hele  Søbredden  rundt.  Men  ingen 
Anelse  af  et  Ekko  naaede  op  til  den.  Det  var  altsammen 
stumt  Spil.  Et  ældgammelt  Fyrretræ  langt  nede  paa 
Bjergskraaningen,  hvis  Rodhold  utalte  Aars  vekslende 

Frost  og  Regnskyl  havde  hensmuldret,  sank  i  Afgrun- 
den. Ørnen  saa  det  mægtige,  fejende  Skred  og  Faldet 
og  bagefter  den  sammenfiltrede  Bunke  Grene  ved  Bjer- 
gets Fod,  men  af  det  dumpe  Brag,  der  opskræmte  alt 
levende  paa  Fjeldskraaningen,  hævede  end  ikke  den  sva- 
geste Lyd  sig  op  til  den. 

Omsider  fandt  dens  uundgaaelige  Blik,  da  den  rundede 
ind  over  Midten  af  Søen,  noget,  der  interesserede  den, 
og  de  store  Vinger  baskede  tungt  for  at  stoppe  Farten. 
Pludselig  vippede  den  forover,  foldede  Vingerne  halvt 
sammen  og  skød  ret  nedefter  i  et  Fald  paa  maaske  tu- 
sind Fod.  Saa  standsede  den  Nedfarten  ved  et  brat  Sving 
opefter,  som  fik  Vinden  til  at  pifte  skurrende  i  dens 
Vingefjer,  og  her  holdt  den  sig  svævende,  lurende  og 
ventende  paa  den  Lejlighed,  der  syntes  snart  at  ville  til- 
byde sig. 

II 

I  Cedersumpens  Dyb  hvilede  Tavsheden  tæt,  knugende 
og  uforgængelig.  Man  følte,  at  om  nogensinde  Lyden  af 
en  Fuglestemme  eller  et  Strejfdyrs  Skrig  skulde  forvilde 
sig  herind,  vilde  den  straks  blive  opslugt,  jævnet  ned  og 
glemt. 

Under  de  stive  Grene  og  mellem  de  graa,  lavklædte, 
forvredne  Stammer  skød  Rødderne  sig  op  af  Bunden  i 
groteske,  mosbegroede  Pukler,  og  imellem  dem  stod  der 
Vand  i  sorte  Pytter.  Hist  og  her  i  det  tykke  Mostæppe 
stak  velnærede  Svampe  Hovederne  op,  nogle  mathvide, 
andre  knaldrøde,  blegrøde  eller  orangegule  med  Pletter 
paa.  Der  var  ogsaa  nogle  faa  grønne  Vækster,  som  spredt 
og  enkeltvis  trivedes  i  den  sumpede  Bund  mellem  de 
farlige,  sorte  Vandpytter;  de  havde  brede  Blade  og  høje, 
saftige  Stilke.  Ingen  af  dem  bar  nogen  farveskøn  eller  duf- 

tende  Blomst,  der  kunde  lokke  en  spraglet  Sommer- 
fugl eller  de  vilde  Bier  med  deres  glade  Summen  ind 
i  Sumpen. 

Den  eneste  Fugl,  der  som  Regel  udholdt  Cedersum- 
pens Dysterhed  og  Tavshed,  var  den  lille,  stilfærdige, 
vimse  Spætmejse,  som  tilbragte  sin  Tid  med  at  pile  op 
og  ned  ad  de  pjaltede  Stammer,  og  som  med  lange  Mel- 
lemrum lod  et  lillebitte,  kort  Fløjt  høre.  Dette  enlige  og 
sky,  lille  Væsen  og  dens  spinkle,  sjældent  lydende  Stem- 
me bidrog  kun  til  at  uddybe  Stilheden  og  gøre  Ensom- 
heden mere  paafaldende. 

En  stor,  plump,  sort  Skikkelse  bevægede  sig  hid  og 
did  derinde,  saa  lydløst  som  en  Skygge  blandt  Skygger 
og  kunde  forekomme  at  være  selve  Sumpens  Aand,  der 
havde  faaet  Liv.  Den  gamle  Bjørn,  der  vidste  Besked 
med,  at  nogle  af  de  Paddehatte,  som  groede  i  Sumpen, 
var  gode  at  æde,  havde  lagt  sig  efter  nu  i  Svampetiden 
at  spøge  i  dette  Tavshedens  Skyggerige.  Ensomheden  og 
Stilheden  passede  godt  sammen  med  dens  gnavne  Væ- 
sen, og  var  den  end  aldrig  saa  kluntet  at  se  til,  bevæ- 
gede den  sig  dog  saa  let  som  en  Kat.  De  store  Labber 
med  deres  skarpe  Kløer  gik  som  paa  Fløjelspuder,  og 
ikke  den  mindste  Kvist  knækkede  under  dens  listende 
Trin.  Det  var  ikke  af  Frygt,  den  saaledes  listede,  thi  den 
havde  intet  at  frygte  af  nogen  anden  Skabning  i  Vild- 
marken. Men  denne  tunge  Stilhed  passede  den  nu  en- 
gang, og  desuden  var  det  jo  ikke  godt  at  vide,  om  det 
skulde  lade  sig  gøre  at  komme  bag  paa  en  Mus,  en 
Vandrotte  eller  en  Maar  til  en  Afveksling  paa  Svampe- 
diæten. 

En  saadan  glædelig  Overraskelse  kunde  den  imidler- 
tid kun  sjældent  opleve  her  i  Sumpens  tomme  Ensom- 
hed. Der  kom  derfor  en  Dag,  hvor  den  var  led  og  ked  af 

de  store,  flove  Svampe,  og  dens  Tanker  vendte  sig  da  til 
Søen,  ved  hvis  Bred  den  undertiden  havde  fundet  døde 
Fisk.  Dens  Tænder  løb  i  Vand,  da  den  huskede,  at  det 
endogsaa  en  sjælden  Gang  var  lykkedes  den  at  fange 
levende  Fisk,  der  kom  tæt  ind  til  Land,  ved  med  grænse- 
løs Taalmodighed  at  ligge  paa  Lur  efter  dem  og  langt 
om  længe  med  et  lynsnart  Slag  med  Poten  slænge  dem 
op  paa  det  tørre. 

Uden  at  tage  mere  Notits  af  Svampene  satte  den  Kur- 
sen ret  imod  Syd  og  begav  sig  afsted  til  Søen.  Den  hav- 
de god  Fart  paa,  og  dens  Vej  snoede  sig  ud  og  ind  mel- 
lem de  knortede,  mosbegroede  Rødder,  de  graa  Stammer 
og  de  sorte  Vandpytter,  men  saa  hurtigt  den  end  gik, 
sporedes  dens  Bevægelser  dog  ikke  ved  den  mindste 
Lyd.  Det  var  som  om  den  ærværdige  Tavshed  sluttede 
sig  sammen  og  for  evigt  hengemte  enhver  Mindelse  om 
de  store  Fødders  Berøring  med  Mosset.  Da  Bjørnen 
omsider  skimtede  et  Glimt  af  det  blanke  Vand  mellem 
Træerne  forude,  bevægede  den  sig  endnu  varsommere, 
med  den  yderste  Forsigtighed.  Da  den  naaede  til  Kan- 
ten af  Cedertykningen  gled  den  ubemærket  ind  i  et  Krat 
af  Rødpil,  som  saa  ud  til  at  egne  sig  godt  til  et  Baghold, 
og  spejdede  forsigtigt  omkring  for  at  komme  paa  det 
rene  med,  hvad  der  gik  for  sig  langs  Søbredden.  Her 
laa  den  længe  sammenkrøbet  og  ubevægelig  som  en  Sten 
for  at  give  enhver  Mistanke  Tid  til  at  dø  hen,  hvis  den 
skulde  have  været  saa  uheldig  ved  sit  Komme  at  have 
foruroliget  nogen  blandt  Vildmarkens  Beboere. 

III 

Nede  i  Dybet  midt  ude  paa  Søen  var  Tavsheden  absolut. 
Her  var  end  ikke  den  mindste  Lyd  til  at  understrege 

Tavsheden  eller  til  at  maale  den  ved,  saaledes  som  Vin- 
dens Piben  mod  Ørnens  Fjer  deroppe  i  Højden  eller 
som  den  svage  og  flygtige  Fuglestemme  i  Cedersumpens 
dunkle  Skyggerige.  Paa  den  gulbrune,  flimrende  Bund 
laa  et  fint  Lag  Slam  henover  Stenene.  Af  Bevægelse  var 
der  ingen,  naar  undtages,  at  en  stor  Laksørred  svagt, 
næsten  umærkeligt,  rørte  paa  sine  farvede  Finner. 

Inde  paa  det  grundede  Vand  langs  Søens  Bredder  var 
der  altid  et  Virvar  af  spinkle  Lyde.  Søens  lette  Aande- 
drag  fremkaldte  rytmiske,  næsten  usynlige  Forskydnin- 
ger mellem  Smaastenene  paa  Bredden,  og  Lyden  heraf 
forplantede  sig  viden  om  under  Vandet  som  en  klinger 
Hvisken,  selv  om  den  jo  slet  ikke  kunde  høres  oppe  i 
Luften.  Men  ingen  af  disse  Bevægelser  sporedes  ude  paa 
det  tavse  Dyb,  hvor  den  store  Ørred,  utilnærmelig  og 
veltilpas  ved  sin  Ensomhed,  laa  og  dovent  aabnede  og 
lukkede  for  de  rosenrøde  Gæller. 

Søens  Vand  var  mørkt,  det  fik  en  ravgul  Tone  fra 
Sumpene  langs  Bredden,  og  derfor  var  ogsaa  Ørredens 
Farver  mørke,  udprægede  og  livlige.  Dens  Ryg  med  sin 
mærkelige  Tegning  var  næsten  sort  og  dog  blank  lige- 
som en  vis  Art  damasceret  Staal,  og  Bugen  var  smukt 
blegrød.  Dens  Sider  havde  en  purpuragtig  Tone,  hvor- 
paa  Rækker  af  Pletter  i  flammende  kraprødt  sprang 
skarpt  frem.  Dens  Finner  var  pragtfulde  som  Kronbla- 
dene paa  den  skønneste,  rødhvide  Blomst. 

Ørreden  laa  og  stirrede  opefter  med  sit  tomme,  døde 
Blik.  Den  var  sulten,  og  det  var  den  Vej  fra,  der  sna- 
rest var  Udsigt  til  at  faa  lidt  til  Føden.  Smaafiskene 
havde  lært  at  sky  den  uhyggelige  Stilhed  i  det  dybe  Hul 
midt  i  Søen,  og  den  store  Ørred  var  snart  ved  at  faa 
nok  af  Myggelarver  og  den  Slags  Smaatterier. 

Naar  den  saa  op  mod  Søens  Overflade,  viste  denne 

sig  for  den  som  et  Slags  halvt  gennemsigtigt  Spejl,  hvor 
utallige  Spejlbilleder  jagede  hinanden,  men  hvorigennem 
dog  kunde  ses  den  blaa  Himmel  og  Insekternes  Flugt 
henover  Vandfladen.  Hvis  en  Svale  eller  en  lavtflyvende 
Bekkasin  fløj  over,  kunde  Ørreden  se  ikke  alene  selve 
Fuglen  og  Fuglens  Skygge  paa  Bunden,  men  tillige  et 
hastigt  ilende  Billede  af  denne  Skygge  i  det  sølvblanke 
Spejl  deroppe.  Og  hvis  Svalens  Vingespids  skar  i  Vand- 
spejlet og  sendte  en  lille,  klar  Søjle  af  Bobler  ned  under 
Overfladen,  blev  disse  Bobler  ogsaa  spejlet  og  genspej- 
let, idet  de  steg  op  og  tabte  sig  i  blinkende  Smaaringe. 

Alt  dette  havde  dog  liden  Interesse  for  Ørreden,  indtil 
den  fik  Øje  paa  en  stor  Sommerfugl,  der  mat  flagrende 
styrede  sin  Zigzagkurs  tæt  henover  Vandspejlet.  Dens 
Flugt  var  saa  slap,  at  den  store  Fisk  betragtede  den  med 
Forventning  og  langsomt  bevægede  sig  opefter  for  at  være 
ved  Haanden,  hvis  Skæbnen  skulde  være  den  gunstig. 

Da  den  svømmede  op  fra  Dunkelheden  dernede,  flag- 
rede Sommerfuglen  ovenover  den,  og  nede  paa  Bunden 
dansede  Sommerfuglens  store  Skygge  afsted  ved  Siden 
af  dens  egen.  En  lille  Bille  slog  tungt  mod  Vandet  tæt- 
ved med  udspredte  Vinger,  knuste  et  kort  Nu  Spejlfla- 
den og  satte  saa  med  sin  Sprællen  en  hel  Række  smaa- 
bitte  Ringe  igang,  men  Ørreden  tog  slet  ingen  Notits  af 
dens  krampagtige  Stræv.  Den  var  helt  og  holdent  opta- 
get af  Sommerfuglen,  der  i  sin  segnende  Flugt  kom 
nærmere  og  nærmere  til  det  blanke  Spejl.  Tilsidst  hørte 
da  de  skønt  farvede  Vinger  op  at  bevæge  sig,  og  let, 
blødt  som  et  faldende  Blad,  sank  det  store,  pragtfulde 
Insekt  mod  Vandfladen.  Uden  en  Kamp,  uden  en  Skæl- 
ven bredte  de  farverige  Vinger  sig  ud  paa  det  blanke 
Spejl,  hvilede  der  et  Øjeblik  —  saa  sydede  det  stærkt  i 
Vandet  under  den,  et  Par  sorte  Kæber  aabnede  sig,  og 

den  døde  Sommerfugl  blev  suget  ned.  Med  et  overgivent 
Slag  af  den  brede,  kraftige  Hale  vendte  den  store  Ørred 
sig  i  Vandskorpen  for  atter  at  synke  ned  i  det  tavse  Dyb 
med  sit  Bytte. 

IV 

Der  lød  nu  en  stærk,  skurrende  Susen  gennem  Luf- 
ten, og  et  mørkt  Legeme  faldt  fra  Himlen.  Eller  faldt 
det?  Maatte  det  ikke  snarere  være  blevet  udskudt  fra 
en  Slynge  højt  oppe  for  at  faa  denne  Fart  og  denne 
nøje  beregnede  Kurs?  Netop  ved  Vandfladen  foretog 
Ørnens  kiledannede  Krop  en  skarp  Vending,  dens  sne- 
hvide Hoved  og  Hals  bøjede  opefter,  de  brede  Vinger 
foldede  sig  ud  og  arbejdede  voldsomt.  Trods  Faldets 
svimlende  Fart  kom  den  ikke  helt  under  Vand,  men 
der  stod  et  højt,  hvidt  Sprøjt  op  omkring  den,  og  i  næ- 
ste Øjeblik  hævede  den  sig  tungt  baskende  fra  Vand- 
fladen. Den  store  Ørred  sprællede  og  piskede  vildt  med 
Halen  uden  at  kunne  slippe  fra  de  skarpe  Kløers  jern- 
haarde  Greb  bag  Nakken  og  midt  i  Ryggen  paa  den. 

Aldrig  havde  den  vilde  og  majestætiske  Gæst  fra  Tavs- 
hedens høje  Regioner  haft  med  et  saa  besværligt  Bytte 
at  gøre.  Alene  dets  Vægt  var  næsten  for  tungt  et  Løft 
for  de  mægtige  Vinger,  og  desuden  sprællede  og  vred 
det  sig  saa  voldsomt,  at  det  næsten  ikke  var  til  at  holde. 
Ørnen  maatte  anstrænge  sig  til  det  yderste  for  blot  at 
løfte  sit  Offer  klar  af  Vandet,  og  at  bære  Byttet  helt  op 
til  den  ensomme  Klippeafsats  paa  Fjældtoppen  var  aaben- 
bart  umuligt.  Efter  nogle  Øjeblikkes  Besvær  og  Tvivlraa- 
dighed  satte  den  derfor  tungt  baskende  Kursen  mod 
Bredden.  Intetsteds  langs  hele  Stranden  eller  i  Skovens 
mørke  Korridorer  kunde  dens  gennemtrængende  Blik 
opdage  nogen  Fjende. 

Det  nærmeste  Punkt  paa  Land  var  en  Strimmel  ren, 
hvid  Fjeldskrænt  med  en  skærmende  Tykning  af  Rødpil 
lige  bagved,  og  det  Sted  valgte  den  sig.  Den  landede 
nogle  Fod  indenfor  Vandkanten  og  blev  et  Øjeblik  over- 
modigt staaende,  medens  de  haarde,  uforsonlige,  gule 
Øjne  udfordrende  afsøgte  Ødemarken.  Saa  sænkede  det 
hvide  Hoved  sig  hurtigt  forover,  og  det  stærke  Næb  bed 
tværs  igennem  ind  til  Ofrets  Rygrad  lidt  nedenfor  Nak- 
ken. Med  en  stærk  Skælven  rettede  Ørreden  sig  helt  ud 
og  blev  liggende  slap  og  stille,  og  tøvende,  som  om  den 
foragtede  at  give  sin  Sult  tilkende,  begyndte  den  konge- 
lige Fugl  paa  sit  Maaltid. 

Men  næppe  nok  havde  den  med  den  snehvide  Hals 
fremstrakt  slugt  den  første,  skælvende  Bid,  før  den  op- 
fangede et  Blads  svage  Raslen  i  Pilekrattet  bagved.  Ikke 
et  Vindpust  rørte  sig,  saa  hvorfor  skulde  et  Blad  rasle? 
Dens  Kløer  slap  deres  Tag  i  Byttet,  og  et  eneste,  plud- 
seligt Slag  med  de  kraftige  Vinger  førte  den  i  et  let 
Spring  opad  og  til  Siden.  I  samme  Nu  bragede  en  plump, 
sort  Skikkelse  ud  fra  Krattet,  og  en  stor,  sort  Pote  lan- 
gede rasende  ud  efter  den. 

Ørnen  var  sprunget  afvejen  just  i  rette  Tid.  Hvis  den 
frygtelige  Lussing  rigtig  havde  truffet  den,  vilde  den  al- 
drig mere  have  hævet  sig  op  i  Tavshedens  luftige  Riger. 
Men  i  Stedet  for  strejfede  den  sorte  Lab  kun  Fuglens 
Hale,  og  to  tre  kongelige  Fjer  faldt  til  Jorden.  Den  fik 
Luft  under  de  brede  Vinger  og  baskede  nogle  faa  Tag 
ud  over  Vandet.  Bjørnen,  der  var  tilfreds  med  at  være 
i  Besiddelse  af  sit  Rov,  tog  ikke  mere  Notits  af  den,  men 
kastede  sig  graadigt  over  Byttet. 

I  al  Almindelighed  vilde  en  Ørn  jo  ligesaa  lidt  falde 
paa  at  forulempe  en  Bjørn,  som  den  vilde  komme  i 
Tanker  om  at  gaa  løs  paa  en  Granitblok,  men  dette  var 

en  hidtil  ukendt  Krænkelse.  Aldrig  før  havde  „Luftens 
Konge"  oplevet,  hvad  det  vilde  sige  at  blive  plyndret  for 
sit  velfortjente  og  retmæssige  Bytte.  Med  et  pludseligt, 
skærende  Harmskrig  kastede  den  sig  omkring,  skød  til- 
vejrs og  slog  med  en  Susen  i  de  stift  spændte  Fjer  lige 
ned  i  Hovedet  paa  Modstanderen.  Bjørnen,  der  slet  ikke 
var  belavet  paa  et  saa  dumdristigt  Overfald,  kunde  ikke 
afværge  det,  og  adskillige  røde  Rifter  tværs  over  dens 
Hoved  kom  pludselig  tilsyne  og  viste,  hvor  de  kniv- 
skarpe Kløer  havde  ramt.  „Bøh!"  vrælede  den  og  satte 
sig  halvt  oprejst  paa  sin  Bagdel  med  den  ene  af  de  store 
Forlabber  løftet  til  Forsvar.  Ørnen  skar  opefter  og  ud  af 
Rækkevidde,  svingede  igen  og  holdt  sig  svævende  lige 
over,  som  vilde  den  gentage  Angrebet. 

Bjørnen  krøb  sammen  i  en  halvt  siddende  Stilling  med 
den  ene  Forlab  paa  det  lemlæstede  Bytte  og  den  anden 
hævet  til  Hug  eller  Parade  —  og  den  opbragte  Fugl  holdt 
sig  tilbage.  Den  forstod  tilfulde,  hvilken  Trudsel  der  laa 
i  den  løftede,  massive  Pote,  som  ganske  vist  tog  sig  klod- 
set ud,  men  kunde  slaa  til  saa  lynsnart  som  en  huggende 
Slanges  Hoved.  Hvor  rasende  den  end  var,  tog  den  sig 
vel  iagt  for  at  risikere  en  brækket  Vinge.  Efter  et  Par 
Sekunders  Forløb  slog  den  ned  igen,  som  om  den  vilde 
angribe  Fjenden  bagfra,  men  passede  paa  ikke  at  kom- 
me for  nær.  Bjørnen  snurrede  sig  rundt  paa  Bagdelen 
og  slog  arrigt  fra  sig,  men  dens  Kløer  traf  kun  den  tom- 
me Luft,  og  en  stiv  Vingespids  ramte  den  sviende  henover 
begge  Øjne. 

Atter  og  atter  slog  Ørnen  ned  og  stadig  uden  at  kom- 
me helt  indenfor  Rækkevidde.  Atter  og  atter  snurrede 
Bjørnen  rundt,  fraadende  af  afmægtigt  Raseri,  og  slog  til 
uden  at  træffe  noget  mere  haandgribeligt  end  Luften.  De 
skærende,  opbragte  Skrig  fra  den  store  Fugl,  som  ba- 

skede  ligeover  den,  var  en  Udfordring,  den  ikke  vidste 
at  besvare.  Byttet  havde  den  i  Behold,  men  der  var  ikke 
megen  Glæde  ved  det.  Efter  nogle  Øjeblikkes  Betænk- 
ning lagde  den  sig  stædigt  ned  og  krøb  sammen,  saa  at 
Hovedet  var  delvis  beskyttet  mellem  Forlabberne,  hvor- 
paa  den  ilfærdigt  gav  sig  til  at  æde.  Men  inden  den  vel 
havde  naaet  at  sluge  en  Mundfuld,  suste  det  igen  ildevars- 
lende for  dens  Øren,  og  de  gribende  Kløer  sled  igen  i 
dens  Nakke.  Med  et  Brøl  af  Smerte  og  Raseri  og  Mod- 
løshed greb  den  Byttet  i  Flaben,  bøjede  Hovedet  godt 
ned  mellem  Forbenene  og  dukkede  ind  i  Pilekrattet.  Idet 
den  forsvandt,  huggede  de  uforsonlige  Kløer  sig  endnu 
en  Gang  i  dens  Bag  og  pløjede  røde  Furer  i  dens  sorte 
Pels. 

Tungt  brummende  over  Svie  og  Smerte  lagde  Bjørnen 
sig  inde  midt  i  Pilekrattet  og  fortærede  den  store  Ørred, 
medens  Ørnen  stadig  skrigende  kredsede  over  Stedet. 
Mellem  de  løvrige  Grene  kunde  den  se  sin  Modstanders 
sorte  Skikkelse,  men  den  vovede  ikke  at  slaa  ned  i 
Krattet,  hvor  den  let  kunde  komme  i  Bekneb.  Længe 
kredsede  og  kredsede  den  i  Haab  om,  at  dens  Fjende 
skulde  komme  frem  og  give  den  endnu  en  Lejlighed  til 
at  tage  Hævn.  Men  da  den  saa,  at  Bjørnen  stadig  laa 
ubevægelig  og  aabenbart  var  faldet  i  Søvn,  kølnedes  dens 
Raseri  lidt  efter  lidt.  Den  begyndte  at  stige,  steg  og  steg, 
mens  det  forsigtige  Dyr  i  Krattet  agtpaagivende  og  taal- 
modigt  fulgte  dens  Tilbagetog.  Saa  ændrede  den  pludse- 
lig sin  Kurs,  og  med  lange,  pragtfulde  Vingeslag  styrede 
den  i  en  lige,  brat  stigende  Linje  mod  Tavshedens  blaa- 
nende  Regioner  ovenover  Fjeldtoppen. 

Ørnen  var  sprunget  afvej  en  just  i 
rette  Tid.  (Pag.  78.) 


c. 


POLARØDETS  STEMME 


6* 


I 

I den  lange,  arktiske  Nats  gaadefulde  Mørke  og  ufatte- 
lige Kulde,  da  Døden  netop  syntes  at  herske  ene- 
vældigt over  Isens  og  Sneens  grænseløse  Øde,  kom  den 
lille  Isbjørneunge  til  Verden.  Henover  de  endeløse  Vidder 
fejede  den  frygtelige  Polarstorm,  snart  opfyldt  af  fine 
Snekrystaller,  der  føg  og  hvirvlede  og  sved  som  stik- 
kende Naalespidser,  snart  saa  klar  som  Glas,  saa  at  de 
straalende,  arktiske  Stjerner  utilsløret  skuede  ned  paa  dens 
vilde  Rasen.  Lagde  Stormen  sig,  indtraadte  det  ikke  min- 
dre frygtelige  Stille,  og  den  usigelige  Kulde  knugede  som 
i  Hemmelighed  den  livløse  Verden  under  sin  Vilje.  Nu 
og  da  blegnede  Stjernernes  udeltagende  Skær,  og  Nord- 
lysets skønne,  rene  Spektralflammer,  blaalige,  violette  og 
svagt  rødlige,  gik  i  uhyggelig  Tavshed  dansende  henover 
Himmelhvælvet. 

Den  lille  Isbjørneunge  kendte  intet  til  Kulden  eller  det 
trøstesløse  Øde  og  saa  ikke  den  uforanderlige  Nat,  de 
kolde  Stjerner  eller  Nordlysets  isnende,  jagende  Flamme- 
dans. Reglen  er,  at  Isbjørnemødre  har  to  Unger,  men 
denne  Unge  var  Enebarn.  I  en  Kløft  mellem  to  Klippe- 
stykker og  med  syv  otte  Fod  Sne  over  sig  laa  den  trygt 
og  lunt  ind  imod  Moderens  varme  Pels  og  i  sikkert 
Skjul  for  den  kolde  Nat  derude.  Moderen,  hvis  hede 
Aandedræt  holdt  en  lille  hvælvet  Hule  aaben  i  den  be- 
skyttende Sne,  sov  næsten  hele  Tiden,  idet  hendes  svære 
Krop  tog  Varme  og  Næring  nok  af  det  solide  Fedtlag, 

hun  i  den  forløbne  Sommer  havde  lagt  paa  Ribbenene. 
Ogsaa  den  lille  sov  det  meste  af  Tiden  hen,  vaagnede 
kun  af  og  til  for  at  patte  og  voksede  utrolig  hurtigt,  næ- 
ret af  Modermælkens  utømmelige  Kilder. 

Maanederne  gik,  den  lange  Nat  sled  sig  sendrægtigt 
afsted  mod  Dagslys  og  Foraar,  og  stadig  sov  Hunbjør- 
nen og  blev  magrere  for  hver  Dag.  Og  stadig  sov  ogsaa 
Isbjørneungen,  sov  og  voksede,  blev  for  hver  Dag  større 
og  tykkere  og  samlede  Kræfter  til  at  optage  den  bitre 
Kamp  for  Tilværelsen,  der  ventede  den  hinsides  Sne- 
hulens Tærskel. 

Bortset  fra  de  storladne  Omskiftelser  fra  Storm  til 
Stille,  fra  Stjerneskær  til  Nordlyspragt  kunde  der  intet 
særligt  hænde  i  den  livsfjærne,  frysende  Verden.  De  le- 
vende Væsner,  der  i  disse  Regioner  trodsede  Kulden  og 
Mørket,  færdedes  ved  Kysten,  hvor  Sæler  og  Hvalrosser 
havde  deres  Aandehuller  i  Havisen.  De  gamle,  gnavne 
Hanbjørne,  der  var  for  rastløse  til  at  hengive  sig  til  den 
lange  Vintersøvn,  fortsatte  her  deres  snigende  Jagt.  Men 
den  kloge  Moder  var  vandret  langt  ind  i  Indlandets  En- 
somhed, før  hun  slog  sig  ned  til  Vintersøvn  og  Barsel. 
Hele  den  lange  Vinter  passerede  intet  levende  Væsen 
henover  hendes  Skjul  med  Undtagelse  af  en  enkelt  Po- 
larræv, der  forsigtigt  indsnusede  den  svage,  truende  Fært, 
som  stjal  sig  op  gennem  den  haarde  Sne,  eller  maaske 
en  enkelt  Gang  en  stor,  hvid  Polarugle,  der  paa  lydløse 
Vinger  trak  sydpaa  for  at  finde  de  bortdragne  Ryper. 

Sent  og  tøvende  begyndte  Daggryet  at  vise  sig.  og  me- 
get senere,  da  det  spæde  Daggry  var  bleven  til  en  lang 
Dag,  de  første  Tegn  paa  det  arktiske  Foraar.  Et  eller 
andet  kaldte  paa  den  gamle  Hunbjørns  Instinkter,  hun 
hørte  dets  Kalden  ned  i  Snehulens  Dyb  og  brød  gennem 
det  bløde,  smeltende  Snedække.  Saa  førte  hun  sin  kraf- 

tige  Unge  med  sig  ud  i  det  hvide  Øde  og  satte  Kursen 
østpaa  mod  Kysten.  Hun  var  slunken  og  mager  og  for- 
færdelig sulten,  men  hun  vandrede  kun  langsomt  afsted, 
medens  Ungen  indøvede  den  nye  og  spændende  Kunst 
at  bruge  sine  Ben. 

Langs  Kysten  laa  Isen  endnu  fast  og  ubrudt  milevidt 
tilhavs;  men  hvor  Strøm  og  Tidevand  og  Storme  havde 
begyndt  at  fortære  den,  og  hvor  de  staalblaa  Bølger 
under  det  øgende  Solskin  Time  for  Time  aad  sig  ind  i 
den,  der  samlede  Polarverdenens  Liv  sig.  Søfuglene  holdt 
stort  Staahej,  parrede  sig,  dykkede  og  fløj  kredsende  op 
eller  slog  sig  i  flimrende,  graahvide  Flokke  ned  paa  de 
fremspringende,  sorte  Klipper.  Langs  den  blaahvide  Is- 
kant gøede  Sælerne  og  solede  sig,  medens  de  med  blide 
Øjne  passede  nøje  paa  de  Farer,  der  altid  lurede  omkring 
dem.  Uhyre  Hvalrosser  væltede  sig  tungt  i  Bølgerne 
eller  løftede  deres  Hoveder  med  de  svære  Hugtænder 
og  stirrede  truende  ind  over  Isen. 

Mellem  dette  travlt  mylrende  Liv,  som  den  tilbage- 
vendende Sol  havde  kaldt  frem  paa  Ismarkerne,  bevæ- 
gede den  gamle  Hunbjørn  sig  meget  varsomt  med  Ungen 
tæt  i  Hælene.  Hun  lurede  bag  opskruede  Isflager,  krøb 
fra  Skjul  til  Skjul  og  listede  sig  frem  saa  lydløst  som 
et  Snefnug  paa  de  store  Labbers  haarede  Trædepuder. 
Af  og  til  gav  hendes  utrættelige  Jagen  straks  Udbytte, 
for  Eksempel  naar  en  uvidende  Ungsæl  var  saa  letsindig 
at  sole  sig  ved  en  Isflage,  der  var  stor  nok  til  at  afgive 
Dækning  for  den  snedige  Jæger.  Det  hændte  ogsaa,  at 
hun  i  et  lynsnart  Sæt  kom  bagpaa  en  forædt  Havsule, 
der  døsede  paa  en  Fjeldkant,  eller  at  hun  pludselig  duk- 
kede ned  i  Vandet  og  med  et  Slag  af  Labben  langede 
en  blinkende  Fisk  op  paa  Isen  som  en  behagelig  Afveks- 
ling paa  det  stadige  Sælhundekød.  Gennem  de  lange 

Dage  tog  Solskinnet  til  i  Magt,  Polarsommerens  pludse- 
lige, kortvarige  Varme  rykkede  frem  og  vældede  ned 
over  Isen,  som  om  den  vidste,  hvor  knapt  tilmaalt  dens 
Regeringstid  vilde  blive,  og  snart  smeltede  Sneen,  hvor 
der  var  Læ,  og  hvor  Skrænterne  vendte  mod  Syd,  og 
afdækkede  en  Rigdom  af  Mosser  og  Lav  og  spirende, 
saftige  Rødder,  som  Bjørnene  fandt  stort  Behag  i. 

Men  det  var  ikke  altid  saa  simpel  en  Sag  at  bjerge 
Føden.  Hunbjørnen  maatte  forsyne  sig  for  to,  for  hendes 
kraftige  Unge  havde  ogsaa  en  stor  Appetit  og  vedblev 
stadig  at  tære  paa  hendes  Kræfter.  Undertiden  kunde 
Sælerne  være  usædvanlig  sky  og  hurtige,  Fuglene  være 
særlig  trættekære  og  rastløse,  og  Fiskene  haardnakket 
foretrække  at  holde  sig  langt  fra  Land.  Naar  det  var 
Tilfældet,  og  naar  der  ikke  i  Nærheden  var  grønklædte 
Dalstrøg,  som  gav  Adgang  til  et  ublodigt  Maaltid,  maatte 
den  gamle  Bjørn  bringe  sin  store  Svømmefærdighed  i 
Anvendelse  og  klarede  sig  da  næsten  ligesaa  godt  i  Van- 
det som  Sælerne  selv.  Hvis  nogle  Sæler  havde  søgt  op 
paa  Kanten  af  en  flad  Ispynt,  hvor  det  ikke  lod  sig  gøre 
at  komme  bag  paa  dem,  lod  hun  sig  stille  glide  i  Vandet 
i  en  eller  anden  skjulende  Vig  og  svømmede  saa  ret  til- 
søs og  saa  dybt,  at  kun  hendes  yderste  Snudespids  var 
at  se.  Denne  lille,  bevægelige  Prik  var  ikke  meget  iøjne- 
faldende selv  for  en  mistænksom  og  skarp  Iagttager.  Den 
kunde  godt  gaa  for  en  Stump  Is,  der  var  frosset  lidt 
Tang  fast  paa,  eller  for  et  Stykke  flydende  Mos,  hvis 
ikke  den  havde  bevæget  sig  saa  støt  fremad  gennem  de 
hoppende  Bølger  uden  at  ændre  sin  Kurs  efter  Strøm 
og  Vindpust.  Da  Sælerne  ikke  ventede  sig  nogen  Fare 
fra  Søsiden,  var  der  kun  liden  Rimelighed  for,  at  de 
skulde  bemærke  en  saa  ubetydelig  Ting  som  den  lille, 
sorte  Prik  mellem  Bølgerne.  I  velberegnet  Afstand  fra 

de  sorgløse  Driverter  paa  Isen  fyldte  den  gamle  Bjørn 
sine  Lunger,  sank  helt  under  og  svømmede  fremad  for 
fuld  Fart.  Helt  henne  ved  Iskanten  skød  hun  op  af  Van- 
det, kastede  sig  fremad  og  slog  den  nærmeste  Sæl  ned 
ved  et  vældigt  Slag  med  Forlabben,  inden  nogen  af  Flok- 
ken endnu  havde  gjort  sig  klart,  hvorfra  Døden  saa  plud- 
seligt var  kommet  over  dem. 

Det  var  dog  ikke  altid,  at  den  gamle  Hunbjørn  saa 
fuldkomment  vandt  Sejr.  Særlig  en  Gang  havde  hun  en 
Kamp  at  bestaa,  der  nær  havde  gjort  hendes  Unge  for- 
ældreløs. Ungen,  som  forsigtigt  fulgte  Sagens  Gang  bag- 
ved en  Isflage  fik  en  Lektion,  som  den  aldrig  siden  glemte. 
Den  lærte  Nødvendigheden  af  aldrig  at  lade  nogetsom- 
helst  optage  sig  saa  stærkt,  at  der  ikke  bliver  Tid  til  at 
holde  skarpt  Øje  med  de  Farer,  som  maatte  nærme  sig 
bagfra. 

Det  var  en  af  de  kummerlige  Dage,  da  al  Jagt  syntes 
frugtesløs,  og  Lavfelterne  var  langt  borte.  Paa  den  tak- 
kede Iskant  ved  Mundingen  af  en  lille  Bugt  laa  to  Hval- 
roskalve og  solede  deres  runde,  glinsende  Sider,  medens 
Mødrene  væltede  sig  og  snøftede  i  Vandet  ved  Siden  af. 
Den  gamle  Bjørn  saa  sultent  efter  de  to  Kalve  et  Par 
Minutter.  Derpaa  vendte  hun  sig  definitivt  bort  og  luskede 
ind  ad  Land  til  mellem  Klipper  og  Isskruninger  med 
Ungen  traskende  nok  saa  fornøjet  ved  Siden  af  sig. 

Først  da  hun  var  kommet  Hvalrosserne  helt  afsyne, 
skridtede  hun  ud,  saa  Ungen  havde  svært  ved  at  følge 
med,  svingede  indenom  Bunden  af  Vigen  og  sneg  sig 
sagte  ned  paa  den  anden  Side  mod  det  Sted,  hvor  Hval- 
roskalvene laa.  Et  let  Vindpust  blæste  bort  fra  dem,  hen- 
des Trædepuder  gjorde  ikke  den  mindste  Støj,  og  hun 
holdt  sig  hele  Tiden  fuldstændig  skjult.  Forsigtigt  kiggende 
frem  bag  en  opskruet  Isflage  saa  hun,  at  den  ene  af  Kø- 

erne  havde  lettet  sig  op  af  Vandet  og  lagt  sig  ved  Siden 
af  Kalven  for  at  tage  en  Middagslur.  Saa  trak  hun  Ho- 
vedet til  sig  og  listede  varsomt  nærmere,  kun  vejledet 
af  sin  fine  Næse  og  sine  skarpe  Øren. 

Omsider  var  hun  da  nær  nok  til  et  Angreb.  Knap  tre- 
dive Skridt  borte  kunde  hun  høre  den  ene  af  Hvalros- 
køerne puste  tungt  og  søvnigt  og  den  anden  plaske  i 
Vandet.  Hun  vendte  sig  om  mod  sin  Unge  og  gjorde  den 
begribeligt,  at  den  skulde  blive,  hvor  den  var,  til  hun 
kom  tilbage.  Saa  samlede  hun  al  sin  Muskelkraft,  saa 
hendes  Krop  stod  spændt  som  en  vældig  Flitsbue,  og 
styrtede  sig  fra  sit  Skjul  lige  løs  paa  de  Sovende. 

Da  den  hvide  Skikkelse  kom  farende  som  et  Lyn  fra 
en  klar  Himmel,  vaagnede  Hvalroskoen  og  den  ene  Kalv 
i  intuitiv  Rædsel  og  fik  sig  i  et  Nu  med  en  forbløffende 
Behændighed  rullet  ud  i  Vandet.  Men  den  anden  Kalv 
kom  for  sent.  Den  gjorde  et  kluntet  Forsøg  paa  at  kom- 
me i  Sikkerhed  og  gav  en  hæs,  fortvivlet  Brægen  fra 
sig,  som  om  den  vidste,  at  dens  Skæbne  var  beseglet. 
Et  tungt  Slag  knækkede  Halsen  paa  den,  og  dens  kej- 
tede Lemmer  strakte  sig  slapt  og  fladt  ud  paa  Isen,  hvor- 
paa  Bjørnen  greb  fat  i  den  og  begyndte  at  slæbe  den 
bort  fra  Vandet. 

Idetsamme  lagde  hun  godt  nok  Mærke  til,  at  en  stor, 
plump  Kolos  var  ved  at  kravle  op  paa  Isen  bagved  hende, 
men  hun  tog  det  for  en  Selvfølge,  at  det  var  den  døde 
Kalvs  Moder  og  brød  sig  ikke  videre  om  den  Ting. 
Hvalroskøerne  regnede  hun  ikke  noget  som  Modstan- 
dere; men  som  Jagtbytte  derimod  var  de  ikke  at  foragte. 
Om  et  Øjeblik  skulde  hun  nok  bringe  den  Sag  i  Orden, 
og  saa  vilde  der  være  Mad  nok  i  Spisekammeret  til  ad- 
skillige Dage. 

Men  havde  hun  i  næste  Øjeblik  givet  sig  Tid  til  at  se 

tilbage,  vilde  hun  have  opdaget,  at  en  vældig,  graabrun, 
vortet  Kæmpe  med  et  hæsligt  Fjæs  og  frygtelige,  lodrette 
Stødtænder  løftede  sig  paa  de  uhyre  Forluffer  lige  bag- 
ved hende.  Isbjørneungen,  der  kiggede  frem  fra  sit  Skjul, 
saa  nok  Faren,  men  havde  ingen  Forstaaelse  af  den.  I 
næste  Nu  faldt  Kolossen  forover  og  knugede  Bjørnens 
Bagparti  ned  mod  Isen,  og  de  lange  Stødtænder,  der 
heldigvis  for  hende  ikke  traf  efter  Bestemmelsen,  rev  en 
dyb,  blodig  Flænge  i  hendes  højre  Skulder. 

Med  et  Hyl  af  Raseri  og  Smerte  fik  hun  vredet  sig 
ud  under  sin  Angribers  kolossale,  vaade  Krop  og  gik 
glubende  løs  paa  ham.  Slag  efter  Slag  langede  hun  ud 
med  de  frygtelige  Forlabber,  men  den  kæmpemæssige 
Hvalrostyr  havde  et  Skind  saa  sejgt  som  flere  Lag  vel- 
garvet  Læder,  og  skønt  Blodet  randt  i  Strømme  fra  hver 
Rift  efter  de  staalstærke  Kløer,  tilføjede  hun  dog  ikke 
Hvalrossen  noget  Saar,  der  kunde  gøre  den  ukampdygtig. 
Tyrens  smaa,  dybtliggende  Øjne  var  røde  af  Raseri.  Den 
rankede  sig  ivejret  paa  Forlufferne  og  lod  sig  falde  for- 
over, klodset,  men  uimodstaaelig  i  sin  Vælde  som  et  Fjæld- 
skred,  og  søgte  at  knuse  sin  Fjende  og  at  ramme  hende 
med  et  af  de  frygtelige,  nedadrettede  Hug  med  Stødtæn- 
derne. Under  Kampen  udstødte  den  hæse  Brøl  og  hev 
mægtigt  og  larmende  efter  Vejret,  medens  Hvalroskøerne 
svømmede  langsomt  frem  og  tilbage  langs  Iskanten  og 
fulgte  Slagets  Gang  med  deres  smaa,  dvaske  Øjne. 

Den  gamle  Bjørn  var  lammet  og  forpint  efter  det  første, 
knusende  Angreb  og  kunde  ikke  rigtig  stole  paa  sine 
Bagben,  men  alligevel  var  hun  altfor  adræt  til,  at  det 
kunde  lykkes  hendes  klodsede  Modstander  at  faa  Ram 
paa  hende  oftere.  Efterhaanden  som  hun  veg  afvejen  for 
hans  blinde  Udfald,  forstod  hun  at  narre  ham  længere 
og  længere  ind  over  Isen  og  bort  fra  det  Element,  hvori 

han  var  hjemme.  Havde  hun  ikke  selv  været  saaret, 
kunde  hun  vel  efterhaanden  have  knækket  hans  forblin- 
dede Tapperhed  og  kørt  ham  træt  og  saa  tilsidst  faaet 
ham  fat  i  Struben.  Men  istedet  mærkede  hun  nu,  at  hun 
selv  var  ved  at  udmattes  af  Blodtabet  og  af  Smerten  i 
Baglemmerne.  Saa  snart  det  stod  hende  klart,  at  hendes 
Kræfter  var  ved  at  slippe  op,  og  det  maaske  ikke  ved- 
blivende vilde  lykkes  hende  at  undgaa  Fjendens  væl- 
tende Fremstød,  blev  hun  grebet  af  Angst.  Hvad  skulde 
der  blive  af  den  lille,  hvis  hun  blev  dræbt.  Hun  sprang 
rask  tilbage  og  løb  hen,  hvor  Ungen  klynkende  stod  og 
ventede,  oversnusede  den  ængsteligt  og  førte  den  bort 
med  sig  mellem  de  blaa,  glimtende  Isskruninger. 

Efter  dette  Nederlag  jagede  Hunbjørnen  slet  ikke  det 
første  Par  Uger,  men  holdt  sig  til  Indlandets  solbeskin- 
nede Dale  og  plejede  sine  Saar.  De  saftige  Rødder  og 
spæde  Urter,  der  hastigt  spirede  frem  paa  hver  en  sne- 
bar Plet,  var  en  ren  og  blodsvalende  Kost,  saa  hendes 
Skrammer  kom  sig  snart.  Derpaa  vendte  hun  med  for- 
nyede Kræfter  og  skærpet  Kødbegær  tilbage  til  Kysten 
og  genoptog  sin  utrættelige  Jagt  paa  Sælerne.  Hvalros- 
serne derimod  holdt  hun  sig  fornemt  paa  Afstand  fra. 

Den  arktiske  Højsommer  med  Sol  Døgnet  rundt  straa- 
lede  imidlertid  over  Verden  og  badede  den  i  sin  iltre, 
behagelige  Varme.  Og  under  Solens  Kærtegn  smilede  den 
barske  Verden,  der  kom  Pletter  af  lysende  Grønsvær 
udenom  Bækkenes  klukkende  Kilder,  gule  og  røde  Blom- 
ster vovede  sig  pludselig  frem  tætved  Kanten  af  den 
evige  Is,  og  brogede  Sommerfuglevinger  flagrede  paa  en- 
hver Sydskraaning,  hvor  der  var  Jord  nok  til,  at  Blom- 
ster kunde  slaa  Rod.  Sommerfuglene,  de  smaa  Eventy- 
rere, flagrede  undertiden  ud  over  Sneen  og  vovede  sig 
paa  deres  farlige  Færd  for  langt  udenfor  Hjemmets  skarpt 

afstukne  Grænser.  Som  oftest  knugedes  de  Forvovne  ned 
af  Kulden  og  døde  paa  Sneen,  og  naar  Bjørneungen  op- 
dagede disse  straalende  Farvepletter  paa  den  golde,  graa- 
hvide  Flade,  kom  den  henrykt  springende  og  slikkede 
dem  i  sig. 

Hele  Sommeren  holdt  Bjørneungen  og  dens  Moder  sig 
næsten  altid  for  sig  selv  og  traf  kun  sjældent  sammen 
med  andre  Bjørne,  der  jagede  mellem  Klipperne  og  paa 
Isen  eller  gennemstrejfede  de  sollune  Dalstrøg  for  at  søge 
Planteføde.  Den  Næring  og  Omsorg,  der  ellers  er  delt 
mellem  to  Søskende,  havde  Bjørneungen  for  sig  selv, 
saa  den  voksede  hurtigt  og  gik  frem  i  Polaregnenes  Livs- 
visdom. Med  Moderens  Eksempel  for  Øje  lærte  den  at 
jage  Sæler,  at  liste  sig  ind  paa  de  halvsovende  Søfugle 
og  at  lægge  sig  i  Baghold  for  den  dumme  Snehare  og 
den  snedige  Ræv.  Men  mærkeligt  nok  var  det  den  imod 
at  svømme,  og  den  gik  aldrig  i  Vandet  uden  bestemt  Til- 
hold fra  Moderens  vægtige  Lab.  Den  kloge,  gamle  Bjørn, 
der  vidste,  i  hvor  høj  Grad  Ungens  Medgang  i  Kampen 
for  Livet  vilde  komme  til  at  afhænge  af  dens  Færdighed 
i  Vandet,  skubbede  den  af  og  til  ud  og  gav  den  ikke  Lov 
at  komme  op,  hvor  meget  den  saa  peb  og  klynkede.  Saa- 
ledes  lærte  den,  hvad  der  behøvedes,  men  den  foretrak 
saa  langt  at  jage  paa  det  tørre,  at  den  aabenbart  skulde 
være  haardt  trængt  af  Sult,  før  den  indlod  sig  paa  at 
følge  Sælen  i  dens  eget  Element.  Det  forholdt  sig  saa- 
ledes,  at  Bjørneungen  siden  hin  mindeværdige  Dag,  da 
dens  Moder  blev  slaaet  af  Marken  af  den  store  Hvalros, 
havde  vænnet  sig  til  at  betragte  Søen  som  Hvalrossernes 
særlige  Gebet  og  følte  en  vis  Ængstelse  ved  at  gøre  dem 
Rangen  stridig. 

Netop  da  Sommeren  begyndte  at  trække  sig  tilbage, 
ligesaa  hastigt  som  den  var  kommet,  kom  Bjørneungen 

pludselig  til  at  staa  alene  i  den  barske  Verden,  og  det 
gik  saaledes  til.  Paa  en  af  de  magre  Dage,  da  Moderen 
havde  været  uheldig  med  Jagten,  førte  Vinden  uventet 
en  stærk  og  herlig  Lugt  af  frisk  Blod  henover  den  Klippe- 
kam, bag  hvilken  de  befandt  sig.  Forsigtig  som  en  Kat 
sneg  den  gamle  Bjørn  sig  udenom  Klippekammen,  og  Un- 
gen sneg  sig  ligesaa  forsigtigt  i  Hælene  paa  hende.  Det 
Syn,  de  her  fik  at  se,  havde  aldrig  mødt  dem  tidligere. 
Helt  nede  i  Strandkanten  var  tre  Mænd  travlt  optagne 
af  at  flænse  og  partere  et  Par  Sæler.  Bjørneungen  blev 
staaende,  som  om  et  medfødt  Instinkt  advarede  den  om, 
at  Mennesket  er  et  farligt  Dyr.  Men  den  gamle  Bjørn, 
der  havde  ligesaa  lidt  Kendskab  til  Mennesker  som  sin 
Unge,  var  i  Øjeblikket  altfor  opfyldt  af  sin  glubende 
Appetit  til  at  have  uvilkaarlige  Anfægtelser.  Desuden  var 
hun  i  ondt  Lune  og  betragtede  de  Fremmedes  Nærvæ- 
relse som  et  Indgreb  i  sine  egne,  særlige  Jagtrettigheder. 
Det  saa  jo  forresten  ud  til  at  være  nogle  Undermaalere, 
disse  Røvere,  og  hun  var  vis  paa,  at  et  eneste  Slag  af 
Labben  var  nok  til  at  gøre  det  af  med  hvemsomhelst  af 
dem.  Det  glimtede  grønt  i  hendes  Øjne,  og  med  det 
smalle,  snogeagtige  Hoved  skudt  frem  og  det  snærrende 
Gab  halvaabent  skred  hun  truende  nedimod  Gruppen, 
som  hun  ventede  at  se  sprede  sig  og  flygte,  naar  hun 
viste  sig,  saa  at  hun  uden  videre  kunde  sætte  sig  i  Be- 
siddelse af  Byttet. 

Da  hun  kom  nærmere,  rettede  Mændene  sig  op  fra 
deres  Arbejde  og  stirrede  paa  hende.  I  første  Øjeblik 
foretog  de  sig  ingenting,  men  da  de  saa,  at  det  var  hen- 
des Alvor,  bukkede  to  af  dem  sig  til  Siden  og  tog  noget 
op,  der  saa  ud  som  to  lange  Stokke  og  blinkede  i 
Solen.  En  af  Mændene  tog  et  Skridt  frem  og  pegede 
imod  hende  med  Stokken  som  en  aabenbar  Udfor- 

dring.  Med  en  rasende  Brummen  gik  hun  lige  løs  paa 
ham. 

Fra  Spidsen  af  Stokken  lød  der  et  Brag  og"  lyste  et 
Glimt  efterfulgt  af  en  lille,  blaa  Røgsky,  der  drev  bort 
over  Bølgerne  som  et  Spøgelse.  Den  kunde  forsaavidt 
godt  opfattes  som  selve  den  gamle  Bjørns  Genfærd,  der 
modvilligt  sank  tilbage  i  den  golde,  øde  Jordbund,  som 
havde  fostret  hende.  Thi  i  samme  Øjeblik,  Røgskyen 
viste  sig,  styrtede  hun  forover  paa  Næsen  og  blev  lig- 
gende ubevægelig  med  en  Kugle  gennem  Hjernen. 

Det  var  et  ypperligt  Skud,  men  den  Mand,  der  var 
Mester  for  det,  tog  det  som  en  selvfølgelig  Sag.  Nogle 
faa  Øjeblikke  efter  fik  den  store,  slappe,  varme  Krop 
samme  Medfart  som  Sælernes,  for  det  var  et  smukt  Skind 
og  Bjørnekødet  en  Spise,  der  ikke  var  at  foragte  for 
Polarrejsende.  Men  Bjørneungen  var  ikke  Vidne  til  dette 
blodige  Efterspil  paa  Stranden.  Da  han  saa  Moderen  falde, 
veg  han  i  overvældende  Rædsel  tilbage  bag  Klipperne  og 
styrtede  saa  afsted  af  alle  Kræfter,  til  han  tilsidst  ikke 
kunde  løbe  længere.  Han  var  da  naaet  til  en  lille,  lun 
Dal,  hvor  han  ofte  havde  været  sammen  med  Moderen 
for  at  lede  efter  Rødder,  og  her  krøb  han  skælvende 
sammen  bag  en  Klippeblok  og  blev  liggende  i  flere  Ti- 
mer uden  at  turde  klynke  engang. 

I  Begyndelsen  led  Isbjørneungen  alle  Frygtens  og 
Ensomhedens  Kvaler,  men  efterhaanden  hjalp  Sultens 
mere  paatrængende  Kvaler  ham  over  Tabet,  og  nu,  da 
han  selv  maatte  være  om  sig  for  Føden,  vænnede  han 
sig  snart  til  den  ny  Tingenes  Tilstand.  Fra  Naturens  Haand 
udrustet  med  Tilpasningsevne  og  en  god  Forstand  havde 
han  Heldet  med  sig,  og  da  den  lange  Polarnat  begyndte 
at  sænke  sine  Skygger  over  Is  og  Klipper,  havde  han 
lagt  sig  et  godt  Lag  Fedt  paa  Ribbenene.  Da  Plantever- 

denen  i  de  smaa  Dale  var  frosset  til  Sten  og  var  fast 
forseglet  under  de  første  haarde  Snelag,  gav  han  efter 
for  en  vis  Søvnighed,  der  havde  begyndt  at  bemægtige 
sig  ham.  Med  denne  Døsighed  fulgte  der  dunkle  Erin- 
dringer, og  han  begav  sig  paa  Vej  mod  Indlandsisen  langt 
bort  fra  Bølgernes  og  de  skruende  Isflagers  Brag,  til  han 
naaede  et  Sted,  hvor  dybtkløftede,  forvitrede  Klipper  stak 
op  af  den  evige  Is.  Det  var  det  Sted,  hvor  han  blev  født, 
og  her  i  den  selvsamme  Kløft  mellem  to  Klippeblokke 
rullede  han  sig  sammen  til  Vintersøvnen.  Han  var  netop 
faldet  godt  isøvn,  da  et  voldsomt  Snefald  indledte  Mørke- 
tiden og  bredte  sit  sikkert  skjulende  Dække  over  ham. 

II 

I  de  Maaneder,  hvor  Mørket  herskede  med  Nordlysets 
Spøgelsedans  over  Himlen,  med  hvirvlende  Storme  og 
knugende  Kulde,  laa  Bjørneungen  ubevægelig  og  sov  og 
voksede  imens.  Men  da  han  vaagnede  ved  den  første, 
svage  Antydning  af  Foraarets  Komme,  var  han  lysvaagen 
med  det  samme  og  forfærdeligt  sulten.  Han  brød  sig  il- 
tert Vej  ud  gennem  den  skærmende  Sne,  rystede  sig  og 
satte  i  fuld  Fart  afsted  i  den  første  Lysning  af  det  kom- 
mende Daggry  for  at  naa  ud  til  Kysten,  hvor  Sælerne 
skulde  være. 

Det  var  dels  Hukommelsen  og  dels  Instinkt,  der  ledede 
ham,  men  han  vidste  ikke,  at  han  iaar  var  lidt  for  tid- 
ligt paafærde.  Kystisen  laa  endnu  fast  og  ubrudt,  og  Vejen 
ud  til  det  aabne  Hav  var  uhyre  meget  længere,  end  han 
havde  ventet.  Med  Sulten  som  Læremester  lykkedes  det 
ham  at  overraske  og  dræbe  en  Sæl  ved  Siden  af  dens 
Aandehul,  og  i  et  Par  Dage  holdt  han  sig  der  paa  Ste- 
det og  aad  og  sov  afvekslende.  Men  hans  Mod  og  Kraft 
og  Selvtillid  voksede  for  hver  Time,  og  han  brød  op 

paany  og  vandrede  afsted  Mil  efter  Mil  i  den  ensomme, 
gryende,  arktiske  Morgen  for  at  finde  det  aabne  Hav. 

Da  han  langt  om  længe  hørte  Bølgernes  Skvulp  mod 
den  blaa  Iskant,  Sælernes  Gøen  og  Søfuglenes  trættekære 
Skrig,  følte  han  sig  hjemme  igen.  Han  glemte  det  faste 
Land,  Isen  syntes  jo  fast  som  Landet  selv.  Han  glemte 
de  lune  Dalstrøg  derinde,  hvor  Sneen  nu  snart  vilde 
smelte  og  det  spæde  Græs  begynde  at  spire.  Her  var 
der  god  og  rigelig  Jagt,  og  her  opslog  han  sit  Standkvar- 
ter mellem  de  optaarnede  Isflager,  indtil  Dagen  i  sin  hele 
blaa  og  gyldne  Pragt  straalede  nedover  de  øde  Vidder. 

Det  traf  sig  saaledes  det  Aar,  at  ingen  Storme  opbrød 
og  tærede  paa  Yderkanten  af  Ismarkerne.  Tidevandets 
og  Solens  Paavirkning  gjorde  sig  kun  langsomt  gældende, 
men  en  skønne  Dag  skilte  en  uhyre  Flade  sig  løs  fra 
Landisen  og  gik  i  Drift  sydpaa  for  Polarstrømmen. 

Det  varede  længe,  før  den  unge  Isbjørn  anede,  hvad 
der  var  passeret.  Isfladen  var  for  vidtstrakt  og  for  tyk 
til,  at  dens  Bevægelse  skulde  kunne  mærkes.  Søfuglene 
vidste  naturligvis  god  Besked,  og  i  Løbet  af  et  Par  Dage 
forsvandt  de  for  at  søge  til  Land  under  den  tilstundende 
Rugetid.  Hvad  Sælerne  angik,  havde  de  maaske  ogsaa 
nok  Rede  paa  Sagen,  men  brød  sig  isaafald  ikke  derom, 
da  deres  Familieliv  trivedes  sikrere  her  end  paa  den 
farlige  og  fjendtlige  Strandbred.  Isbjørnen  havde  saaledes 
altid  Jagt  nok,  Stormene  holdt  sig  stadig  borte,  og  Som- 
mervarmen kom  ham  ligefrem  brusende  imøde.  I  flere 
Uger  var  han  fuldkomment  tilfreds. 

Imidlertid  tærede  Sol  og  Hav  stadig  paa  Ismarken,  og 
en  Dag,  da  Bjørnen  jagede  langs  Kanten  af  den,  brød 
et  stort  Stykke  fra  paa  maaske  et  Tusind  Kvadratmeter 
og  duvede  videre  for  sig  selv  i  de  sagte  Dønninger.  For- 
bavset og  lidt  urolig  ved  dette  løb  Bjørnen  tilbage,  svøm- 


98 


POLARØDETS  STEMME 


mede  over  det  smalle  Stræde,  som  for  hvert  Øjeblik  tog 
til  i  Bredde,  og  entrede  op  paa  Hovedflagen  igen.  Denne 
Hændelse  vakte  et  slumrende  Instinkt  hos  ham  og  gjorde 
ham  rastløs.  Med  Næsen  vendt  mod  Nord  og  indefter  Land 
vandrede  han  afsted  lige  frem  i  timevis  —  og  hvor  han 
havde  ventet  at  se  den  velkendte  Fjeldryg,  traf  han  paa 
det  aabne  Hav.  Han  glemte  at  æde  og  vedblev  for- 
gæves at  søge  efter  Land,  og  snart  havde  han  afsøgt 
hele  Kysten  af  sit  vandrende  Isrige.  Der  var  ikke  noget 
Land  at  svømme  over  til.  Der  var  ikke  andet  at  gøre 
end  saa  godt  som  muligt  at  slaa  sig  til  Ro  i  den  forelig- 
gende Situation.  Sælerne  fulgte  ogsaa  stadig  med,  saa  han 
behøvede  aldrig  at  sulte. 

Saa  blev  det  Storm,  en  hylende  Nordenstorm  med 
hvirvlende  Snefog  og  svære  Søer,  der  væltede  sig  ind 
over  den  skørnede  Is,  og  den  vandrende  Ismark  be- 
gyndte at  gaa  itu.  Sælerne  skræmtes  bort  af  Larmen  og 
forsvandt.  Vild  af  Rædsel  blev  Bjørnen  Gang  paa  Gang 
tumlet  omkring  mellem  de  malende  Isflager  og  undgik 
kun  ved  et  ufatteligt  Held  at  blive  knust.  Gang  paa  Gang 
lykkedes  det  ham,  som  den  flinke  Svømmer  han  var,  at 
redde  sig  op  paa  en  større  Flage,  der  mere  støt  pløjede 
sig  frem  gennem  den  almindelige  Forvirring.  Men  hvert 
saadant  nyt  Tilhold  brød  snart  sammen  og  opløste  sig 
i  Kaos  under  Bølgernes  og  de  vædrende  Isstykkers  An- 
greb. Langt  om  længe,  da  den  unge  Bjørns  Mod  var  ved 
at  bukke  under  og  Kræfterne  lige  ved  at  slippe  op,  havde 
han  det  Held  at  naa  op  paa  en  særlig  sejg  og  svær  Is- 
flage, der  modstod  alle  Stormens  Angreb.  Den  var  næsten 
som  et  helt  Isbjerg  i  Fasthed  og  Drøjde,  og  inde  midt 
paa  den,  hvor  Bjørnen  krøb  sammen  i  en  Fordybning, 
følte  han  sig  for  første  Gang,  siden  Sammenbruddet  be- 
gyndte, nogenlunde  tryg. 

Strømmen  havde  nu  ført  Isen  saa  langt  mod  Syd,  at , 
det  ikke  længere  var  lyst  Døgnet  rundt.  Hver  Nat  sank 
Solen  for  en  kort  Stund  under  den  vide  Hori§ont.  Tre 
Dage  rasede  Stormen  uafbrudt,  og  den  store  Isflage  pløj- 
ede stateligt  duvende  og  glidende  gennem  de  oprørte 
Søer  og  oversejlede  de  mindre  Flager,  der  kom  ivejen. 
Lidt  efter  lidt  forsvandt  dog  al  Smaaisen,  og  den  store 
Flage  gled  frem  uden  andre  i  sit  Følge.  Saa  lagde  Vin- 
den sig,  og  langt  om  længe  faldt  ogsaa  Bølgerne  til  Ro, 
og  Bjørnen  sejlede  afsted  over  det  staalblaa,  glimtende, 
øde  Hav,  hvorover  Solen  brændte  fra  den  skyfri  Him- 
mel med  en  Varme,  han  aldrig  havde  kendt. 

Nu  blev  Sulten  efterhaanden  ulidelig  for  Bjørnen.  I 
alle  disse  Dage  havde  han  ingen  Føde  faaet  og  ingen 
anden  Lindring  haft  for  sit  brændende  Gab  end  at  slikke 
paa  Isen  og  slubre  lidt  Ferskvand  i  sig  fra  Smeltepyt- 
terne. Kun  en  eneste  Gang  havde  der  vanket  en  Mund- 
smag Kød  —  da  en  Klodrian  af  en  Sule  satte  sig  tilhvile 
knapt  en  Fod  fra  hans  ubevægelige  Hoved  og  ikke  fik 
Tid  til  at  blinke,  før  Dommedag  var  over  den.  Det  var 
dog  altid  et  Maaltid,  men  der  kom  ikke  flere  Fugle;  Sæ- 
ler var  der  ingen  af,  og  ingen  Fisk  kom  nær  nok  til,  at 
Bjørnen  kunde  gøre  sig  Haab  om  at  faa  Ram  paa  dem. 
Dag  for  Dag  blev  han  tyndere  og  mere  mat,  saa  det  var 
en  hel  Kraftanstrængelse  at  klatre  omkring  paa  Isskraa- 
ningerne,  og  Dag  for  Dag  blev  Isflagen  mindre,  saa  det 
tilsidst  syntes  at  staa  paa,  om  Isen  eller  Dyret  først  skulde 
bukke  under  for  Elementerne. 

Men  her  lagde  Skæbnen  sig  imellem  og  standsede  denne 
naturstridige  Udholdenhedsdyst.  Paa  dette  Tidspunkt  skar 
Isens  Drift  over  den  Rute,  som  enkelte  Skibe  plejede  at 
følge,  og  en  Dag,  da  en  Lastdamper  passerede  tæt  forbi 
Isflagen,  fik  man  fra  Dækket  Øje  paa  den  sammenkrøbne 

Isbjørn.  Søen  var  rolig,  og  Kaptajnen  oplagt  til  lidt  Tids- 
fordriv, saa  der  blev  firet  en  Baad  af,  og  Mandskabet  be- 
gav sig  paa  Bjørnejagt. 

Da  Folkene  havde  hørt  saa  meget  om  Polarbjørnens 
Glubskhed,  holdt  de  Skydevaabnene  parat,  og  Spændin- 
gen var  stor.  Men  den  Modtagelse,  der  blev  dem  tildel, 
afvæbnede  dem  fuldstændigt.  Det  fortvivlede  Dyr,  der 
ikke  længere  var  istand  til  at  vise  Frygt  eller  Had  eller 
Forundring,  saa  paa  dem  med  et  svagt  bønfaldende  Blik, 
der  ikke  var  til  at  misforstaa.  I  deres  ikke  unaturlige 
Mistillid  til  en  saadan  Føjelighed  bandt  Søfolkene  ham 
let  om  Snude  og  Labber  og  tog  ham  med  sig  ombord 
paa  Skibet.  Her  tog  Kokken  ham  straks  under  sin  sær- 
lige Varetægt,  gav  ham  lidt  varm  Suppe  og  bragte  ham 
ved  omhyggelig  Forplejning  langsomt  tilbage  til  Livet  igen. 

Saasnart  den  unge  Bjørn  igen  kom  til  Kræfter,  blev 
han  Genstand  for  alle  Ombordværendes  uskrømtede 
Beundring.  Hans  Pels  var  smuk  og  tæt,  og  dens  hvide 
Farve  havde  et  svagt  gyldent  Skær.  Han  havde  pragt- 
fulde Tænder  og  Kløer,  og  det  lyste  af  Intelligens  i  de 
smaa,  uransagelige  Øjne,  som  nøje  fulgte  alt,  hvad  der 
foregik  ombord.  Men  skønt  han  ikke  viste  noget  Tegn 
paa  ondt  Lune,  kunde  end  ikke  Kokken,  hans  venlige 
Forsyn,  faa  ham  til  at  fravige  sin  absolute  Tilbagehol- 
denhed. Han  viste  fuldkommen  Ligegyldighed  for  alle  og 
enhver,  der  kom  i  Nærheden,  men  holdt  med  utrættelig 
Opmærksomhed  Øje  med  alt,  hvad  der  foregik.  Han  var 
lænket  til  en  Jernopstander  ved  Kabyssen  og  stod  timevis 
og  rokkede  fra  den  ene  til  den  anden  Side,  vuggende  med 
det  smalle,  slangeagtige  Hoved,  Hans  Ligegyldighed  havde 
aabenbart  ikke  noget  med  Dumhed  at  gøre,  saa  alle  om- 
bord fra  Kaptajnen  og  nedefter  betragtede  ham  med  den 
største  Respekt.  Da  Skibet  omsider  efter  en  rolig  Rejse 


101 


POLARØDETS  STEMME 


naaede  i  Havn,  steg  Respekten  yderligere  i  Betragtning 
af  den  smukke  Pris,  han  bragte  Direktionen  for  den 
Zoologiske  Have  til  at  rykke  ud  med. 

Nu  begyndte  en  Tilværelse,  hvis  forfærdelige  Ensfor- 
mighed, da  først  dens  Ubehageligheder  ikke  længer  havde 
Nyhedens  Interesse,  næsten  tog  Modet  fra  Isbjørnen. 
Hans  Indelukke  var  ret  rummeligt  —  af  et  Bur  at  være 
—  og  laa  i  Skyggen  af  en  ludende  Klippeblok,  hvor  en 
Dam  med  rindende  Vand  bidrog  til  at  gøre  Sommer- 
varmen paa  disse  Breddegrader  nogenlunde  udholdelig. 
Men  den  grinende,  stirrende  Hob,  der  i  en  stadig  Strøm 
gled  forbi  Burets  Jernstænger,  opfyldte  ham  med  et  dumpt 
Raseri,  og  Dag  for  Dag  blev  Hjemveen  i  hans  Hjerte 
mere  fortærende.  Den  Føde,  hans  Vogter  stak  ind  til  ham, 
aad  han  graadigt  nok,  men  af  et  eller  andet  uforklarligt 
Lune  foragtede  han  de  Jordnødder,  som  Folk  altid  ka- 
stede ind  til  ham  mellem  Burets  Tremmer.  De  larmende 
Spurve,  der  næsvist  flagrede  og  hoppede  lige  for  Næsen 
af  ham,  var  han  ogsaa  uafladelig  irriteret  over,  og  en 
sjælden  Gang  blev  en  af  dem  paa  Pletten  for  et  lynsnart 
Slag  med  Labben  og  bødede  for  et  Øjeblik  paa  de  ud- 
standne  Krænkelser.  Saadan  et  lille  Sonoffer  fortærede 
han  med  et  Velbehag,  som  ikke  den  mest  udsøgte  Læk- 
kerbid fra  Fangevogteren  kunde  fremkalde.  Den  eneste 
Tid,  da  hans  længselsfulde  Hjerte  fandt  blot  en  Smule 
Glemsel  for  sin  Higen  mod  de  øde  Vidder,  de  golde 
Klippeskrænter,  de  smaa  snckransede  Blomsterdale  og 
den  evige  Is,  var  det  tidligste,  graalilla  Daggry,  naar 
han  ensom  og  uden  Vidner  væltede  sig  i  den  behageligt 
kølige  Dam  og  drømte,  at  Sælernes  Gøen  langt  ovre  fra 
deres  Basin,  var  hans  tabte  Hjems  virkelige  Stemme. 
Men  naar  saa  den  første,  søvnige  Opsynsmand  viste  sig, 
brast  den  Illusion,  og  han  søgte  atter  over  under  sin 

Klippevæg  og  stod  nedslaaet  der  og  rokkede  og  vuggede 
Dagen  lang. 

Paa  denne  Maade  slæbte  Sommeren  sig  hen;  efter  den 
fulgt  et  smukt,  tørt  Efteraar,  men  istedetfor  at  slaa  sig  til- 
taals  blev  Bjørnen  stedse  mere  modfalden.  Appetiten  be- 
gyndte at  svigte,  og  hans  smukke  Pels  var  ikke  saa  le- 
vende og  elastisk  som  før.  Vogterne  var  skuffede  over 
ham.  At  begynde  med  havde  de  ventet,  at  han  vilde  være 
let  at  vinde,  fordi  han  lod  saa  føjelig,  og  hans  Øjne  havde 
saa  intelligent  et  Blik.  Men  nu  opgav  de  hans  Tillemp- 
ningsevne  og  gjorde  kun  alt  for  at  forhindre,  at  han  buk- 
kede under  for  Længslen. 

Da  Vinteren  kom  med  Regn  og  Rusk  og  Snesjap  og  en 
enkelt  Dags  skarp  Frost,  snusede  den  Landflygtige  for- 
haabningsfuldt  ud  i  Luften  og  livede  lidt  op,  men  kun  for 
snart  at  nedsynke  i  et  endnu  dybere  Mismod.  Saa  faldt 
der  Sne.  Da  de  store  Fnug  begyndte  at  dale  ned  over  ham, 
blev  han  helt  vild,  løb  med  knejsende  Hoved  rundt  i  sit 
Indelukke,  var  snart  nede  i  Bassinet,  snart  oppe  igen  og 
rejste  sig  som  for  at  lege  paa  to  op  imod  Jernstængerne. 
Mens  Snefaldet  varede,  havde  han  ikke  Øje  for  nogen 
og  glemte  at  æde,  men  paa  en  eneste  Dag  var  den  bløde 
Sne  atter  forsvundet,  og  den  tynde  Is,  der  bagefter  lagde 
sig  som  en  Skorpe  langs  Kanten  af  Dammen,  gav  ham 
kun  ringe  Trøst.  Han  syntes  at  føle  sig  skuffet  i  sine 
kæreste  Forhaabninger  og  blev  mere  uhjælpeligt  nedtrykt 
end  nogensinde,  saa  der  nu  var  Dage,  da  intet  kunde 
formaa  ham  til  at  komme  frem  fra  den  inderste  Krog  i 
sin  Hule.  Nogle  af  Opsynsmændene  var  af  den  Ansku- 
else, at  dette  kun  var  et  Udslag  af  den  Dorskhed,  der 
vel  i  Bjørnens  Hjemland  vilde  have  tilskyndet  ham  til 
at  gaa  i  Hi.  Men  en  af  Mændene,  der  havde  mere  For- 
staaelse  af  vilde  Dyr  end  de  andre,  erklærede,  at  det  var 

den  reneste  Hjemve,  og  at  den  stakkels  Landflygtige 
tæredes  hen  af  Længsel  efter  sit  tabte  Isparadis. 

Det  Sted,  hvortil  Skæbnen  havde  forvist  Isbjørnen,  laa 
ikke  længere  sydpaa,  end  at  en  isnende  Nordenstorm  en 
sjælden  Gang  kunde  svinge  sin  Svøbe  over  Byen.  En 
Dag  kom  en  saadan  Froststorm  og  drev  med  forfærdende 
Pludselighed  det  sludfulde  Tøvejr  paa  Flugt.  Paa  en  halv 
Time  var  Dammen  tilfrosset,  og  en  skarp,  fin  Sne  strøg 
i  vilde  Hvirler  ind  gennem  Burets  Tremmer. 

Den  ulykkelige  Bjørn  løftede  Hovedet  og  kiggede  ud 
fra  sin  Hule,  men  en  Gang  til  vilde  han  ikke  lade  sig 
narre.  Han  havde  ingen  Tro  til  Stormen  hertillands,  og 
opgivende  begravede  han  atter  Snuden  mellem  sine  For- 
poter. 

Imidlertid  tog  Kulden  hurtigt  til,  Vinden  øgede  i  Vold- 
somhed og  for  hylende  gennem  Bure  og  over  Tage,  og 
Sneen,  der  var  tør  og  haard  som  Polarnattens  piskende 
Naale,  kom  væltende  saa  tæt,  at  man  ikke  kunde  se  ti 
Skridt  frem  for  sig.  I  det  hvirvlende  Fog  løb  Dyrepas- 
serne skyndsomt  fra  Bur  til  Bur  og  satte  Læ  op  for  de 
Dyr,  der  havde  det  behov.  Kulden,  Stormen,  der  hvinende 
piskede  Sneen  ind  i  Hulen  til  Bjørnen,  fik  ham  omsider 
paa  Benene.  Han  vendte  langsomt  Hovedet  og  kom  frem 
i  Snefoget. 

Her  stod  han  nu,  han  var  ganske  alene,  og  det  var 
næsten,  som  skulde  det  være  hans  egen  Verden!  Denne 
Storm  var  overbevisende.  Han  kunde  ikke  andet  end  tro 
paa  de  piskende  Iskrystaller,  der  bed  saa  herligt  paa 
Tungen  og  i  det  aabne  Gab.  Dette  var  virkelig,  ordent- 
lig Sne,  der  føg  og  hvirvlede  sammen  om  ham,  virkelig 
Is,  der  knasede  under  ham,  naar  han  dukkede  sig  i  Dam- 
men. Rundt  og  rundt  travede  han  i  sit  Bur,  bed  i  Sneen, 
rullede  sig  i  den,  indaandede  den  klynkende  af  overvættes 

Fryd.  Da  hans  Vogter  kom  forbi  og  undrende  betragtede 
ham  og  sagde  ham  et  Par  venligt  forstaaende  Ord,  hver- 
ken saa  eller  hørte  han.  For  hans  Øjne  gik  Vejret  i 
sin  Vælde  henover  de  endeløse  Ismarker.  For  hans  Øren 
blandede  de  malende  Isflagers  Brag  sig  med  Stormens 
Rasen.  Til  hans  Hjerte  talte  Polarødets  manende  Røst, 
—  og  hans  Hjerte  gav  Svar.  Med  et  stod  han  ganske 
stille  med  besynderligt  raadvilde  Øjne,  som  havde  en 
vældig  Kraft  naglet  ham  til  Pletten.  Saa  svajede  han  lidt 
paa  Benene  og  sank  død  sammen  ved  Kanten  af  den  til- 
føgne Dam. 

Med  de  lange,  kejtede  Ben  skælvende  under  sig  af 
Ophidselse  og  med  de  lange  Øren  pegende  stift  forover, 
stod  han  snusende  og  snøftende  gennem  vidt  udspilede 
Næsebor  og  stirrede  ængsteligt  hid  og  did,  snart  udover 
den  forræderiske,  hvirvlende  Strøm,  og  snart  igen  tilbage  paa 
den  tavse  Mand,  der  stagede  Færgeprammen  frem.  Flo- 
den, der  paa  dette  Sted  omtrent  var  en  Kilometer  bred, 
indgød  ham  Rædsel,  nu  da  han  havde  den  paa  saa  nært 
Hold,  skønt  han  hele  Sommeren  lang  med  Sindsro  havde 
betragtet  den  fra  Bredden.  Nogle  hundrede  Skridt  oven- 
for det  forholdsvis  rolige  Strøg,  hvor  Færgen  gled  over, 
saa  han  en  lang,  hvid  Kam  af  styrtende  Vande,  der 
med  truende  Brusen  strakte  sig  fra  den  ene  Bred  til 
den  anden  og  syntes  at  komme  væltende  for  at  knuse 
det  langsomme  Fartøj.  Naar  han  kiggede  til  den  mod- 
satte Side  af  Prammen,  saa  der  ligesaa  truende  ud.  Van- 
denes Brølen  nedenfor  var  værre  endnu  end  ovenfor, 
og  hele  Floden,  der  lige  her  gled  lysende  afsted  i  Sol- 
nedgangens Glans,  blev  nedenfor  mørk  og  dyster  og  væl- 
tede sig  i  skumvid  Rasen  gennem  en  stenet  Klippekløft 
med  mange  skarpe  Afsatser.  Det  eneste  midt  i  alt  dette, 
der  kunde  bringe  ham  nogen  Trøst  og  Beroligelse,  var 
Mandens  tætte  Skikkelse  derhenne,  som  taalmodigt  og 
uforstyrreligt  stagede  Prammen  ind  mod  Land. 

Denne  nervøse  Passager  paa  den  primitive  Flodfærge 
oppe  i  Skovene  var  et  Føl  paa  omtrent  otte  Maaneder, 

hvis  Moder  var  død  Dagen  før.  Hans  Ejermand,  der  var 
travlt  optaget  af  Tømmerhugst,  sendte  ham  nu  over  til 
nærmeste  Nabogaard,  hvor  nogen  kunde  tage  sig  af  ham, 
for  der  var  nemlig  godt  „Morgan"  Blod  i  ham.  Færge- 
manden havde  taget  den  Forsigtighedsregel  at  gøre  Enden 
af  Grimestrængen  fast  om  den  midtskibs  Tofte  for  det 
Tilfældes  Skyld,  at  Føllet  skulde  gaa  ud  af  sig  selv  af 
Skræk  og  springe  overbord.  Men  Føllet,  hvis  mørkebrune 
Skind  endnu  havde  Barndommens  laadne  To  hængende 
i  sig,  havde  dog  allerede  for  langt  mellem  Øjnene  til  at 
begynde  paa  den  Slags  Daarskaber.  Han  var  ilde  tilpas 
og  venneløs  og  bange,  men  han  vidste,  at  der  ikke  var 
andet  at  gøre  end  bare  at  stole  paa  den  Mand  og  for- 
holde sig  rolig. 

Naar  et  Dyr  stoler  paa  Mennesket,  gaar  det  som 
Regel  godt,  men  en  sjælden  Gang  blander  en  lunefuld 
Skæbne  sig  i  Sagen,  og  saa  kan  der  indtræffe  de  mest 
uventede  Ting.  Hundreder  af  Gange  havde  Færgemanden 
uden  saa  meget  som  et  Uheld  staget  sin  klodsede  Pram 
over  det  farlige  Løb  mellem  Strømrasene  —  det  eneste 
Sted  paa  mange  Mil,  hvor  Overfart  idetheletaget  var  mu- 
lig. Men  iaften,  da  Prammen  netop  var  midtvejs  ude, 
gik  det  af  en  eller  anden  uforklarlig  Grund  galt  med 
Stagen,  der  ellers  var  baade  sejg  og  veltjent  og  lavet  af 
solid  Hvidgran.  Den  brækkede  tværsover  midt  i  et  væl- 
digt Skub,  og  Færgemanden  plumpede  paa  Hovedet  over- 
bord. 

Da  Manden  faldt,  blev  hans  Fod  hængende  i  Krogen 
paa  en  tyk  Kætting,  der  blev  brugt  til  at  surre  Høst- 
vogne og  den  Slags  Køretøjer  med  i  Prammen,  og  da 
det  kluntede  Fartøj  svajede  for  Strømmen,  blev  Manden 
trukket  ind  under  det.  Han  vilde  være  druknet  paa  faa 
Sekunder  i  Vand  som  dette,  men  i  sidste  Øjeblik  slap 

Foden  ved  Vridningen  klar  af  Krogen,  og  han  kom  op 
lige  ovenfor  Prammen.  I  et  fortvivlet,  men  utrolig  hel- 
digt Greb  fik  han  fat  i  Rælingen  og  halede  sig  med  sine 
sidste  Kræfter  indenbords,  mer  end  halvkvalt  og  med  en 
brækket  Ankel.  Narret  af  de  mange  Aars  trygge  Rutine 
havde  han  sorgløst  ladt  sin  Reservestage  blive  hjemme. 
Der  var  absolut  ikke  andet  at  gøre  end  at  lade 
Prammen  drive  og  bede  til,  at  den  ved  en  hel  Række 
af  Mirakler  maatte  overleve  de  sytten  Kilometer  Strøm- 
ras,  den  skulde  igennem,  inden  der  igen  blev  smult 
Vande. 

Føllet  betragtede  undrende  Manden,  der  bleg  og  mod- 
falden laa  sammenkrøben  paa  Bunden  af  Prammen  og 
holdt  om  sin  Ankel.  Dernæst  saa  han  i  stor  Ængstelse 
udover  Floden  og  maatte  idetsamme  stive  sig  af  ved 
at  sætte  Benene  langt  ud  til  Siden,  idet  Prammen  plud- 
selig slingrede  paa  en  mærkelig  og  foruroligende  Maade. 
Vandenes  Brølen  blev  højere  for  hvert  Øjeblik,  og  de 
vilde,  hvide  Bølger  syntes  at  komme  farende  lige  op 
midtad  Floden  for  at  kaste  sig  over  Prammen.  Skræmt 
af  dette  Syn  drog  han  sig  saa  nær  som  muligt  til  Fær- 
gemanden og  stødte  til  ham  med  Mulen  som  for  at  hen- 
lede hans  Opmærksomhed  paa  Faren. 

Paa  ganske  faa  Minutter  var  Færgen  ude  i  Hvirv- 
lerne; men  Strømmen  havde  ført  den  godt  ind  mod 
Land,  hvor  der  paa  en  Strækning  af  adskillige  Kilome- 
ter løb  en  Slags  Rende  med  forholdsvis  faa  Skær  og 
ingen  af  de  skæbnesvangre  Afsatser.  Prammen  svingede 
og  krængede  paa  det  afskyeligste  og  dunkede  imod  saa 
voldsomt,  at  det  en  Gang  helt  slog  Knæene  fra  Føllet 
og  to  Gange  var  ligeved  at  lempe  ham  overbord.  Gang 
paa  Gang  sendte  de  hvide  Bølgekamme  et  Plask  ind  i 
Prammen,  saa  den  snart  blev  halvt  fuld  af  Vand.  Men 

den  var  aabenbart  ikke  bygget  for  at  synke,  og  de  so- 
lide Spanter  i  den  holdt  mens  den  dunkede  afsted  paa 
sin  lange,  uhyggelige  Fart  gennem  det  øredøvende  Spektak- 
kel.  Omsider  gav  en  lang  fremspringende  Klippepynt  Strøm- 
men en  ny  Retning,  og  Prammen  blev  dinglende  hvirv- 
let over  mod  den  anden  Flodbred.  Her  gled  den  med 
forbløffende  Held  de  næste  fire  Kilometer  nedad  en 
smal  Stribe  som  en  Slusekanal,  hvor  Vandet  næsten 
var  roligt.  Som  for  at  lade  den  undgælde  for  dette  Held 
greb  en  kraftig  Tværstrøm  fat  i  den,  rev  den  ud  af  dens 
rolige  Bane  og  hvirvlede  den  tungt  udover  en  Afsats. 
Nedenfor  denne  Afsats  bukkede  den  næsten  under.  Man- 
den klamrede  sig  stædigt  til  Rælingen,  og  Føllet  faldt 
kun  ved  et  heldigt  Tilfælde  indenbors  og  ikke  ud  i  Floden. 
Da  han  fik  sprællet  sig  paa  Benene  igen,  havde  Prammen 
rettet  sig  og  satte  for  fuld  Fart  ind  i  den  vilde  Forvirring  af 
Klipper  og  Strømhvirvler  tætved  Bredden.  Her  hang  den 
fast  paa  et  Skær,  krængede  over,  saa  Rælingen  laa  i 
Vandet,  og  slyngede  brat  det  lille  Dyr  overbord. 

Da  det  tunge  Fartøj  i  næste  Øjeblik  svingede  flot 
igen,  blev  Føllet  slæbt  efter  i  dets  Kølvand  og  vilde  have 
afsluttet  sin  Løbebane  med  det  samme,  havde  Manden 
ikke  været  saa  raadsnar.  Et  Øjeblik  glemte  han  den  fryg- 
telige Nød,  hvori  han  selv  var  stedt,  trak  sin  Kniv 
og  snittede  Rebet  over  Saaledes  befriet  fik  Føllet  Ho- 
vedet ovenfor  Vandet  og  gjorde  en  drabelig  Kraftan- 
strængelse  for  at  naa  Bredden,  der  nu  kun  var  fem  Me- 
ter borte. 

Hvad  Føllet  kunde  udrette  overfor  Strømmens  rasende 
Hvirvler  var  selvfølgelig  ikke  stort,  men  det  viste  sig  til- 
fældigvis at  være  tilstrækkeligt,  for  det  bragte  ham  netop 
indenfor  Rækkevidden  af  en  stærk  Bagstrøm,  og  et  Øje- 
blik efter  blev  han  med  Voldsomhed  slængt  ind  paa  lavt 

Medens  han  stred  for  at faa  Fodfæste, 
saa  han  Prammen  slingre  videre  nedad 
den  brusende  Strøm.  (Pag.  114.) 

Vand.  Medens  han  stred  for  at  faa  Fodfæste,  saa  han 
Prammen  slingre  videre  nedad  den  brusende  Strøm.  Saa 
stod  han  da  paa  det  tørre  uden  at  vide,  hvordan  det  var 
gaaet  til.  Bag  ham  brølede  Faldene.  Det  lod  til,  at  Flo- 
den naarsomhelst  kunde  komme  farende  ogsaa  herop  og 
rive  ham  med  sig  igen.  Syg  af  Rædsel  satte  han  blindt 
afsted  ind  i  Skoven,  galloperende  og  snublende  for  at  slippe 
saa  langt  bort  fra  Floden  som  muligt.  Omsider  lagde  han 
sig  skælvende  for  at  hvile  i  en  lille  Lysning,  hvor  Græs- 
set stod  højt  og  saftigt. 

Da  Føllet  var  af  god,  kraftig  Stamme,  varede  det  ikke 
længe,  før  han  fik  Vejret  igen.  Men  han  følte  sig  nu 
ængstelig  ved  Ensomheden  i  Skoven  og  ved  de  voksende 
Skygger,  saa  han  snappede  bare  et  Par  Mundfulde  Græs 
i  en  Fart  og  begav  sig  derefter  afsted  for  at  prøve  at 
finde  Vej  hjem.  Adlydende  et  dybt  rodfæstet  Instinkt 
vendte  han  straks  Næsen  den  rette  Vej  og  gav  sig  paa 
Vandring  ind  i  det  tætte  Krat,  men  Fremrykningen  gik 
kun  langsomt  for  sig.  Inde  mellem  Træerne  hvilede  nu 
det  tætnende  Tusmørke,  og  de  mørke  Steder  opfyldte 
hans  unge  Hjerte  med  ubestemte  og  frygtelige  Anelser, 
saa  at  han  med  faa  Skridts  Mellemrum  blev  staaende 
for  at  stirre  bagud  over  Skulderen.  Han  kom  til  en  ny 
aaben  Plet  i  Skoven,  og  opmuntret  af,  at  det  her  var  let- 
tere at  se,  fulgte  han  denne  Lysning,  saalænge  den  syntes 
at  føre  i  den  rigtige  Retning.  Engang  strøg  der  en  lyd- 
løs Skygge  paa  brede  Vinger  tæt  henover  Hovedet  paa 
ham,  og  han  kastede  sig  angst  til  Siden  med  et  lydeligt 
Snøft.  En  Ugle  havde  han  aldrig  set  før.  Og  lidt  senere 
sprang  han  tilbage  i  vild  Rædsel,  da  en  jagende  Mink 
raslede  gennem  Græsset  lige  foran  ham.  Men  trods  alt 
det  foruroligende,  der  hele  Tiden  fik  hans  Barnehjerte 
til  at  hamre,  drog  han  dog  støt  fremad,  længselsfuld 

efter  Moderens  trøstende  Flanke  og  efter  det  velkendte, 
lune  Indelukke  i  Laden  overfor  Færgestedet. 

Da  han  naaede  til  Enden  af  Lysningen,  opfangede  hans 
letskræmte  Øren  en  mærkelig  Lyd,  en  Slags  tør  Raslen, 
der  kom  fra  Kanten  af  Krattet.  Han  stod  stille  og  stir- 
rede anspændt  paa  det  Sted,  hvor  den  underlige  Støj 
kom  fra.  Lige  foran  ham  var  der  et  væltet  Elmetræ,  hvis 
Rødder  var  skjult  i  Krattet,  og  hvis  raadnende  Stamme 
laa  udstrakt  over  Lysningens  Grønsvær.  Mens  Føllet  stod  og 
kiggede,  kom  et  plumptbygget,  kortbenet  Dyr  af  en  graalig 
Farve  og  dækket  med  lange,  strittende  Pigge  ud  af  Krattet 
og  kravlede  henad  Træstammen  lige  imod  ham.  Det  saa 
ikke  større  ud  end  den  sort  og  hvidplettede  Hund,  som 
Føllet  var  vant  til  at  se  hjemme  i  Gaarden,  men  dets 
arrige,  smaa  Øjne  og  de  skrækindjagende  Pigge  gjorde 
ham  yderlig  forskrækket. 

Pindsvinet  kom  lige  imod  ham  med  en  ondskabsfuld, 
pibende  Grynten,  og  Føllet  trak  sig  med  et  Snøft  en  Fod 
eller  to  tilbage  og  blev  saa  staaende.  Han  var  nu  aldrig 
gaaet  afvejen  for  Hunden,  saa  hvorfor  skulde  han  egent- 
lig være  saa  bange  for  denne  lille,  klodsede  Fyr.  Tilsidst  kom 
Pindsvinet  saa  nær,  at  han  kunde  have  rørt  det  ved  at 
strække  Mulen  frem,  men  istedetfor  at  begaa  en  saa  skæb- 
nesvanger Fejltagelse  slog  han  Hovedet  højt  ivejret, 
kastede  sig  omkring  og  langede  rasende  ud  med  Bagbe- 
nene. Den  ene  Hov  traf  Pindsvinet  lige  over  Snuden,  saa 
det  røg  hovedkuls  bagover  ind  i  Krattet,  og  der 
blev  det  liggende  dødt  og  udstrakt  som  et  lykkeligt 
Fund  for  den  første,  sultne  Omstrejfer,  der  maatte 
komme  forbi.  Uden  at  være  videre  opløftet  over  sin 
Sejr,  hvis  Eftertrykkelighed  han  ikke  havde  Spor  af 
Anelse  om,  dukkede  Føllet  atter  ind  i  Skoven  og  gen- 
optog sin  Vandring. 

8* 

Paa  dette  Tidspunkt  var  Solen  helt  forsvundet  bag 
de  granklædte  Skraaninger,  og  herinde  i  Skovens  Dyb 
syntes  Mørket  nu  at  sænke  sig  lige  paa  engang.  Rædslen 
overvældede  snart  Føllet  i  den  Grad,  at  han  næsten  ingen 
Vej  kom.  Han  havde  nok  at  gøre  med  at  spejde  hid  og 
did  og  især  med  at  se  sig  tilbage.  En  Skygge  lidt  mørkere 
end  de  øvrige  —  en  Træstub  eller  en  mosgroet  Sten  — 
tog  sig  for  hans  bange  Blikke  ud  som  et  levende  Væsen, 
der  netop  skulde  til  at  springe  løs  paa  ham.  Han  sprang 
afvejen  med  Barnehjertet  dunkende  mod  sine  Ribben, 
kun  for  paa  den  modsatte  Side  at  faa  Øje  paa  en  anden 
og  vældigere  Skygge  og  saa  straks  springe  tilbage  igen. 
Den  pludselige  Vimsen  af  en  Skovmus  henover  de  tørre 
Grannaale  kunde  bringe  Knæene  til  at  ryste  under  ham. 
Da  han  kom  til  et  Par  ranke,  unge  Træer,  der  voksede 
tæt  sammen  lige  foran  en  høj  Klippebloks  stejle  Flade, 
mindede  dette  ham  dunkelt  om  Køernes  Baase  ved  Siden 
af  Moderens  Indelukke  hjemme  i  Laden,  og  han  syntes 
i  sin  skælvende  Angst,  at  det  var  en  Slags  Tilflugtssted, 
sammenlignet  med  Skovens  umaalelige,  mørke  Dybder. 
Han  kunde  ikke  faa  sig  selv  til  at  gaa  videre,  men  klemte 
sig  tæt  ind  til  de  rare  Træer  og  ventede. 

Han  havde  selvfølgelig  ingen  Anelse  om,  hvad  det  var, 
han  ventede  paa,  med  mindre  han  da  nærede  nogle  uklare 
Forhaabninger  om,  at  Moderen  eller  hans  Ejermand  eller 
maaske  Manden  fra  Færgestedet  skulde  komme  og  hente 
ham  hjem.  Hans  Instinkt  sagde  ham,  at  der  her  i  Vildmar- 
kens Mørke  lurede  ukendte  Farer,  selv  om  Barndommens 
trygge  Sikkerhed  helt  havde  udelukket  ham  fra  at  tage 
Lære  af  Erfaringen.  Trods  sin  store  Ungdom  vidste  han 
at  anbringe  sig  saaledes,  at  hans  særegne  Vaaben  fik 
bedst  mulig  Lejlighed  til  at  gøre  Virkning.  Istedetfor  at 
rykke  tilbage  mod  Træerne  og  Klippen  og  staa  Ansigt 

til  Ansigt  med  de  Fjender,  det  frygtindjagende  Mørke 
maatte  sende  imod  ham,  stillede  han  sig  med  Ryggen  til 
Faren  og  med  de  farlige  Baghove  parat,  medens  Øjne 
og  Øren  holdt  Vagt,  og  han  ustandselig  kiggede  sig  tilbage, 
snart  over  den  ene,  snart  over  den  anden  Skulder.  Situa- 
tionen var  vel  egnet  til  at  knuge  ham  til  Jorden,  men  i 
hans  Barneaarer  randt  kække  Forfædres  Blod,  og 
selv  om  han  var  angst,  skælvende  angst,  overmandede 
Frygten  ham  dog  ikke  aldeles. 

Kort  efter  at  han  havde  taget  Opstilling  i  sit  mærk- 
værdige og  enlige  Spiltov,  lød  der  fra  det  lave  Krat  tæt 
bagved  ham  en  Basken  og  en  Sprællen,  saa  et  skarpt 
Hvin,  dernæst  mere  Sprællen,  og  saa  blev  alt  stille.  Han 
kunde  ikke  i  mindste  Maade  gætte,  hvad  der  foregik,  men 
hvad  det  end  kunde  være,  var  det  for  ham  skrækindja- 
gende nok.  Lidt  efter  kom  der  henne  fra  det  samme 
Sted  en  hel  Række  smaa  dæmpede,  uldne  og  ækle  Lyde. 
Ogsaa  disse  ophørte  brat,  og  straks  efter  strøg  et  eller 
andet  med  hastige  Vingeslag  henover  ham.  Den  store 
Ugle  var  blevet  forstyrret  i  sit  Maaltid.  Nogle  Sekunder 
gik,  saa  opfangede  Føllets  Øren  en  Trippen  af  lette  Fod- 
trin, der  kom  nærmere.  Derefter  saa  han  det  glimte  svagt 
i  et  Par  Øjne,  som  lod  til  at  betragte  ham  ligegyldigt, 
roligt  og  vedholdende  i  det  meste  af  et  Minut.  Saa  for- 
svandt de,  og  da  de  lette,  trippende  Trin  igen  drog  sig 
bort,  bar  Natteluften  en  skarp,  moskusagtig  Lugt  henimod 
Føllet,  som  han  syntes,  han  skulde  kende.  Det  var  Færten 
af  en  Ræv,  og  en  saadan  havde  han  engang  set  luske 
omkring  bagved  Udhusene  hjemme  paa  Gaarden.  Set 
i  denne  Forbindelse  var  Lugten  snarest  trøsterig,  og  han 
vilde  have  sat  Pris  paa,  om  Ræven  havde  holdt  sig  i 
Nærheden. 

I  nogen  Tid  var  der  nu  stille  overalt  i  Nabolaget  af  den 

store  Klippeblok,  idet  Uglens  og  Rævens  Besøg  havde 
manet  alle  Krattets  Smaafolk  til  Forsigtighed.  Lidt  efter 
lidt  begyndte  Føllet  at  vænne  sig  til  Situationen.  Han 
var  endogsaa  ved  at  tage  sig  den  anstrængende  Spejden 
en  Smule  lettere,  da  hans  Hjerte  pludselig  gav  et  Hop 
og  saa  næsten  ophørte  at  slaa.  Lige  bagved  sig  og  en 
halv  Snes  Skridt  borte  saa  han  et  Par  runde,  grøntglim- 
tende  Øjne,  der  sad  længere  fra  hinanden  end  Rævens, 
langsomt  komme  glidende.  Samtidig  fik  han  en  Fært  i 
Næsen,  som  han  absolut  ikke  kendte,  og  som  havde 
noget  særligt  forfærdende  ved  sig. 

Efterhaanden  som  det  frygtelige  Øjepar  kom  nærmere, 
spændte  Føllet  sine  Muskler.  Nu  kunde  han  ogsaa  skelne 
de  dunkle  Omrids  af  en  sammenkrøben  Skikkelse  bag- 
ved Øjnene,  og  han  trak  Bagfjerdingerne  ind  under  sig 
for  at  forsvare  sig  til  det  yderste.  Men  den  store  Los 
var  forsigtig.  Denne  langbenede  Skabning,  der  saadan 
stod  bortvendt  og  nøje  fulgte  den  med  sidelængs  Blikke, 
kunde  den  ikke  blive  klog  paa.  Før  den  kom  indenfor 
Rækkevidden  af  Føllets  Hove  bøjede  den  af  til  Siden  og 
sneg  sig  udenom  i  en  Bue  for  paa  sikker  Afstand  at  un- 
dersøge Sagen.  Den  var  forbløffet  og  til  at  begynde  med 
ilde  berørt  ved  at  se,  at  det  ukendte  Dyr  derhenne  ved 
Stenen  stadig  fastholdt  at  vende  Enden  til  den,  hvilken 
Vej  den  end  kredsede.  I  maaske  en  halv  Time  vedblev 
Lossen  snigende  at  kredse  eller  laa  ubevægeligt  lurende 
uden  at  kunne  overvinde  sin  Tvivl;  men  endelig  syntes 
den  at  komme  til  det  Resultat,  at  den  Ubekendte  ikke 
var  nogen  farlig  Modstander,  eller  sluttede  sig  maaske 
paa  en  eller  anden  snedig  Maade  til  hans  store  Ungdom 
og  begyndte  at  rykke  nærmere.  Den  krøb  saa  nær,  at 
den  havde  besluttet  sig  til  at  vove  et  Spring  og  var  lige 
ved  at  bringe  Beslutningen  til  Udførelse. 

I  dette  Øjeblik,  og  heldigvis  i  rette  Øjeblik,  fyrede 
Føllet  løs  med  Bagbenenes  kraftige  Kasteskyts.  Hovene 
traf  Lossen  lige  i  Fjæset  og  slængte  den  bagover  mod 
det  nærmeste  Træ. 

Fortumlet  og  halvt  bedøvet  kom  den  store  Kat  paa 
Benene  med  en  arrig  Sprutten  og  Hvæsen  og  trak  sig 
om  bag  Træet.  Saa  gjorde  den  omkring  og  løb  sin  Vej, 
fuldstændig  slaaet  af  Marken.  Denne  mærkværdige  Mod- 
stander havde  en  Maade  at  slaas  paa,  som  den  ikke  for- 
stod at  tage  det  op  imod,  og  som  den  ikke  skulde  have 
noget  af  at  stifte  nærmere  Bekendtskab  med. 

Efter  dette  sled  Natten  sig  hen  uden  større  Begiven- 
heder, skønt  der  var  mange  foruroligende  Ting,  som  sta- 
dig spændte  Føllets  Nerver  paa  Pinebænken.  Snart  var 
det  den  uendelig  svage  Lyd  af  en  jagende  Væsel,  snart 
vimsede  Skovmusene  ilfærdigt  omkring,  og  snart  var  det 
en  Hare,  der  med  dumpe,  men  højlydte  Dunk  tumlede 
afsted  fuld  af  Forskrækkelse  over  den  ukendte,  højbe- 
nede  Fremtoning  her  midt  i  Skovensomheden.  Føllet  var 
vant  til  at  sove  trygt  hele  Natten,  men  turde  ikke  lægge 
sig,  og  det  tog  svært  paa  hans  Kræfter  at  maatte  holde 
sig  paa  Benene  under  hele  den  lange  Vagt.  Da  det  før- 
ste, spøgelseagtigt  graa  Daggry  drog  sin  Tryllevaand  gen- 
nem Skoven,  skælvede  Knæene  under  ham,  saa  han 
knap  kunde  staa.  Og  da  den  første,  morgenrøde  Sol- 
straale  listede  henover  Klippeblokken,  lod  han  sig  synke 
til  Jorden  og  blev  liggende  en  halv  Timestid,  ikke  for  at 
sove,  men  for  at  hvile.  Saa  rejste  han  sig  og  tog  atter 
fat  paa  Hjemturen,  frygtelig  sulten,  men  altfor  medtaget 
af  Kulde  og  Hjemve  til  at  give  sig  Tid  til  at  æde. 

Han  havde  maaske  vandret  et  Par  Kilometer,  da  han 
skelnede  Lyden  af  tunge,  sorgløse  Trin  og  blev  staaende 
stille.  Ængsteligt  spejdende  saa  han  en  Skovhugger  komme 

slentrende  henad  Stien  med  sin  Økse  paa  Nakken.  Ved 
Synet  af  et  af  de  Væsner,  der  for  ham  betød  Beskyt- 
telse og  Husly  og  venlig  Forsorg,  svandt  al  Angst  og  Ensom- 
hedsfølelse ind  til  ingenting.  Med  en  høj,  skingrende 
Glædesvrinsken  bragede  han  i  larmende  Galop  frem 
gennem  Krattet  og  stak  kælent  Mulen  ind  under  Armen 
paa  den  overraskede  Tømmerhugger. 


HAVDYBETS  RÆDSEL 


I 

Det  var  i  Singapore  at  den  store  Normand,  Dykke- 
ren Jan  Laurvik,  først  fik  at  vide  om  de  forsvundne 
Perler. 

Sent  en  lummerhed  Eftermiddag  kom  han  gaaende 
nede  i  Nærheden  af  Havnen  og  standsede  udfor  en 
trang,  skummelt  udseende  Smøge  ved  pludselig  at  høre 
høje  Raab  og  skingrende  Forbandelser.  Larmen  syntes 
at  komme  fra  en  Gaardsplads  en  Snes  Skridt  oppe  i 
Smøgen.  Det  var  klart,  at  der  var  nogen,  som  sloges 
derinde,  og  Jans  Fingre  kløede  efter  at  være  med  i  Le- 
gen. Men  det  var  udelukkende  malayiske  og  kinesiske 
Eder,  der  lød  ud  til  ham,  og  han  betvang  derfor  sit  na- 
turlige Ønske  om  at  fare  til  og  give  en  eller  anden  en 
Haandsrækning.  Omend  han  særdeles  godt  forstod  begge 
Sprog,  vidste  han  jo,  at  han  ikke  forstod  og  aldrig  kom 
til  at  forstaa  de  Folk,  der  talte  disse  Sprog.  Indblanding 
fra  en  udenforstaaende  kunde  let  være  begge  de  stri- 
dende Parter  ubelejlig.  Han  trak  paa  Skuldrene  og  vilde 
modstræbende  til  at  gaa  videre. 

Imidlertid  havde  han  næppe  faaet  sat  sig  i  Bevægelse, 
før  han  hørte  en  vældig  Røst  overdøve  de  skingrende 
Stemmer. 

„Der  har  du  den,  din  Satans  — "  tordnede  Stemmen 
paa  Engelsk  —  og  længere  kom  den  ikke,  men  sluttede 
saa  mærkeligt  brat  og  kvalt. 

Jan  Laurvik  gjorde  omkring  i  samme  Øjeblik  og  løb 
i  flyvende  Fart  henimod  Porten  ind  til  Gaarden,  som 
stod  halvt  aaben.  Han  var  ganske  vist  Normand,  men 
Engelsk  var  som  et  andet  Modersmaal  for  ham,  og  her- 
ude blandt  Østens  mange,  forskelligartede  Folk  regnede 
han  hver  den,  der  talte  et  europæisk  Sprog,  for  sin 
Broder.  De  var  ved  at  tage  Livet  af  en  Englænder  der- 
inde; det  var  altsaa  hans  soleklare  Pligt  at  tage  Affære. 

Jan  maalte  sine  seks  Fod  og  to  Tommer,  havde  Kæm- 
pekræfter og  var  rap  i  Vendingen  tillige.  Hans  tætte 
Haar  var  lyst,  næsten  hvidligt,  og  bølgede  frem  over  det 
rødbrune,  solbrændte  Ansigt.  Da  han  med  Kampiveren 
flammende  i  de  blaa  Øjne  kom  stormende  ind  ad  Por- 
ten, var  der  allerede  flere  Faldne.  En  sortsmudset,  lav- 
pandet  Fyr,  Lascar  saa  det  ud  til,  med  en  blodig  Kris  i 
Haanden  havde  Ryggen  mod  Væggen  og  kæmpede  en 
fortvivlet  Kamp  mod  seks  Angribere,  aabenbart  Kinesere 
og  Malayer.  Englænderen,  hvis  Stemme  Jan  havde  hørt, 
laa  uhyggeligt  sammensunket  op  mod  Muren  med  Ho- 
vedet helt  bagover  og  næsten  skilt  fra  Kroppen. 

Jans  øvede  Øje  opfattede  i  et  eneste  Blik  alle  disse 
Enkeltheder.  Den  svære  Stok,  han  gik  med,  var  et  mere 
anvendeligt  Vaaben  i  et  Haandgemæng  som  dette  end 
baade  Kniv  og  Skydevaaben.  Med  et  mægtigt,  rungende 
Brøl  sprang  han  løs  paa  de  kæmpende. 

Virkningen  var  næsten  øjeblikkelig.  De  to  nærmeste 
gik  omkuld  for  hans  to  første  Slag.  Ved  Lyden  af  det 
høje  Brøl  havde  alle  vendt  Blikket  imod  ham,  og  den 
haardt  trængte  Mand  ved  Væggen  benyttede  sig  i  sam- 
me Sekund  af  Lejligheden  og  gjorde  det  ved  et  Par  lyn- 
snare Hug  med  sit  Vaaben  af  med  endnu  to  af  Angri- 
berne. De  to  tiloversblevne  dukkede  sig,  smuttede  hver 
til  sin  Side  som  et  Par  jagede  Kaniner  og  strøg  ud  ad 

Porten.  Jan  vendte  sig  og  sprang  efter  dem,  men  de 
var  ham  for  hurtige.  Da  han  kom  hen  til  Hjørnet  af 
Smøgen,  forsvandt  de  netop  paa  den  anden  Side  Gaden 
gennem  en  snæver  Slippe,  der  skar  sig  ind  mellem  en 
Mængde  smaa,  lave  Huse.  Jan  vidste,  at  det  vilde  være 
Galskab  at  søge  dem  der,  og  var  desuden  nysgerrig  efter 
at  erfare,  hvad  alt  Spektaklet  var  opstaaet  over,  saa  han 
opgav  Forfølgelsen  og  vendte  tilbage  til  Kamppladsen. 

Der  herskede  nu  en  uhyggelig  Stilhed  derinde;  den 
eneste  Lyd,  som  hørtes,  var  Lascarens  forpinte,  hivende 
Aandedræt.  Jan  fandt  ham  siddende  med  Ryggen  mod 
Væggen  ved  Siden  af  den  faldne  Englænders  Lig.  Han 
var  frygteligt  saaret,  hans  Øjne  var  næsten  lukkede,  og 
det  saa  ikke  ud  til,  at  han  kunde  staa  det  igennem.  For- 
uden Englænderens  Lig  laa  der  rundtom  paa  Stenbroen 
seks  Faldne,  som  alle  tilsyneladende  havde  sagt  Farvel 
til  denne  Verden.  Jan  bemærkede  først  nu,  at  Stedet  var 
en  Slags  sjofel  Knejpe;  dens  Ejermand,  en  Kineser  med 
et  ækelt,  brutalt  Fjæs,  laa  død  mellem  sine  Flasker  og 
Krus.  Jon  langede  ud  efter  en  Dunk,  hvis  Udseende  han 
syntes,  han  skulde  kende,  skænkede  et  Krus  fuldt  af 
Arrak  og  holdt  det  for  Munden  af  den  døende  Lascar. 
Denne  aabnede  straks  ved  første  Slurk  af  den  krasse 
Spiritus  sine  Øjne  igen.  Med  Begær  tømte  han  Kruset 
helt  tilbunds,  dernæst  strammede  han  sig  op,  rakte  paa 
europæisk  Vis  Jan  Haanden  og  sagde  ham  Tak  paa 
Malayisk. 

„Hvem  er  det?"  spurgte  Jan  paa  samme  Tungemaal 
og  pegede  paa  Liget  af  den  hvide  Mand. 

Lascarens  vilde  Ansigt  fortrak  sig  af  Sorg  og  Raseri. 

„Han  var  min  Ven,"  svarede  han.  „Disse  Sønner  af 
skidne  Mødre,  de  har  dræbt  ham!" 

„Det  er  haardt  nok!"  sagde  Jan  medfølende.  „Men  I 

har  da  bidt  godt  fra  Jer  begge  to.  Jeg  synes  godt  om  en 
Mand,  der  kan  slaas,  saadan  som  Du  sloges,  da  jeg  kom 
til.  Er  der  noget,  jeg  kan  hjælpe  dig  med?" 

„Jeg  dør  snart  nu!"  sagde  Fyren  ligegyldigt,  og  at 
dømme  efter  Blodet,  der  sivede  ned  ad  hans  Skjorte  og 
bredte  sig  i  en  stedse  voksende  Pøl  omkring  ham,  var 
det  sandsynligt,  at  han  havde  Ret.  Ivrig  efter  paa  en  eller 
anden  Maade  at  vise  sin  gode  Vilje  trak  Jan  sit  store, 
røde  Lommetørklæde  frem  og  lagde  sig  paa  Knæ  for  at 
forbinde  en  gabende  Flænge  tværsover  Mandens  venstre 
Underarm,  hvorfra  det  lyse  Hjerteblod  straalede  hedt 
ved  hvert  Pulsslag.  Idet  han  bøjede  sig  ned,  løftede  den 
Saarede  Blikket  og  saa  over  hans  Skulder. 

„Pas  paa!"  skreg  han.  Næppe  var  Ordene  ude  af  hans 
Mund,  før  Jan  med  et  Ryk  havde  kastet  sig  til  Siden  og 
var  kommet  paa  Benene.  Det  var  i  sidste  Øjeblik.  En 
af  de  Kinesere,  som  han  havde  anset  for  døde,  maatte 
have  kastet  Kniven,  der  sad  dirrende  i  Væggen  tæt  ved 
Lascarens  Arm. 

Jan  stirrede  paa  de  Faldne  —  alle  som  En  saa  de  ud 
til  at  være  stendøde. 

„Det  var  ham  der,"  raabte  Lascaren  ophidset  og  pe- 
gede paa  den  ene  af  de  to,  Jan  havde  strakt  til  Jorden 
med  sin  Stok.  „Jag  Kniven  i  den  Søn  af  en  Hund!" 

Men  saadan  var  den  store  Normand  ikke.  Han  maatte 
først  være  sikker  i  sin  Sag.  Han  gik  hen  og  bøjede  sig 
over  den  udstrakte,  tilsyneladende  livløse  Skikkelse  for 
at  undersøge  den  nøjere.  I  det  samme  aabnede  et  Par 
skæve  Øjne  sig  og  mødte  hans,  glimtende  af  et  saa  af- 
sindigt Had,  at  han  for  tilbage.  Derved  frelste  han  lige 
netop  Synet,  thi  Kineseren  huggede  med  en  lynsnar  Be- 
vægelse efter  hans  Øjne  med  sine  lange  Negle. 

Forbløffet  og  rasende  over  dette  uventede  Angreb 

rakte  Jan  om  efter  Kniven.  Men  inden  hans  Haand  kom 
saa  langt,  var  Kineseren  sprunget  ivejret  som  en  Vild- 
kat, havde  omklamret  ham  med  Arme  og  Ben  og  bestræbte 
sig  af  al  Magt  for  at  sætte  Tænderne  i  Struben  paa  ham. 
Dette  skete  saa  ufattelig  hurtigt,  og  Angrebet  var  i  sin 
dyriske  Vildskab  saa  overvældende,  at  det  et  Øjeblik 
opfyldte  Jan  med  en  Væmmelse,  der  næsten  mindede 
om  Rædsel.  Men  saa  gav  Raseriet  ham  Kræfterne  til- 
bage; han  sled  dette  Væsen  løs  fra  sig  og  slængte  ham 
saa  eftertrykkeligt  bagover  ned  i  Stenbroen,  at  det  ikke 
var  paakrævet  at  forfølge  Sagen  videre.  Først  da  han 
omhyggeligt  og  ved  Hjælp  af  sin  Kniv  havde  undersøgt 
alle  Ligene,  vendte  han  tilbage  til  den  saarede  Lascar, 
der  sad  støttet  op  mod  Væggen. 

„Tak  skal  Du  have,  min  Ven!"  sagde  han  blot. 

„Du  er  stærk  og  tapper  —  ligesom  han  var",  svarede 
Lascaren  mat  med  et  Nik  henimod  den  dræbte  Englæn- 
der. „Giv  mig  mere  Arrak.  Jeg  har  noget  at  sige  Dig. 
Skynd  Dig,  for  jeg  gaar  snart." 

Jan  bragte  ham  et  nyt  Krusfuld,  som  han  skyllede  i 
sig.  Dernæst  fremtog  han  fra  en  Pung  i  sit  knyttede 
Silkeskærf  hastigt  en  Stump  Papir  og  glattede  den  ud 
med  sine  skælvende  Fingre.  Jan  saa,  at  det  var  et  Slags 
plumpt  udført  Kort,  tegnet  med  Tusch  og  mærket  med 
malayiske  Skrifttegn.  Lascaren  saa  sig  omkring  med  et 
vildt  Blik,  der  allerede  var  begyndt  at  sløres. 

„Er  Du  vis  paa,  det  er  ude  med  dem  alle?"  spurgte 
han. 

„Bestemt!"  svarede  Jan  højlig  interesseret. 

„De  vil  gøre  alt  for  at  dræbe  Dig,"  fortsatte  den  dø- 
ende. „Lad  dem  ikke  faa  Held  til  det.  Hvis  Du  lader 
dem  faa  Perlerne,  skal  mit  Genfærd  forbitre  Dig  Resten 
af  Dine  Dage." 

Jeg  skal  ikke  lade  dem  slaa  mig  ihjel  og  heller  ikke 
lade  dem  faa  Perlerne,  hvis  det  er  dem,  hele  Besværet 
er  kommet  over.  Stol  kun  paa  det,"  svarede  Jan  bero- 
ligende og  rakte  sin  store  Haand  ud  efter  dette  Papir, 
der  aabenbart  var  værdifuldt  nok  til,  at  Folk  satte  Livet 
ind  paa  at  besidde  det. 

Manden  gav  det  fra  sig  med  famlende  Hænder,  men 
fulgte  det  med  et  vildt  Blik  i  de  vidtaabne,  sorte  Øjne. 

„Det  viser,  hvor  Vraget  af  Djunken  ligger,  paa  syv 
otte  Favne,  tæt  ved  Land.  Perlerne  er  i  Dækshuset,  hvor 
han  gemte  dem.  Damperen  stod  paa  et  Rev,  blev  slaaet 
til  Vrag,  og  vi  kom  til,  netop  som  Baadene  var  ved  at 
sætte  af.  Vi  sænkede  dem  alle  og  fik  fat  i  Perlerne.  I 
en  Storm  næste  Nat  blev  Djunken  sat  paa  Skæret  af  en 
Strøm,  vi  ikke  kendte.  Kun  fem  af  os  slap  iland  —  for 
der  var  mange  Hajer  og  „Dræbere"  den  Nat.  Han  og 
jeg  var  de  eneste,  der  vidste  nok  til  at  tegne  det  Kort." 

Den  døende  Sørøver  —  for  det  var  jo  det,  han  efter 
sit  eget  Udsagn  var  —  sank  her  forover  med  Hovedet 
ned  mod  sine  Knæ;  men  med  en  mægtig  Kraftanstræn- 
gelse  rettede  han  sig  op  endnu  en  Gang  og  fastnaglede 
Jan  Laurvik  med  et  frygteligt  Blik. 

„Hvis  du  vover  at  lade  de  Tævesønner  faa  fat  i  dem, 
kommer  jeg  tilbage  og  kvæler  Dig,  naar  Du  sover",  støn- 
nede han  og  strakte  pludselig  en  benet  Finger  stift  frem 
mod  Normandens  Ansigt.  Et  underligt,  rødt  Lys  glimtede 
et  Nu  i  de  vidtaabne  Øjne  og  sluktes.  Med  et  Suk  væl- 
tede han  død  over  paa  Siden  med  Hovedet  hvilende  paa 
den  dræbte  Englænders  Fødder. 

II 

Jan  Laurvik  betragtede  overbærende  den  livløse  Skik- 
kelse. „Lad  ham  saa  have  været  en  blodtørstig  Røver; 

han  havde  da  baade  Mod  og  Hjertelag,  naar  det  gjaldt 
hans  Kammerat!"  mumlede  han. 

Med  Papiret  foldet  sammen  og  skjult  indeni  sin  store 
Næve  gik  han  først  hen  og  kiggede  ved  Porten  for  at 
se,  om  nogen  af  de  fordrevne  Slubberter  skulde  vove 
sig  tilbage  igen.  Da  han  havde  beroliget  sig  i  saa  Hen- 
seende, undersøgte  han  endnu  en  Gang  alle  de  Faldne 
for  at  overtyde  sig  om,  at  de  virkelig  var  saa  døde,  som 
de  saa  ud  til.  Dernæst  gav  han  sig  til  at  se  nøjere  paa 
dette  værdifulde  Papir,  der  jo  syntes  at  indeholde  saa 
mange  lokkende  Muligheder.  Han  vidste,  at  de  hurtig- 
gaaende  Dampskibe,  der  medførte  Udbyttet  af  Perlefi- 
skeriet, altid  fulgtes  med  spændt  Opmærksomhed  af  de 
talrige  Sørøverdjunker,  som  huserede  i  disse  Farvande. 
De  var  derfor  altid  ved  Bevæbning  indrettede  paa  at  af- 
vise alle  Anslag.  Men  hvis  et  Forlis  stødte  til,  var  Øje- 
blikket maaske  kommet  for  Sørøverne,  og  Jan  forstod, 
at  den  Historie,  han  lige  havde  hørt,  slet  ikke  var 
utrolig. 

Kortskitsen  viste  sig  at  være  raat  udført,  men  meget 
let  at  tyde.  Det  indtegnede  Land  genkendte  Jan  straks 
som  en  Kyststrækning  paa  Østsiden  af  Java;  men  det 
Sted,  hvor  Djunken  var  sunket,  gik  forbipasserende  Skibe 
helst  i  en  stor  Bue  udenom.  Det  var  en  stejl,  øde  og 
ubeboet  Kyst;  der  var  upaalidelig  Ankergrund  og  en 
stærk  og  lunefuldt  skiftende  Strøm.  Det  var  nu  saameget 
desto  bedre  for  Arbejdets  Skyld,  tænkte  Jan,  saa  risike- 
rede man  ikke  saa  let  at  blive  forstyrret.  Hvis  nu  blot 
den  Sørøverdjunke  havde  været  saa  venlig  at  lægge  sig 
tilhvile,  hvor  der  ikke  var  for  dybt  for  en  Dykker  at 
arbejde ! 

Jan  skulde  netop  til  skyndsomst  at  forlade  dette  gru- 
opvækkende Sted,  der  snart  maatte  blive  Genstand  for 

ubehagelige  Undersøgelser  og  naarsomhelst  kunde  blive 
Skuepladsen  for  nye,  oprivende  Scener,  da  en  ny  Tanke 
pludselig  slog  ned  i  ham.  Det  var  detteher  dyrebare  Pa- 
pir, det  hele  havde  drejet  sig  om.  De  flygtede  Slyngler 
vilde  utvivlsomt,  saasnart  de  turde,  komme  tilbage  for  at 
lede  efter  det.  Naar  de  saa  ikke  fandt  det,  vilde  de  slutte 
sig  til,  at  han  havde  det,  og  vilde  sikkert  være  paa  Spor 
efter  ham  med  det  samme.  Det  betød,  at  han  Dag  og 
Nat  maatte  være  paa  sin  Post  mod  Overfald.  Ligesaa 
utiltalende  var  Tanken  om,  at  han  saa  vilde  blive  nødt 
til  at  udruste  en  sværtbevæbnet  Ekspedition  for  at  faa 
fat  i  Perlerne.  Hans  stolte  Luftkasteller  sank  jammerligt 
igrus  —  han  fik  saamænd  nok  ikke  andet  ud  af  det  hele 
end  en  Kniv  i  Struben. 

Idet  han  stod  og  spekulerede  paa  en  Udvej,  fik  han 
Øje  paa  en  Tuschflaske,  i  hvilken  der  sad  en  af  de  smaa, 
sylspidse  Pensler,  Østens  Folk  bruger  at  skrive  med. 
Dette  heldige  Træf  vakte  ham  til  Daad.  Sekunderne  var 
nu  saa  kostbare  som  selve  Perlerne,  men  han  fik  fat  i 
Skrivepenslen  og  udførte  i  al  Hast  en  anvendelig  Kopi 
af  Kortet  paa  Bagsiden  af  et  Brev,  han  havde  i  Lom- 
men. Dernæst  foretog  han  med  størst  mulig  Omhu  en 
ubetydelig  Rettelse  i  Originalen,  saa  at  denne  nu  som 
Vragets  Plads  angav  en  dyb  Fjord  et  halvthundrede  Sø- 
mil østenfor  dets  virkelige  Beliggenhed.  Da  dette  var  be- 
sørget til  hans  Tilfredshed,  anbragte  han  Kortet  i  dets 
tidligere  Gemmested  i  den  døde  Sørøvers  Bælte  og 
skyndte  sig  bort.  Først  da  han  kom  tilbage  til  den  euro- 
pæiske Bydel,  følte  han  sig  sikker.  Her,  hvor  han  fær- 
dedes mellem  Hvide  og  var  kendt  og  agtet  som  den 
dygtigste  Dykker  i  Arkipelaget,  vidste  han,  at  han  ikke  risi- 
kerede at  blive  sat  i  Forbindelse  med  et  Klammeri  mel- 
lem drukne  Sørøvere  og  Lascarer.  Hvad  den  dræbte 

Englænder  angik,  kunde  der  næppe  være  Tvivl  om,  at 
Singapores  Politi  vidste  god  Besked  om  ham. 

Jan  Laurvik  havde  selv  lidt  opsparet  Kapital,  men  han 
havde  Brug  for  en  paalidelig  Kompagnon  med  flere 
Penge.  Hvad  der  desforuden  behøvedes,  sagde  hans  Er- 
faring ham  straks.  Man  maatte  anskaffe  sig  en  særlig  sø- 
dygtig, lille  Dampbaad  med  saa  kraftig  Maskine,  at  den 
kunde  klare  sig  paa  den  farlige  Kyst,  og  endvidere  be- 
væbnet for  at  kunne  holde  lurende  Sørøverdjunker  fra 
Livet.  Dette  lille,  udsøgte  Fartøj  maatte  bemandes  med 
ligesaa  udsøgte  Folk  og  helst  med  saa  faa  som  muligt; 
ved  et  voveligt  Foretagende  som  dette  vilde  det  nemlig 
være  absolut  nødvendigt  at  indrømme  hver  af  Deltagerne 
en  passende  Part  i  Udbyttet.  Jo  færre  der  vidste  Be- 
sked, desto  ringere  Udsigt  var  der  desuden  til,  at  Hem- 
meligheden sivede  ud,  og  Jan  var  næsten  endnu  mere 
bange  for,  at  den  hollandske  Regering  skulde  faa  Fær- 
ten af  noget,  end  for  at  Sørøverne  skulde  finde  hans 
Spor. 

Indtil  et  vist  Punkt  faldt  det  ham  ikke  svært  at  faa 
den  døde  Sørøvers  Historie  til  at  stemme.  Han  havde 
hørt  om  den  hollandske  Damper  Viechfs  Forlis  paa  et 
Rev  udfor  Kysten  af  Celebes,  hvor  Sørøvere  havde  for- 
anstaltet en  Massakre  paa  baade  Passagerer  og  Mand- 
skab, saa  at  kun  nogle  faa  Overlevende  i  den  mindste 
af  Baadene  slap  derfra.  Det  var  saadan  noget  som  otte 
Maaneder,  siden  dette  ske.  Forsigtige  underhaands  Fore- 
spørgsler bragte  for  Dagen,  at  Viecht  havde  medført 
Perler  til  en  Værdi  af  mindst  300,000  Dollars.  Oplys- 
ningerne var  overbevisende  nok  og  Summen  stor  nok 
til,  at  han  fandt  det  Umagen  værd  at  vove  et  For- 
søg. 

Med  Nordboens  hele  Sindighed  overvejede  Jan  Laur- 

vik  alle  disse  Enkeltheder  og  traf  Bestemmelse  om, 
hvordan  han  skulde  gribe  Sagen  an.  Da  det  først  var 
overstaaet,  skred  han  straks  til  Handling.  Først  telegra- 
ferede han  til  en  vis  Kaptajn  Jerry  Parsons  i  Kalkutta 
om  for  enhver  Pris  at  begive  sig  med  den  snarest  af- 
gaaende  Damper  til  Singapore.  Dernæst  begyndte  han  i 
al  Stilhed  at  se  sig  om  efter  det  Fartøj,  han  havde  Brug 
for  og  efter  en  passende  Udrustning  til  dette. 

Kaptajn  Jerry  Parsons  var  Ny-Englænder  og  skrev  sig 
oprindelig  fra  Portland,  Maine.  Han  havde  været  Hval- 
fanger, Guldgraver,  Koprahandler,  kommanderende  Ge- 
neral i  en  mellemamerikansk  Republik  og  Faarefarmer  i 
Australien.  For  Øjeblikket  drev  han  en  mere  eller  min- 
dre lovmedholdelig  Handel  med  kostelige  Stene  blandt 
indiske  Smaafyrster  og  Rigmænd.  Han  satte  Vinding  højt, 
men  Eventyr  endnu  højere. 

Da  han  læste  Telegrammet  fra  sin  gode  Ven  Jan  Laur- 
vik,  forstod  han,  at  der  var  Udsigt  til  begge  disse  Goder. 
Vel  tilmode  begav  han  sig  uopholdeligt  til  Dampskibs- 
kontoret,  fik  oplyst,  at  en  af  P.  &  O.-Baadene  skulde 
afgaa  næste  Morgen,  og  bestilte  sig  en  Billet.  Under  hele 
Rejsen  morede  han  sig  med  at  gætte  paa,  hvad  det  kun- 
de være,  Jan  havde  i  Kikkerten,  og  pudsigt  nok  var 
Perler  næsten  den  eneste  Ting,  han  ikke  skænkede  en 
Tanke. 

Da  Kaptajn  Jerry  ankom  til  Singapore,  fortalte  Jan 
Laurvik  ham  Historien  om  den  døde  Sørøvers  Kort. 

„Lad  os  se  paa  Kortet!"  sagde  han  og  gumlede  stærkt 
paa  sin  utændte  Manilla. 

Jan  kom  frem  med  sin  Kopi,  som  Ny-Englænderen 
uden  at  mæle  et  Ord  omhyggeligt  undersøgte  i  flere  Mi- 
nutter. 

„Det  er  jo  ikke  stort  at  gaa  efter!"  sagde  han  om- 

sider  afvisende.  „Tror  Du  virkelig,  det  Utyske  var  til  at 
stole  paa?" 

„Ja,  paa  sin  Maade,"  svarede  Jan  med  Overbevisning. 
„Han  var  sikkert  tro  som  Guld  mod  en  Ven,  men  kunde 
med  koldt  Blod  skære  Halsen  over  paa  Tusind  andre, 
som  han  ikke  havde  noget  tilovers  for." 

„Hvornaar  skal  vi  afsted?"  spurgte  Kaptajn  Jerry. 
Først  nu,  da  han  helt  og  holdent  havde  bestemt  sig, 
strøg  han  en  Tændstik  og  tændte  omhyggeligt  sin  Cerut. 

Den  store  Normands  Ansigt  lyste,  og  han  rakte  for- 
nøjet Haanden  frem.  Dette  Haandslag  var  al  den  Kon- 
trakt, der  behøvedes  mellem  de  to. 

„Lad  os  sige  imorgen  Aften!"  svarede  han. 

„Godt,"  sagde  Ny-Englænderen,  „saa  trækker  jeg  nogle 
Kontanter  imorgen  tidlig." 

Det  Fartøj,  Jan  havde  bestemt  sig  for  at  leje,  var  en 
hurtiggaaende,  sødygtig  Slæbedamper,  meget  anvendelig, 
omend  ikke  synderligt  bekvem.  Han  beholdt  dens  Ma- 
skinmester, en  snedig  og  faamælt  Skotte.  Som  Skibsfører 
var  Kaptajn  Jerry  selvskrevet.  Endelig  havde  han  til 
Mandskab  udset  sig  en  lille,  tør  Walliser  og  to  store, 
vejrbidte  Yankeesømænd.  Hver  enkelt  af  disse  fires  Ær- 
lighed og  Paalidelighed  mente  han  med  sit  Kendskab  til 
Mennesker  at  kunne  stole  paa,  og  han  gav  dem  en  del- 
vis Forklaring  paa,  af  hvad  Art  Foretagendet  var,  samt 
tilbød  dem  foruden  deres  Hyre  en  smuk,  procentvis  An- 
del i  de  Skatte,  det  maatte  lykkes  ham  at  hæve.  Han 
havde  aabenbart  truffet  et  klogt  Valg,  for  de  fire  Mænd 
slog  alle  som  en  til  med  Begejstring. 

Slæbedamperen  var  hurtiggaaende  nok  til  at  løbe  fra 
Alverdens  Sørøverdjunker,  men  der  var  den  Fare,  at  den 
kunde  blive  overfaldet,  naar  den  laa  forankret,  medens 
Laurvik  var  under  Vandet.  Derfor  forsynede  han  den 

med  en  Maximkanon  til  at  anbringe  paa  Ruffet  og  be- 
væbnede Mandskabet  med  Winchester  Repetérrifler. 

Med  denne  Udrustning  mente  han  sig  sikker  mod 
enhver  Fare,  der  kunde  møde  ham  oven  Vande.  Med 
Hensyn  til  de  undersøiske  Farer  var  han  ikke  fuldt  saa 
rolig;  dem  stod  han  jo  alene  overfor,  og  han  havde 
ikke  glemt  sin  Ven  Sørøverens  uhyggelige  Advarsel  mod 
Hajerne  og  „Dræberne".  Hajerne  tog  Jan  Laurvik  sig 
nu  ikke  synderlig  nær.  „Dræberen"  eller  Spækhuggeren, 
denne  lille,  hurtige  og  glubske  Hval,  der  ikke  kender  til 
Frygt  for  noget  levende  Væsen,  havde  han  derimod  den 
allerstørste  Respekt  for. 

Dagen  efter  Kaptajn  Jerrys  Ankomst  dampede  Slæbe- 
baaden  Saravak  om  Aftenen  i  al  Stilhed  ud  af  Havnen. 
Da  dette  var  noget,  den  jævnligt  gjorde,  faldt  ingen  paa 
at  gøre  Bemærkninger  i  den  Anledning,  og  Sørøvernes 
talrige  Spioner  i  Byen  kunde  umuligt  opfatte  det  som 
en  Begivenhed,  der  var  værd  at  lægge  Mærke  til. 

Udrejsen,  først  Passagen  gennem  Strædet  og  dernæst 
den  berygtede  Tur  over  Javahavet,  forløb  saa  ufattelig 
heldigt,  at  Nordmanden,  der  aldrig  helt  havde  aflagt  sit 
Hjemlands  Overtro,  begyndte  at  føle  sig  urolig.  Hele 
Vejen  var  Søen  stille  som  en  Mølledam,  og  ingen  mødte 
de,  der  kunde  tænkes  at  blive  nærgaaende  eller  komme 
med  næsvise  Spørgsmaal.  Jan  stolede  ikke  paa  Lykken, 
naar  den  smilede  saa  altfor  imødekommende.  Men  Kap- 
tajn Jerry  beroligede  ham  ved  at  forsikre,  at  der  blev 
nok  saa  meget  mere  Besvær  siden,  og  pudsigt  nok  var 
det  netop  denne  forunderlige  Trøst,  der  skulde  til  for 
at  sprede  Jans  daarlige  Humør. 

Det  usædvanlige  Vindstille  gjorde  det  muligt  for  dem 
at  holde  tæt  ind  under  Land,  da  de  kom  til  den  Del  af 
Kysten,  hvor  de  maatte  holde  Udkig  efter  de  i  Sørøverens 

Kort  angivne  Mærker.  De  glatte  Dønningerlagde  en  skum- 
hvid Stribe  om  alle  Rev  og  Skær,  og  Søen  var  saa  glas- 
klar grøn,  at  de  slap  for  meget  kedeligt  Arbejde  med  at 
lodde  sig  frem.  Da  de  kom  lige  ret  udfor  et  lavt  Næs, 
som  de  allerede  i  nogen  Tid  havde  betragtet,  bredte  dette 
sig  ud  og  antog  pludselig  et  Omrids  som  en  tvepuklet 
Kamel,  der  knælede  med  Siden  ud  mod  Søen  —  nøjagtigt 
som  beskrevet  i  Jans  Kort.  Hinsides  det  igen  skar  en 
smal  Bugt  sig  ind,  og  tværsover  Mundingen  af  denne 
Bugt  strakte  det  Rev  sig,  som  Sørøverdjunken  var  for- 
list paa.  Revet  laa  midt  i  Bugten  med  et  vanskelig  far- 
bart Løb  paa  begge  Sider,  og  nu  ved  Lavvande  viste  det 
Tænder  og  sydede  i  Dragsuget.  Ved  Højvande  maatte 
det  derimod  være  helt  skjult  og  en  vel  tilrettelagt  Fælde 
for  Skibe.  Efter  Kortet  laa  Vraget  paa  saadan  noget  som 
otte  Favne  Vand  omtrent  midtvejs  paa  Revets  Yderbue. 
Inde  bag  Revet  maatte  der  være  lidt  Læ  for  Søerne, 
hvis  Nordosten  skulde  give  sig  til  at  blæse,  og  derinde 
lykkedes  det  at  finde  nogenlunde  god  Ankergrund.  Under 
Udførelsen  af  de  forberedende  Lodskud  og  saa  selvføl- 
gelig under  selve  Dykkerarbejdet  havde  Jan  kun  Brug 
for  Storbaaden.  For  nu  til  det  yderste  at  udnytte  dette 
ufattelige  Havblik,  der  syntes  indrettet  paa  at  jævne  alle 
Vanskeligheder  for  Eventyrerne,  blev  der  straks  taget 
fat.  Endnu  inden  en  halv  Time  var  gaaet,  efter  at  Sa- 
rawak's  Anker  var  i  Bund,  laa  Jan  med  hele  Dykker- 
indretningen i  Storbaaden  paa  Ydersiden  af  Revet,  med 
Kaptajn  Jerry  til  at  sørge  for  Luftpumpen  og  den  skotske 
Maskinmester  til  at  passe  Motoren. 

III 

Langs  Revets  Yderside,  i  en  Dybde  af  otte  til  tolv  Favne, 
strakte  sig  en  Klippeafsats,  der  skraanede  jævnt  flere 

hundrede  Meter  udefter,  for  saa  at  falde  brat  af  til  selve 
den  vældige  Havdybde.  I  det  varme  Vand  over  Afsatsen 
herskede  der  et  myldrende  Liv.  Mellem  kæmpemæssige, 
prægtigt  farvede  Havplanter  smuttede  alle  Slags  forun- 
derlige Fisk,  som  i  deres  uventede  Farvepragt  endog 
overgik  Omgivelserne.  Gennem  de  berylgrønne  Vande 
oplyste  Tropesolens  Straaler  dunkelt  en  underfuld  Have, 
af  hvis  Blomster  de  fleste  havde  Liv  og  bevægede  sig. 
Skrækindjagende  at  se  til  var  mange  af  dem  og  deres 
Omrids  ligesaa  forbløffende  som  deres  Farvepragt,  men 
i  dette  utilstrækkelige,  flimrende  Lys,  der  for  et  menne- 
skeligt Øje  snarere  var  et  grønligt,  svagt  gennemsigtigt 
Mørke,  var  alle  Farver  næsten  udslettede.  Der  maatte 
andre  Øjne  til  for  at  skille  dem  ud  fra  hverandre,  Øjne, 
som  var  indrettet  paa  Dybet  og  Dunkelheden. 

Ogsaa  paa  de  vældige  Dybder  udenfor  Klippeafsatsen 
vrimlede  det  med  svømmende,  krybende  og  ubevægelige 
Væsner  af  enhver  tænkelig  Art  og  Beskrivelse  —  og 
ofte  slet  ikke  til  at  beskrive  —  lige  fra  Skabninger  saa 
bittesmaa,  at  en  hel  Koloni  af  dem  kunde  faa  Plads  i  et 
Naaleøje,  til  den  kæmpemæssige,  tiarmede  Blæksprutte, 
hvis  pæreformede  Krop  var  et  halvthundrede  Fod  lang, 
og  hvis  Fangarme  bugtede  sig  som  Kvælerslanger  og 
havde  en  Rækkevidde  af  tyve  til  tredive  Fod.  Under  en 
naadeløs  og  uophørlig  Kamp  for  Tilværelsen  befolkede 
alle  disse  Væsner  Mørket  med  dets  hastige  Fosforglimt 
af  Flygtninges  og  Forfølgeres  pilende  Legemer,  aad  eller 
blev  ædt,  uden  at  det  satte  sig  noget  Spor  i  den  umaa- 
lelige  Stilhed. 

Virkningerne  af  den  vedvarende  Ro  paa  Overfladen  havde 
ad  uransagelige  Veje  bredt  sig  selv  til  disse  Beboere  af 
Underverdenen  og  gjorde  dem  rastløse,  saa  at  mange  af 
dem  lod  sig  forlede  til  at  søge  op  i  højere  Vandlag,  hvor 

det  herskende  Halvlys  var  uvant  og  farligt  for  dem. 
Blandt  de,  der  saaledes  havde  faaet  Vandrelyst  i  Kroppen, 
var  flere  af  de  blegtfarvede  Kæmpeblæksprutter.  Et  af 
disse  Uhyrer  kom  langt  ude  i  rum  Sø  helt  op  i  Over- 
fladen og  bredte  sig  i  det  utrygge  Sollys.  Dens  frygte- 
lige Fangarme  strakte  sig  og  rullede  sig  sammen  som  Slan- 
ger, indtil  en  stor  Spermacethval,  der  ikke  var  meget 
længere  end  den  selv,  tilfældigt  kom  forbi,  graadigt  gik 
løs  paa  den  og  aad  den  op. 

Et  andet  af  de  rastløse  Uhyre  holdt  dog  sin  Lyst  til 
Forandring  inden  for  Sømmelighedens  Grænser.  Den  steg 
tilvejrs  i  det  grønlige  Tusmørke  som  et  grufuldt  og  uhyre 
Spøgelse,  til  den  naaede  Afsatsen  paa  Revet.  Forskellen 
paa  Lyset  var  allerede  nu  større,  end  den  egentlig  syntes 
om.  Her  paa  Revet,  hvor  der  var  fuldt  op  af  mange 
Slags  uvant  Føde,  var  der  Afveksling  nok  til  at  stille  den 
tilfreds.  Idet  den  bevægede  sig  hen  langs  Afsatsen,  stop- 
pede den  sig  undervejs  med  alt,  hvad  der  kom  svøm- 
mende indenfor  de  lynsnare  Fangearmes  Rækkevidde, 
og  naaede  saaledes  hen  til  Vraget  af  Djunken. 

Dens  uhyre,  stirrende,  sorte  Øjenkrystaller,  der  op- 
fangede selv  den  sparsomste  Smule  Lys,  maatte  natur- 
ligvis straks  blive  opmærksomme  paa  saa  besynderlig  en 
Ting  som  Vraget.  Det  var  jo  helt  forskelligt  fra  alle 
Formationer  i  Havbunden,  den  før  havde  set.  Med  en 
vis  Forsigtighed  strakte  den  en  Kæmpearm  frem  for  at 
undersøge  Sagen.  Men  ved  Berøringen  med  det  fremmed- 
artede Stof  trak  Armen  sig  forskrækket  sammen,  og  det 
blege  Uhyre  veg  tilbage.  Vraget  laa  imidlertid  lige  saa 
stille  som  før  og  syntes  ikke  at  have  farlige  Hensigter. 
Muligvis  kunde  denne  Tingest  ved  nærmere  Undersøgelse 
alligevel  vise  sig  at  være  god  at  æde,  og  Blæk- 
sprutten var  sulten.  Det  var  den  nu  forresten  altid,  thi 

Safterne  i  dens  store  Mave  —  og  den  var  næsten  ikke 
andet  end  Mave  —  virkede  saa  uimodstaaeligt  og  saa 
prompte,  at  hvad  den  end  slugte,  blev  fordøjet  næsten 
i  samme  Øjeblik,  det  var  fortæret.  Siden  den  slog  sig 
ned  paa  Revet,  havde  den  allerede  grebet  og  ædt  to  mindre 
Hajer  paa  seks,  otte  Fod  og  en  Savfisk  paa  en  halv  Snes 
Fod,  som  ikke  havde  været  paa  deres  Post  mod  en  saa 
uvant  Fare.  Foruden  denne  solidere  Kost  var  talrige, 
mindre  Ofre  af  alle  Slags  behændigt  blevet  puffet  ind  i 
den  umættelige  Kværn,  der  førte  ned  i  Maven  paa  den, 
og  lige  sulten  var  den  endda.  Den  forsøgte  sig  atter,  at 
begynde  med  ret  forsigtigt,  med  Vraget,  og  snart  havde 
de  bevægelige  Fangarme  med  deres  følsomme  Spidser 
og  Sugeskaale  omsluttet  det  fra  Stævn  til  Stævn  og  un- 
dersøgt det  baade  udvendigt  og  indvendigt.  I  Skrogets 
mørke  Indre  fandt  de  uundgaaelige  Følere  nogle  Fisk  og 
Bløddyr,  som  havde  gemt  sig,  og  paa  den  usynlige  Un- 
derside langs  Kølen  lod  der  sig  hente  en  behagelig  Høst 
af  forankrede  Krebsdyr;  men  af  Ligene  af  Sørøverne,  som 
var  gaaet  med  ned  ved  det  pludselige  Forlis,  var  der 
forlængst  ikke  andet  tilbage  end  Knoglerne,  og  dem  havde 
Havets  Hærskarer  af  Aadselædere  poleret  saa  glatte  som 
Elfenben. 

Medens  det  vældige,  blege  Uhyre  var  optaget  af  at 
undersøge  Vraget,  passede  de  store,  udvældende,  sorte 
Øjespejle  med  en  aldrig  svigtende  Aarvaagenhed  paa  alt, 
hvad  der  gled  forbi.  Saaledes  kom  en  Savfisk  paa  syv, 
otte  Fod  sorgløst  og  hurtigt  svømmende  en  halv  Snes 
Fod  højere  oppe,  og  i  samme  Nu  skød  en  graalig  Arm 
ivejret  og  fortøjede  den  med  de  skæbnesvangre  Suge- 
skaale. Den  kraftige  og  glubske  Fisk  kastede  sig  forgæves 
hid  og  did  for  at  slippe  fri;  forgæves  søgte  den  at  skyde 
mod  Bunden  og  jage  sit  Sværd  i  det  oppustede  Uhyre. 

I  Løbet  af  et  Par  Sekunder  havde  flere  Fangearme  slynget 
sig  om  den,  og  snart  var  al  Modstandskraft  knuget  ud 
af  den,  saa  den  kunde  trækkes  ned  og  stoppes  ind  i 
Sejrherrens  forfærdelige  Mund. 

Medens  Uhyrets  Mund  endnu  arbejdede  med  Resterne 
af  dette  Maaltid,  opdagede  det  en  tendannet  og  solid, 
sort  Skikkelse,  der  langsomt  svømmede  forbi  mellem 
dets  Øjne  og  den  blanke  Havflade.  Som  lamslaaet  af 
Skræk  ved  dette  Syn  laa  Blæksprutten  pludselig  ganske 
stille  og  dækkede  sig,  saa  godt  den  kunde,  tæt  ind  til 
Vraget  med  alle  de  før  saa  virksomme  Arme  hvilende 
paa  Bunden.  Den  mørke  Skikkelse  deroppe,  som  var 
omtrent  halvt  saa  lang  som  den  selv,  kunde  ikke  være 
andet  end  en  Hval,  og  en  Hval  var  det  eneste  Væsen 
den  havde  Grund  til  at  frygte.  Imod  Hvalens  frygtelige 
Kæber  kunde  hverken  dens  knugende  Fangarme  eller 
dens  sønderslidende  Næb  udrette  det  mindste,  og  dens 
bløde,  ubeskyttede  Krop  var  fuldkomment  prisgivet. 

Det  var  ikke  en  Spermacethval,  men  et  Eksemplar  af 
den  langt  mindre  —  og  langt  mere  glubske  —  Art,  der 
hedder  Spækhuggeren  eller  „Dræberen."  Den  var  imid- 
lertid ude  efter  andet  Bytte  og  fik  ikke  Øje  paa  den 
vældige  Blæksprutte,  der  krøb  sammen  paa  Bunden,  saa 
den  forsvandt  snart.  Dens  Tilsynekomst  havde  dog  for 
en  kort  Stund  ødelagt  Uhyrets  Appetit.  Istedetfor  hele 
Tiden  at  gøre  Jagt  paa  noget  at  æde  saa  Blæksprutten 
sig  nu  om  efter  et  Sted,  hvor  den  kunde  gemme  sig; 
her  i  det  fri  kunde  den  jo  ikke  være  rolig  et  Øjeblik 
længere. 

Lige  bagved  Vraget  hævede  Klippen  sig  som  en  stejl 
Væg  fra  Bunden  og  helt  op  til  Overkanten  af  Revet. 
Langs  Foden  af  Væggen  havde  der  dannet  sig  en  Række 
lave  Huler  derved,  at  forgængelige  Stenarter  var  smuld- 

ret  bort  under  et  skraanende  Lag  af  mere  modstandsdyg- 
tigt Materiale.  Den  rummeligste  af  disse  Huler  mundede 
ud  lige  bag  Vraget  og  var  netop,  hvad  Uhyret  havde 
Brug  for.  Det  skubbede  sig  i  en  Fart  baglængs  derind 
og  fyldte  Hulrummet  helt  ud  med  sin  uhyggelige,  op- 
svulmede Krop.  Ved  Hulens  Port  holdt  de  ubevægelige, 
blæksorte  Kæmpeøjne  Vagt  og  saa  alt,  og  de  ti  blegt- 
spættede  Fangarme,  der  hver  for  sig  inderst  var  tykkere 
end  en  voksen  Mands  Laar,  laa  udstrakt  og  skjult  mel- 
lem Havplanterne  paa  Bunden,  parat  til  lynsnart  at  kaste 
sig  over  ethvert  Offer,  som  kom  indenfor  Rækkevidde. 

Uhyret  havde  ikke  mere  end  netop  faaet  indrettet  sig 
i  sit  nye  Tilflugtssted,  da  et  mærkeligt  Væsen  langsomt 
kom  dalende  gennem  de  flimrende,  grønne  Vande  lige 
over  Vraget  og  saaledes  kom  ind  i  de  frygtelige  Øjnes 
Synsfelt.  Det  var  ikke  fuldt  saa  langt  som  den  Sværd- 
fisk, Blæksprutten  nylig  havde  slugt,  men  det  var  tykt 
og  rundt  at  se  til  og  desuden  mere  afstumpet  i  begge 
Ender  end  nogen  Fisk,  den  før  havde  set.  Det  havde 
vældige,  runde,  hvælvede  Øjne,  og  fra  dets  Hoved  og  fra 
den  ene  af  de  sære,  runde  og  tykke  Finner  stod  et  Par 
smækre  Følehorn  lige  tilvejrs  og  rakte  sig  saa  højt  op 
mod  Overfladen,  at  den  ikke  kunde  se  nogen  Afslutning 
paa  dem.  Det  var  virkelig  et  højst  besynderligt  Væsen, 
men  den  var  vis  paa,  at  det  var  fortræffeligt  at  æde.  Det 
kriblede  af  Forventning  i  dens  Fangarme,  der  laa  skjult 
mellem  de  mangefarvede  Havplanter  og  holdt  sig  parat 
til  det  Øjeblik,  da  Byttet  kom  nær  nok. 

Det  traf  sig  imidlertid  saaledes,  at  da  det  mærkelige 
Væsen  uden  den  mindste  Bevægelse  med  Finnerne  en- 
delig kom  nær  nok,  tonede  ogsaa  de  mørke  Omrids  af 
„Dræberen"  frem  paany,  idet  den  svømmede  forbi  højt 
oppe.  Uhyret  forandrede  i  samme  Øjeblik  sine  Planer 

og  tabte  al  Interesse  for  den  Nyankomne.  Nu  gjaldt  det 
kun  om  at  gøre  sig  usynlig.  Den  Nyankomne  landede 
paa  Vraget  i  lige  lykkelig  Uvidenhed  om  de  Rædsler, 
der  lurede  i  Nærheden,  og  om  den  sorte  Skildvagt  oven- 
over, famlede  sig  kejtet  henad  Dækket  og  forsvandt  ind 
i  Kahytten  med  de  to  tynde  „Følehorn"  hængende  efter 
sig. 

IV 

Da  Jan  Laurvik  i  sin  moderne  og  gennemprøvede 
Dykkerdragt  gik  tilbunds  i  det  grønne  Dyb,  var  det  for 
ham  kun  en  dagligdags  Affære;  det  var  hans  Profession, 
og  han  skred  ganske  roligt  til  Sagen.  Han  havde  fuld 
Tillid  til  sig  selv  og  sin  Duelighed,  til  sin  Udrustning  og 
til  sin  Medhjælper,  Kaptajn  Jerry.  Hvis  en  eller  anden 
Haj  eller  Savfisk  skulde  vise  sig  særlig  paatrængende, 
havde  han  en  svær,  langbladet  og  tveægget  Kniv  at  for- 
svare sig  med.  Denne  Kniv,  der  var  langt  det  bedste 
Vaaben  for  en  Dykker,  sad  i  en  Skede  ved  hans  Hofte 
og  havde  en  Fangsnor  i  Skaftet,  for  at  han  ikke  skulde 
miste  den.  Desuden  medførte  han  et  lille,  elektrisk  Bat- 
teri, der  gav  Strøm  til  en  kraftig  Lampe  foran  paa 
Hjælmringen  lige  over  Øjnene. 

Gennem  sin  lange  Erfaring  i  Dybdelodning  og  Efter- 
søgning af  Vrag  havde  Jan  Laurvik  erhvervet  sig  en  rent 
utrolig  Sikkerhed.  Da  han  nødig  vilde  spilde  mere  Tid 
end  højst  nødvendigt  paa  den  ret  store  Dybde,  havde  han 
i  dette  Tilfælde  foretaget  sine  Lodskud  med  særlig  Omhu 
og  blev  derfor  heller  ikke  overrasket  ved  at  lande  netop 
paa  Vraget  af  en  Djunke.  Da  Vraget  endvidere  ikke  var 
ret  gammelt,  kunde  han  med  nogen  Sikkerhed  gaa  ud 
fra,  at  det  var  den  Djunke,  han  var  ude  efter.  Vraget 
stod  i  Bunden  næsten  paa  ret  Køl,  og  da  han  kendte 

den  Type  Fartøj  ud  og  ind,  voldte  det  ham  ingen  Van- 
skelighed at  orientere  sig. 

I  det  trange  Skab  af  et  Dækshus,  der  tjente  Djunken 
som  Kahyt,  var  Perlerne  altsaa  efter  Sørøverens  Udsagn 
at  finde.  Døren  stod  aaben.  Han  satte  Strømmen  paa,  og 
ved  det  spøgelseagtige  Lys,  der  fra  Lampen  sivede  ud 
i  det  grønne  Mørke,  opdagede  han,  at  han  stod  Ansigt 
til  Ansigt  med  en  lille,  hæslig  Husgud  af  skarlagenrød 
og  forgyldt  Lak.  Han  vidste,  at  det  maatte  være  Lak  og 
det  af  den  fineste  Slags,  for  ikke  andet  end  det  og  saa  det 
pure  Guld  kunde  have  modstaaet  Havvandets  Angreb 
i  saa  mange  Maaneder.  Inde  i  sit  Kobber  og  Gummihyl- 
ster maatte  Jan  le  for  sig  selv  af  dette  Vidnesbyrd  om 
Sørøvernes  Fromhed.  Men  saa  slog  det  ham,  at  en  Mand 
som  Sørøverkaptajnen  rimeligvis  havde  vidst  at  drage 
praktisk  Nytte  af  saa  stor  en  Fromhed.  Kunde  der  tænkes 
nogen  bedre  Vogter  af  Skatten  end  selve  Guden?  Da 
han  flyttede  den  lille,  straalende  Mandsling  bort  fra  Al- 
teret, viste  det  sig,  at  samme  Alter  var  hult,  og  at  der 
i  dette  sikre  Gemmested  laa  adskillige  Pakker.  Hver 
Pakke  var  med  stor  Omhu  og  Nøjagtighed  indsvøbt  i  Sil- 
kevoksdug.  Jan  kendte  særdeles  godt  den  Slags  Pakker 
af  Udseende,  og  saa  koldblodig  han  end  var,  begyndte 
hans  Hjerte  dog  at  hamre,  saa  det  gjorde  ondt,  da  det 
gik  op  for  ham,  hvilken  Skat  han  havde  for  sig.  Nu 
mærkede  han,  at  han  begyndte  at  blive  lidt  medtaget  af 
Vandets  Tryk  og  den  fortættede  Luft  i  Hjælmen,  hvor- 
for han,  saa  hurtigt  det  lod  sig  gøre,  bandt  samtlige  Pak- 
ker solidt  fast  ved  sit  Bælte  og  vendte  sig  for  at  gaa  ud 
af  Kahytten.  Bagefter  maatte  han  ned  en  Gang  til  for  at 
hente  Lakguden,  og  hvad  der  ellers  kunde  være  at  finde 
af  Værdi. 

Jan  vendte  sig  altsaa  for  at  gaa  ud  af  Kahytten,  men 

i  det  samme  veg  han  tilbage,  gysende  af  Frygt  og  Væm- 
melse. En  smækker,  levende  Tingest,  hvidlig  af  Farve  og 
tæt  besat  med  smaa,  ligblaa  Pletter,  bugtede  sig  søgende 
indad  Døren  og  satte  sig  fast  paa  hans  Arm  med  Suge- 
skaale,  der  var  bløde  at  se  til,  men  holdt  ved,  som 
skulde  de  aldrig  slippe. 

Jan  vidste  øjeblikkelig,  hvad  den  blege,  bugtende  Frem- 
toning var  for  noget,  og  hurtig  som  Lynet  greb  han  til 
Kniven.  Med  et  rask  Snit  kappede  han  Spidsen,  der  holdt 
ham,  midt  over;  den  var  paa  det  Sted  vel  et  Par  Tom- 
mer tyk.  Den  saarede  Stump  trak  sig  sammen  6om  en 
overhugget  Regnorm,  og  Jan  satte  i  et  Spring  udad  Dø- 
ren og  signaliserede  som  en  Rasende  til  dem  deroppe 
om  at  hale  ham  op.  Men  i  samme  Øjeblik  rakte  to  til 
af  de  hvidlige,  slangeagtige  Rædsler  sig  ind  over  Rælingen 
og  satte  sig  fast  paa  ham  —  den  ene  paa  højre  Arm, 
saa  den  var  næsten  hjælpeløs,  og  den  anden  paa  venstre 
Ben  lige  ovenfor  Knæet.  Han  følte,  at  hans  Signal  om- 
gaaende  blev  besvaret  med  et  kraftigt  Træk  i  Tovet,  men 
han  var  forankret  til  Vraget,  som  var  han  fastvokset  til 
.  det. 

Jan  Laurvik  havde  aldrig  følt  Angsten  knuge  sig  om 
Hjertet  som  nu,  men  trods  Rædselen  mistede  han  ikke 
et  Øjeblik  sin  Aandsnærværelse.  Han  vidste,  at  en  Styrke- 
prøve mellem  hans  Kammerater  højt  oppe  i  den  lille 
Baad  og  en  Kæmpeblæksprutte  som  denne  vilde  være 
fuldkomment  meningsløs.  Han  havde  aabenbart  begaaet 
en  Fejl  ved  at  vove  sig  ud  af  Kahytten.  Med  venste  Haand 
signaliserede  han  vildt  om  at  faa  „slakt  Tov",  og  sam- 
tidig lykkedes  det  ham  trods  det  lammende  Greb  om  højre 
Arm  at  snitte  Spidsen  af  den  Fangarm,  der  sad  fast  paa 
hans  Ben.  I  et  Nu  skiftede  han  Kniven  over  i  venstre 
Haand,  skar  højre  Arm  fri  og  sprang  tilbage  mod  Døren- 

Jans  Tanke  var  at  hvis  han  kunde  holde  sig  lige  inden- 
for Kahytsdøren,  havde  han  en  Mulighed  for  at  forsvare 
sig.  Var  han  helt  uden  Dækning,  vilde  det  ikke  vare  længe, 
inden  Fangarmene  omslyngede  og  knuste  ham  og  klemte 
ham  ind  mellem  Uhyrets  Kæber;  men  her  i  den  smalle 
Døraabning  kunde  han  dog  maaske  klare  sig,  hvis  han 
brugte  Kniven  flinkt.  Han  naaede  Døren  og  kom  godt 
nok  inden  for,  men  i  det  samme  blev  han  forfærdet  over 
at  se  den  tykke  Stump,  han  lige  havde  skaaret  Spidsen 
af,  komme  farende  ind  efter  sig  og  med  sine  større 
og  mere  uimodstaaelige  Sugeskaale  sætte  sig  fast  midt  paa 
hans  Bryst.  Gysende  skar  han  hele  Rækken  af  med  et 
eneste  langt  Snit  og  vendte  sig  derpaa  lynsnart  for  at 
amputere  endnu  en  bleg  Spids,  som  havde  faaet  anbragt 
sig  paa  hans  Hjælm. 

Jan  havde  god  Grund  til  at  være  taknemmelig  over 
at  være  naaet  ind  ad  Døren,  for  nu  kom  hele  det  for- 
færdelige, vridende  Bundt  Kæmpeorme,  ti  i  Tal,  farende 
mod  Døraabningen,  tilsyneladende  uden  at  lade  sig  an- 
fægte af  Snit  og  Saar.  Jans  Kniv  blinkede  hid  og  did, 
men  lige  saa  rask  han  skar  sig  fri  af  et  Greb,  mærkede 
han  nye  sætte  sig  fast.  Jo  mere  han  skar  og  huggede, 
desto  frygteligere  blev  det  desuden,  for  Sugeskaalene  blev 
stedse  større,  og  selve  Fangarmene  saa  tykke  og  vanske- 
lige at  faa  over.  Ikke  mindre  end  tre  af  de  djævelske 
Plageaander  havde  nu  fat  i  hans  højre  Ben  nedenfor 
Knæet  og  begyndte  at  hale  det  ud  gennem  Døren.  Jan 
snittede  løs  paa  dem  som  en  Gal,  men  ikke  med  nogen 
afgørende  Virkning,  for  i  samme  Øjeblik  greb  en  fjerde 
Fangarm  fat  i  hans  Arm  nedenfor  Albuen.  Han  fik  netop 
Tid  til  paany  at  skifte  Kniven  over  i  venstre  Haand  og 
klamre  sig  til  Dørgrebet,  da  et  pludseligt  Ryk  næsten  rev 
Hjælmen  af  Hovedet  paa  ham.  Der  turde  han  ikke  kom- 

me  med  Kniven,  for  hvis  han  med  det  samme  kom  til 
at  skære  i  Gummislangen,  der  vedligeholdt  Luftilførslen, 
druknede  han  jo  som  en  Rotte  i  et  Hul.  Der  var  ikke 
andet  at  gøre  end  at  klamre  sig  til  Dørgrebet  og  af  al 
Magt  kappe  væk  paa  de  Fangarme,  der  var  indenfor 
Rækkevidde.  Kunde  han  blive  dem  kvit,  haabede  han  ved 
at  kaste  sig  bagover  at  faa  den  ovenpaa  Hjælmen  inden- 
for sit  Synsfelt,  saa  han  uden  Fare  kunde  bruge  Kniven. 
Men  netop  som  Halsringens  Tryk  var  ved  at  blive  gan- 
ske ulideligt,  slap  hans  Hoved  pludselig  fri.  En  af  de  store 
Sugeskiver  havde  knust  Glasset  i  den  elektriske  Lampe 
og  lukket  sig  sammen  om  Lampens  Poler.  Den  Fornem- 
melse kunde  den  aabenbart  ikke  lide,  thi  den  slap  straks 
og  fandt  et  nyt  Holdepunkt  paa  Jans  venstre  Arm. 

Nu  var  han  næsten  helt  hjælpeløs  og  kunde  hverken 
føre  Kniven  frit  med  den  ene  eller  den  anden  af  sine 
Hænder.  Han  mærkede,  hvordan  Trækket  i  det  højre 
Ben  langsomt  halede  ham  udad  Døren.  Ved  at  kaste  sig 
bagover  og  lidt  ind  bag  Dørkarmen  opnaaede  han  at  staa 
bedre  fast  og  tillige  at  faa  en  Smule  Albuerum  igen.  Til 
sit  sidste  Aandedræt  vilde  han  kæmpe  og  stritte  imod, 
men  han  følte,  at  hans  Udsigter  nu  var  saa  smaa  som 
vel  muligt.  Frygt  for  Døden  tyngede  ham  ikke;  dertil 
havde  han  altfor  ofte  koldblodigt  set  den  i  Øjnene,  men 
Tanken  om  den  særlige  Dødsmaade,  der  forestod  ham, 
opfyldte  hans  Sjæl  med  den  inderligste  Modbydelighed. 
Denne  Rædsel  skulde  ikke  blive  mindre  ved  det  Syn,  der 
netop  nu  aabenbarede  sig  for  ham.  En  vældig,  blegtspæt- 
tet,  spedalsk  udseende  Kolos  kom  langsomt  væltende  ind 
over  Rælingen.  Det  første,  han  saa  af  den,  var  to  store, 
blanksorte  ovale  Linser,  der  sad  tæt  sammen  lige  over 
det  Sted,  hvor  Fangarmene  udgik  fra.  Disse  kæmpemæs- 
sige, forfærdelige,  udtryksløse  Øjne  var  rettet  imod  ham. 

Her  kom  Uhyret  endelig  ombord  for  at  se  efter,  hvad 
det  var  for  en  Skabning,  der  voldte  alt  det  Besvær. 

Jan  saa,  at  Kampen  var  ved  at  være  forbi,  men  denne 
Erkendelse  fik  ham  ikke  til  at  give  op,  den  bragte  sna- 
rere hans  Nerver  og  Muskler  til  at  yde  deres  yderste. 
Ved  en  uhyre  Kraftanstrængelse  lykkedes  det  ham  med 
Kniven  at  naa  den  Fangarm,  der  holdt  hans  højre  Arm. 
Da  han  fik  den  befriet,  var  det  som  en  hel  Benaadning 
i  Dødsdommen,  og  han  brugte  sit  skarpe  Vaaben  med 
en  saa  rasende  Iver,  at  det  lykkedes  ham  at  faa  trukket 
sig  næsten  helt  ind  i  Kahytten,  før  Mareridtet  igen  var 
over  ham.  Imidlertid  havde  Uhyret  faaet  sin  Kæmpe- 
krop løftet  op  paa  Dækket.  De  to  forfærdelige  Øjne 
rykkede  ganske  langsomt  nærmere,  og  under  dem  saa 
han  Munden,  den  slimede,  klæbrige  Mund,  forventnings- 
fuldt lukke  sig  op  og  i. 

Ved  dette  Syn  skyllede  som  en  Bølge  af  Galskab 
gennem  Jan  Laurviks  stakkels,  overbelastede  Hjerne.  Hans 
Aarer  syntes  at  svulme  af  friske  Kræfter,  som  om  ingen 
Bedrift  var  for  vældig  for  ham  at  udføre.  Han  var  lige 
paa  Nippet  til  at  ophøre  med  al  Modstand  for  at  kaste 
sig  langt  ind  mellem  Fangarmene  og  begrave  sin  store 
Dolk  til  Hæftet  i  disse  ubeskrivelige  Øjne.  Det  vilde 
idetmindste  være  en  Tilfredsstillelse  at  tvinge  dem  til 
at  forandre  Udtryk,  og  bagefter  —  ja,  bagefter  blev  der 
vel  altid  en  Udvej! 

Inden  han  kunde  bringe  denne  fortvivlede  Plan  til 
Udførelse  blev  der  imidlertid  virkelig  en  Udvej.  Jan 
bemærkede  en  pludselig  Formørkelse  omkring  sig.  Uhyret 
havde  aabenbart  ogsaa  bemærket  den,  for  hver  eneste 
af  de  grufulde,  fægtende  Arme  trak  sig  brat  sammen,  saa 
at  Jan  pludselig  stod  fri  og  frank  og  lænede  sig  op  mod 

Dørkarmen.  I  næste  Øjeblik  skød  en  vældig,  sort  Skygge 

lodret  ned  paa  Kødbjerget  foran  ham,  og  en  voldsom 
Bevægelse  i  Vandet  puffede  ham  selv  baglængs  ind  i 
Kahytten. 

Da  den  elektriske  Lampe  var  knust,  kunde  Jan  kun 
dunkelt  følge  den  gigantiske  Kamp,  der  nu  udkæmpedes. 
Han  var  i  en  saadan  Tilstand  af  Ophidselse,  at  han 
helt  glemte  den  nye  Fare,  som  truede  ham  selv.  I  Stri- 
dens Hede  kunde  en  af  de  tumlende  Kolosser  let  komme 
til  at  klemme  Kahytten  flad  eller  bringe  Luftslange  og 
Livline  i  Ulave,  og  i  begge  Tilfælde  vilde  det  straks  være 
forbi  med  Jan.  Men  i  Sammenligning  med  den  modby- 
delige Død,  han  lige  paa  saa  underfuld  Maade  var  blevet 
frelst  fra,  syntes  en  saadan  Udgang  ikke  længere  særligt 
frygtelig.  Aldeles  betaget  iagttog  han,  hvorledes  den  hæv- 
nende Aand,  der  var  kommet  ham  til  Undsætning,  nu 
for  frem. 

Med  sit  grundige  Kendskab  til  Havet  og  dets  Beboere 
kunde  han  ikke  være  i  Tvivl  om,  hvad  det  var  for  et 
Væsen.  Det  var  en  „Dræber"  eller  Spækhugger  —  den 
farligste  og  vildeste  af  alle  Havets  glubende  Kæmper. 
Jan  saa,  hvordan  dens  brede  Kæber  klippede  hele  tre 
af  de  vældige  Fangearme  over  paa  en  Gang,  tæt  oppe 
ved  Roden.  Resten  af  dem  lagde  deres  ækle  Bugter 
omkring  den,  men  for  dens  uimodstaaelige  Kraft  sprængtes 
deres  Senevæv  fra  hinanden  som  sønderslidte  Fortøj- 
ninger. Store  Stykker  af  Uhyrets  modbydelige  Kød  blev 
bidt  af  og  slængt  tilside.  Omsider  fik  Dræberen  et  godt 
Tag  om  hele  Uhyrets  Hoved,  hvorpaa  den  begyndte  at 
ruske  sit  store  Bytte  frem  og  tilbage,  ligesom  en  Bull- 
dog vilde  ruske  et  velnæret  Faar.  Pludselig  rettede  de 
fægtende  Fangarme  sig  slapt  ud.  Jan  forstod,  at  Kampen 
var  forbi,  og  at  det  var  paa  høje  Tid,  han  forsvandt  til 
roligere  Omgivelser.  Han  signaliserede  voldsomt  og  blev 

halet  op  uden  at  vække  sin  Befriers  farlige  Opmærk- 
somhed. Da  Kaptajn  Jerry  trak  ham  ind  over  Rælingen, 
sank  han  bevidstløs  sammen  i  Bunden  af  Baaden. 

Da  Jan  atter  kom  til  sig  selv,  laa  han  i  sin  Køje  om- 
bord paa  Sarawak.  Baade  hans  Nerver  og  hans  Kæm- 
pekræfter var  brudt  helt  sammen  efter  den  overstaaede 
Anspændelse,  derpaa  var  Besvimelsen  gledet  jævnt  over 
i  en  tung  Søvn,  og  da  han  nu  vaagnede,  satte  han  sig 
overende  med  et  Ryk.  Kaptajn  Jerry  stod  ved  Siden  af 
ham,  sprækkefærdig  af  Nysgerrighed,  og  ogsaa  den  skotske 
Maskinmester  var  tilstede. 

„Naa  Partner,  Du  kom  da  godt  nok  frem  med  Varerne!" 
sagde  Kaptajn  Jerry.  „De  er  rigtige  nok,  kan  Du  stole 
paa.  Men  vi  sad  heroppe  og  havde  ligesom  paa  Fornem- 
melsen, at  Du  morede  Dig  lidt  rigeligt  for  Dig  selv  der 
nede.  Hvad  var  der  løs?" 

„Det  var  selveste  Helvede!"  svarede  Jan  gysende. 
Dernæst  greb  han  fat  i  Kaptajn  Jerrys  Haand  og  følte 
paa  den  som  for  at  overbevise  sig  om,  at  den  hørte 
Virkeligheden  til,  eller  som  han  havde  Behov  at  komme 
i  Berøring  med  menneskeligt  Kød  og  Blod  for  at  faa 
sin  Fornuft  tilbage. 

„Uh!"  sagde  han  og  svingede  sig  ud  af  Køjen.  Lad 
mig  komme  ud  i  Solen  igen!  Lad  mig  faa  Himlen  at  se 
igen!  Jeg  skal  nok  fortælle  Dig  om  det  altsammen  siden, 
Jerry,  men  sig  mig  nu  først  og  fremmest,  om  jeg  havde 
alle  Pakkerne  med  op?" 

„Jeg  skulde  mene  det!"  svarede  Kaptajn  Jerry.  „Der 
var  ikke  mindre  end  seks  bundet  fast  paa  Dig.  Efter 
hvad  jeg  kan  se,  er  de  ærligt  deres  trehundredeoghalv- 
treds  Tusinde  værd!" 

„Naa!  Lad  os  saa  slippe  væk  herfra,  saa  saare  vi  kan 
faa  Dampen  op,"  sagde  Jan.  „Der  er  flere  Sager  der- 

nede,  tror  jeg  —  Bunker  maaske  —  men  jeg  vil  ikke 
selv  gaa  ned  igen  eller  sende  nogen  anden  derned  for 
alle  de  Milioner,  vi  nogensinde  har  hørt  om.  McWha, 
h vorlænge  varer  det,  før  vi  kan  røre  Skruen?" 

„Ti  Minutter  eller  deromkring,"  svarede  Skotten. 

„All  right!  Saasnart  vi  er  ude  af  denne  forbandede 
Bugt  og  kommer  rundt  om  „Kamelen"  derhenne,  skal 
jeg  fortælle  Jer,  hvordan  der  er  at  være  nede  i  det  fine, 
grønne  Vand." 

